ཁྱུང་རབས་ལོ་རྒྱུས་གསེར་གྱི་མེ་ལོང་ཞེས་བྱ་བ་བཞུགས་སོ།།

མཛད་པ་པོ། མཐའ་ཞུ་འོད་ཟེར་མཐའ་རྒྱས་རིན་པོ་ཆེ།

མ་རྩོམ་ཡོང་ཁུངས། རྩོམ་པ་པོ།

༢༠༡༦

སྒྲིག་པ་པོའི་གསལ་གཤད།

སྤྱིར་དེང་ཆ་འཕྲིན་གྱི་དུས་རབས་དང་བསྟུན་ཏེ་མི་མང་པོ་ཞིག་གིས་སོ་སོའི་བརྡ་དག་དང་ཚིག་སྦྱོར་ལེགས་མིན་ལ་མ་ལྟོས་པར་རྩོམ་ཡིག་གང་མང་ཞིག་དྲ་ལམ་ནས་སྤེལ་དང་སྤེལ་བཞིན་པ་ནི། བོད་མི་རིགས་འདི་ཤེས་ཡོན་གྱི་སྤྱི་ཚོགས་ཞིག་ཏུ་ཁ་ཕྱོགས་པའི་སྔོན་བརྡ་ཞིག་ཡིན་སྟབས་དགའ་འོས་པ་ཞིག་ཀྱང་རེད།

དེ་དང་ཕྱོགས་མཚུངས་སྔོན་མ་བཞིན་བཀའ་དང་བརྟེན་འགྱུར་དང་། བླ་སྤྲུལ་སྐྱེས་ཆེན་ཁག་གི་གསུང་རྩོམ་རྣམས་མཆོད་ཁང་སྦུག་ཏུ་དར་ཐུམ་རྒྱག་ནས་སྦ་མི་འཇོག་པར་རང་རེའི་སྤྱི་ཚོགས་ཁྲོད་དུ་འགྲེམས་སྤེལ་དང་འཆད་ཁྲིད་བྱ་དགོས་པ་ནི་དུས་རབས་ཉེར་གཅིག་པ་འདིར་ཤེས་ཡོན་གྱི་སྣེ་མོར་ཡོད་པ་ཚོའི་གལ་འགང་ཤིན་ཏུ་ཆེ་བའི་འགན་འཁྲི་ཞིག་ཀྱང་རེད་སྙམ།

རྒྱུ་མཚན་དེ་དག་ལ་གཞི་བཅོལ་ཏེ་འདི་ནས་ཞང་བོད་ཀྱི་གལ་ཆེའི་དཔེ་དཀོན་དང་དཔེ་ཚོགས་རིགས་གྲངས་ ༣༠༠༠ ལྷག་ཡོད་པའི་རིན་མེད་དྲ་སྟེང་དཔེ་ཁང་ཞབས་ཞུ་ལྟེ་གནས། (ཞང་བོད་དཔེ་ཁང་ཆེན་མོའི་) ངོས་ནས་མཁོ་གལ་ཆེ་བའི་རྩོམ་ཡིག་རྣམས་ <ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ་> ཅེས་པར་ཕབས་ཏེ་རིན་མེད་འགྲེམས་སྤེལ་ཞུས་དང་ཞུ་བཞིན་ཡོད་པས་རྒྱལ་ཕྱི་ནང་གང་སར་བཞུགས་པའི་ཤེས་ལྡན་གང་མང་ཞིག་ལ་ཐུགས་ཕན་གསོ་བཞིན་ཡོད།

< བོན་གྱི་འཕྲུལ་དེབ་> ཀྱི་སྒྲིག་གཞི།

༡) འདི་ནས་བཟོས་པའི་འཕྲུལ་དེབ་རྣམས་ཀྱི་མ་རྩོམ་ཡོང་ཁུངས་གསལ་པོ་ཡོད།

༢) དེ་སྔོན་དྲ་ལམ་དུ་སྤེལ་ཟིན་པ་རྣམས་དྲ་བདག་དང་རྩོམ་བདག་གི་ཆོག་མཆན་མེད་པར་མི་བཟོ།

༣) གལ་ཏེ་མ་རྩོམ་ལ་ཡིག་ནོར་དང་ཆད་ལྷག་ཡོད་ཚེ་དུས་ཚོད་དང་བསྟུན་ཏེ་རང་ནུས་གང་ལྕོག་གིས་ཞུ་དག་གཏོང་བཞིན་ཡོད།

༤) དེབ་པར་བསྐྲུན་ཟིན་པ་བསྐྱར་དུ་འཕྲུལ་དེབ་ཏུ་བཟོ་དགོས་ཚེ་ཁ་བྱང་དང་རྒྱབ་ཤའི་ཇུས་འགོད་རང་འཇགས། དེ་མིན་དགོས་དབང་གིས་རྩོམ་ཡིག་རིགས་དེབ་གཟུགས་སུ་བཅོས་དགོས་ཚེ་ < ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ>ཞབས་ཞུ་ལྟེ་གནས་ཀྱིས་རྩོམ་ཡིག་གི་ནང་དོན་དང་འབྲེལ་བའི་རྒྱབ་ཤ་འགོད་བྱེད་བཞིན་ཡོད།

༥) འདི་ནས་མ་རྩོམ་ཡིག་བཏགས་ཅན་རིགས་འཕྲུལ་དེབ་ཏུ་བཟོ་ཚེ་མ་ལག་ PDF དང་ ePUB གཉིས་ཆར་བཟོ་བཞིན་ཡོད།

སྐུ་ཉིད་ཀྱིས་འདི་ནས་བཟོས་པའི་འཕྲུལ་དེབ་རིགས་གཟིགས་འདོད་ཡོད་ཚེ་(བོན་གྱི་དྲིས་ལན་དྲ་མཛོད) www.askbon.net ཀྱི་གཡས་ངོས་<<གནའ་དེང་དཔེ་མཛོད>> ཅེས་པར་ཕེབས་རོགས།

ཞེས་(ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ) བཟོ་བསྐྲུན་པ་དགེ་མིང་ཙམ་འཛིན་པ་འོད་ཟེར་རྒྱལ་མཚན་ནམ་དྲ་མིང་ཧི་མ་ལ་ཡའི་རྒྱལ་སྲས་སུ་འབོད་པས་བྲིས།

ཁྱུང་རབས་ལོ་རྒྱུས་གསེར་གྱི་མེ་ལོང་ཞེས་བྱ་བ་བཞུགས་སོ།།

རྨད་འབྱུང་ཡོན་ཏན་བྱེ་བས་མཛེས་པའི་སྐུ། །

ཁམས་སུམ་འགྲོ་བའི་རེ་སྐོང་འཕྲུལ་ངག་གསུང་། །

ཇི་ལྟ་ཇི་སྙེད་རྣམ་པ་ཀུན་མཁྱེན་ཐུགས། །

རྫོགས་པའི་སངས་རྒྱས་གཤེན་རབ་མི་བོར་འདུད། །

སྟོན་པ་མཆོག་དེས་ཞལ་གསུང་བྱིན་རླབས་བཀའ། །

བཀའ་ལ་བརྟེན་པའི་འཕག་མཆོག་སེམས་དཔའི་ལུང་། །

ལུང་གི་སྙིང་པོ་བརྒྱད་ཁྲི་བཞི་སྟོང་བོན། །

བོན་མཆོག་ཚད་གསུམ་བདེན་པས་བདག་བློ་སྐྱོངས་། །

ཐོས་བསམ་མྱོང་རྟོགས་ས་བོན་ལས་འཁྲུངས་པའི། །

བསླབ་གསུམ་མཚར་སྡུག་རྫོགས་པའི་ཨུ་དུམ་ཝར། །

སྒོམ་རྟོགས་འབྲས་བུ་ཁུར་གྱིས་ཉེར་དུད་པ། །

གཡུང་དྲུང་སེམས་དཔའི་ཚོགས་ཀྱིས་ཤིས་པ་སྩོལད། །

སྣང་སྲིད་བོན་ཀུན་ལྷ་སྐུ་ཕྱག་རྒྱར་རྫོགས། །

འབྱུང་ལྔའི་སྒྲ་དབྱངས་གྲགས་སྟོང་སྔགས་སུ་དག །

དྲན་པའི་རྟོགས་ཚོགས་བོན་སྐུར་སྨིན་པ་ཡི། །

མཐའ་ཞུ་བླ་རབས་བླ་རྒྱུད་རིམ་བྱོན་རྒྱལ། །

གཡུང་དྲུང་བོན་གྱི་འདུལ་ཞིང་གངས་ལྗོངས་སུ། །

གཉིས་སྐྱེས་མཁའ་ལྡིང་རྐང་གཉིས་འདྲེན་པ་རུ། །

བསམ་བཞིན་མི་རུ་སྣང་མཛད་ཞང་ཞག་རྒྱུད། །

ཁྱུང་པོའི་ས་སྐྱོང་རྣམས་ལ་ཅིས་མི་དད། །

མཁྱེན་དཔྱོད་མཁས་བཞི་ལོ་པཎ་ཁེངས་པ་བསྙེལ། །

འཕྲིན་ལས་འཛམ་གླིང་རྒྱན་དྲུག་སྐྱེང་པར་བྱེད། །

ཚངས་སྤྱོད་གཙུག་གཤེན་རྒྱལ་བ་གཉིས་པ་དངོས། །

རྩ་བླ་བསྟན་འཛིན་རྣམ་དག་སྤྱི་བོར་མཆོད། །

ཁྱུང་པོའི་གདུང་རྒྱུད་ཞང་བོད་ཡོངས་ཀྱི་གཞི། །

ཁྱུང་པོའི་མཛད་འཕྲིན་མདོ་དབུས་ཁམས་གསུམ་ཁྱབ། །

ཁྱུང་པོའི་ལོ་རྒྱུས་མཁས་བླུན་ཀུན་གྱིས་མཁྱེན། །

ཁྱུང་པོའི་གདུང་རབས་བསྐྱར་བཟློས་དགོས་པ་དབེན། །

ཁུངས་བཙན་ཁྱུང་རབས་མ་ཡིག་ལ་བརྟེན་ནས། །

ཁུངས་བཙུན་ཁྱུང་གི་གདུང་རབས་འབྲི་འདོད་ཀྱང་། །

ཁུངས་ལྡན་སློབ་དཔོན་བསྟེན་ཡུན་ཆེས་ཐུང་བའི། །

ཁུངས་ཐུབ་ལོ་རྒྱུས་མ་དཔོགས་འཁྱོག་བཤད་བཤགས། །

ཅེས་མཆོད་བརྗོད་དང་འབྲེལ་རྩོམ་པ་དམ་བཅའ་བའི་ཚིག་གི་མདུན་བསུས་ནས། གང་གླེང་བར་བྱ་བ་ནི། དེ་ཡང་བདག་ཅག་གི་སྟོན་པ་ཡང་དག་པར་རྫོགས་པའི་སངས་རྒྱས་ཀྱི་འདུལ་ཞིང་། གངས་རི་རྭ་བའི་བསྐོར་བའི་སིལ་ལྗོངས་འདིར། རྒྱལ་ལ་སྔ་བ་གཉའ་ཁྲི་བཙན་པོ། (སྤྱི་ལོའི་གོང་གི་ལོ་ ༡༡༣༦ ལ་བོད་རྗེ་བྱས ) གཤེན་ལ་སྔ་བ་ནམ་མཁའ་སྣང་བ་མདོག་ཅན། མཁར་ལ་སྔ་བ་ཡུམ་བུ་བླ་མཁར། ཡུལ་ལ་སྔ་བ་ཡར་ལུང་སོག་ཁ། ཞེས་སུ་གྲགས་པའི་རྒྱལ་གཤེན་དེ་གཉིས་ནས་བཟུང་། གཡུང་དྲུང་བོན་གྱི་བསྟན་པ་འདི་རིམ་དང་ཁད་ཀྱི་དར་བ་མ་ཟད། བསྟན་འཛིན་གཤེན་པོ་རིག་འཛིན་གྲུབ་ཐོབ་བརྒྱད་བཅུ་དང་གདུང་རྒྱུད་རྒྱལ་པོ་སྡེ་དྲུག་སོགས། བོན་གཤེན་རིག་འཛིན་མང་པོས་རྒྱལ་བ་གཤེན་གྱི་བསྟན་པ་འདི་འཛིན་སྐྱོང་སྤེལ་གསུམ་གནང་ནས། དུས་ཀྱི་གཉན་འཕྲང་མང་པོའི་ནང་གཏན་མེད་དུ་མ་ནུབ་པར་གནས་པ་འདི། ཁོང་རྣམས་པའི་དྲིན་ལས་བྱུང་བ་ཡིན་ལ། ལྷག་པར་བྲུ་ཞུ་སྤ་རྨེའུ་གཤེན་ཁྱུང་གི་གདུང་རྒྱུད་ལས། མཁས་བཙུན་བཟང་གསུམ་ལྡན་པའི་རིག་འཛིན་བླ་མ་མང་པོ་འཁྲུངས་ནས། བོན་བསྟན་གྱི་སྲོག་བཟུང་བ་ཡིན་འདུག་པས་དེའི་ཚུལ་ཤེས་པ་དང་བཀའ་དྲིན་རྗེས་སུ་ཡང་ནས་ཡང་དུ་དྲན་པར་འོས་ཤིང་། བྲུ་ཞུ་སྤ་རྨེའུ་གཤེན་ལྔའི་གདུང་རབས་རྣམ་ཐར་ནམ་མཁའི་སྐར་ཚོགས་ལྟར་བཞུགས་ཀྱང་། དམ་པ་ཁྱུང་གི་གདུང་རབས་ལོ་རྒྱུས་ཤིན་ཏུ་ཡུན་རིང་བའི་ལོ་རྒྱུས་ལ་ལ་གོང་འོག་འཁྲུག་པ་དང་། ལོ་རྒྱུས་ལ་ལ་དུས་དབང་གི་འཇིགས་ནས་མིང་གི་ལྷག་མར་གྱུར་ཞིང་། གལ་སྲིད་བཞུགས་ཀྱང་དཔྱད་གཞིར་མ་རྙེད་པའི་དབང་གི་ཉེ་རབ་རྩོམ་བསྒྲིགས་གནང་བས། ཁྱུང་རབས་ཕལ་ཆེ་བའི་ཁུངས་བཅོལ་ས་ (ཁྱུང་རབ་རྣམ་དག་ཤེལ་ཕྲེང་ ) འདི་ལ་མཛད་འདུག་ཀྱང་། ཁྱུང་རབ་རྣམ་དག་ཤེལ་ཕྲེང་འདི་ནི་ཁྱུང་རབ་གསེར་སྒམ་མ་དང་མ་ཡིག་གཡུ་མགོ་མ། ཁྱུང་པོ་རྒོད་ཚང་པའི་ལོ་རྒྱུས་སོགས་ཁུངས་ལྡན་ཁྱུང་རབས་གང་ལའང་མི་མཐུན་པ་དང་ཚིག་བཅད་ལྷུག་དང་། ཚིག་གོང་འོག་ཆ་མི་མཚུངས་པ་མ་ཟད་ལོ་རྒྱུས་ནང་འགལ་མང་པོ་ཡོད་པ་དཔེར་ན། སོག་པོའི་དམག་གིས་ཁྱུང་དཔོན་དབུས་དང་དཔོན་དགེ་བསད་པའི་སྐབས། ཁྱུང་དབུས་ལ་སྲིད་རྒྱལ་གྱི་ལུང་བསྟན་ནས་ཁྱུང་ཡུལ་དུ་ཕེབས་སྟེ་རྒྱ་ཁྱུང་གདན་ས་བརྗེ་ལེན་བྱས་པ་དང་། ཁོང་ནས་རྒྱ་རྗེ་ལ་ང་བྱ་བྲལ་ལ་ཁྱུང་པོའི་མི་སྡེ་དགོས་པ་མེད་པས་ངའི་མཆེད་ཡ་ཁྱུང་ཨ་བླ་དང་ནང་ཆེན་གྲགས་པ་ (ནུབ་ཕྱོགས་) ཁྱུང་ལུང་དངུལ་མཁར་དུ་བཞུགས་ཡོད་པས། གདན་འདྲེན་ཞུ་མི་ཐོངས་གསུངས་པ་དང་། ཨ་བླ་སོག་ཡུལ་ (བྱང་ཕྱོགས་) ནས་ཚུར་བྱོན་པ་དང་འཕྲད་དེ། ཁོང་དཔོན་གཡོག་གསུམ་ལྷོ་ལམ་རྒྱུད་ནས་ (ལྷོ་ཕྱོགས་) ཤིང་རོང་དབྱངས་ཅན་ལ་ཁ་ནས་སྟེང་ཆེན་དུ་འབྱོར། ཞེས་པ་ལྟ་བུ་གབ་མི་ཐུག་པ་མང་པོ་སྣང་ལ། དེའི་འཇུག་བྱང་ལ། ཁྱུང་པོའི་མ་ཡིག་གསེར་སྒམ་མ་དང་། གཡུ་མགོ་མ་དང་། ཞལ་བྱོན་སོགས་ནས་བསྡུས་ཏེ་བྲིས་པའོ། །ཞེས་པ་ལ་དཔྱད་ན་བྲིས་མཁན་ཞིག་གིས་ཚིག་ཁ་ཤས། ཁྱུང་རབས་དང་། ཁ་ཤས་བཤད་སྲོལ་སོགས་ལས་ཆ་བསྡུ་ཡ་བསྡུ་བྱས་སམ་སྙམ་སྟེ། ཁུངས་ལྡན་ཁྱུང་རབས་མང་པོ་ལས་ཁྱུང་དཔོན་དབུས་དང་དཔོན་དགེ་སོག་པོས་དགྲོངས། ཁྱུང་ཨ་བླ་ལོ་དྲུག་ལོན་པ་སོག་ཡུལ་དུ་ཁྱེར་སྐབས། ནང་ཆེན་གྲགས་པ་འཁྲུངས་པ་དང་། ཁྱུང་དབུས་བླ་མ་ཤེས་རབ་རྒྱལ་མཚན་སོག་པོའི་དམག་ཚན་ཆེན་གྱིས་དེད་པས། ལྷོ་རུ་བྲོས་ནས་ཐར་རུང་ལྷོ་དངུལ་ཆུ་རྒྱུད་ལ་ཡུན་རིང་བཞུགས་ནས། མཐར་དེར་འདས་ཚུལ་བཤད་པའི་ཕྱིར་རོ། །

ཁུངས་ལྡན་ཁྱུང་རབས་རིག་པས་དཔྱད་ཁུལ་ཀྱང་། །

ཁུངས་མེད་གཏམ་གྱིས་ཁྱུང་རབས་སླད་གྱུར་ན། །

ཁྱུང་མཁས་རིག་པའི་ཡང་ཡང་དཔྱད་མཛད་དེ། །

ཁྱུང་རབས་རྣལ་མའི་ལོ་རྒྱུས་སྤྲོ་བར་ཞུ། །

(ཁྱུང་རབས་རྣམ་དག་ཤེལ་ཕྲེང་ )ལས་དངོས་དོན་ཁྱུང་པོའི་གདུང་རབས་མི་གསལ་ལ། ཕྱིས་རྩོམ་ཁྱུང་རབས་རྣམས་ལས་ཀྱང་ཁྱུང་དཀར་དང་ཁྱུང་སེར་ཀྱི་གདུང་རྒྱུད་ཐོག་མ་སུ་ཡིན་དང་ཡབ་དང་སྲས་གང་ཡིན་མི་གསལ་ལ། ཁྱུང་ནག་གདུང་རབས་ཀྱང་དཔྱད་གཞི་མ་རྙེད་པར་ལུས་འདུག་པས། ད་ལྟ་ཕྲན་ནས་ཁུང་ལྡན་གྱི་ཁྱུང་རབས་མ་ཡིག་ཁག་ལ་བརྟེན་ནས་ཁྱུང་རབས་ལོ་རྒྱུས་མདོར་བསྡུས་ཤིག་འབྲི་བ་ལ།

དེའང་དམ་པ་ཁྱུང་གི་གདུང་རབས་འདི་ཐོག་མར་ཚེ་ལོ་བརྒྱ་པའི་མགོན་པོ་དང་དུས་མཚུངས། ཞེས་པའི་སྟོན་པ་སངས་རྒྱས་སྐུ་འཁྲུངས་ནས་འབྱུང་ལྡན་སུམ་བརྒྱ་གཅིག་གི་ཉག་མ་ཉེར་དྲུག་ས་གླང་ལོ་བར། མི་ལོ་གཅིག་ཁྲི་བརྒྱད་སྟོང་བརྒྱ་མེད་ཉེར་དྲུག་སོང་ལ། བོད་རྒྱལ་ཐོག་མ་གཉའ་ཁྲི་བཙན་པོ་བོད་རྗེ་བྱས་ནས་ས་གླང་ལོ་བར་མི་ལོ་སུམ་སྟོང་གཅིག་བརྒྱ་བཞི་བཅུ་ཞེ་དྲུག་ཕྱིན་ཡོད་པ་ནི་དངོས་དོན་ལོ་རྒྱུས་བཤད་རྒྱུ་ཡོད་པ་འདི་ལགས་ཀྱང་། གཡས་གཡོན་རྒྱལ་ཁབ་ཚང་མར་མི་རིགས་བྱུང་བས་མི་ཚད་རིགས་གནས་ཀྱང་ཕུན་སུམ་ཚོགས་པར་དར་རྒྱས་ཡོད་དུས་བོད་ཀྱི་ས་ཆ་ཚང་མ། ཆུས་གང་བ་དང་ཆུ་བྲི་བས། ས་ཆ་ནི་མི་མེད་ལུང་སྟོང་རི་དག་དང་སྤྲེའུ་ཡིས་བཟུང་ཡོད་པར་ཤོད་མཁན་དང་། དེ་རྗེས་མི་རིགས་བྱུང་ཡང་སྲོང་བཙན་ཡར་སྔོན་དུ་བོད་མུན་པའི་གླིང་ཞེས། བོད་མི་རིགས་ལ་ཆོས་ལུགས་དང་ཡི་གེ་སོགས་རིགས་གནས་གང་ཡང་མེད་པར་སྒྲུབ་མཁན་ཚོའི་རྣ་བར་ཤོང་དཀའ་ཡང་། དེང་དུས་ཚན་རིག་མཁས་པའི་སྤྱི་ལོ་ ༡༩༥༦ ལོ་ནས་ད་བར་ཕྱོགས་ཡོངས་ནས་གནའ་རྫས་འཚོལ་བསྡུ་དང་རྟོག་ཞིབ་ཡང་ཡང་བྱས་པར་རྒྱུད། བོད་ཀྱི་ས་ཆའི་ཐོག་གནའ་བོའི་མིའི་རིགས་ཀྱི་འགུལ་སྤྱོད་བྱས་པས་དཔྱད་གཞི་རྒྱུ་ཆ་འབོར་ཆེན་ལག་སོན་བྱུང་བས། འཇུགས་བསྡོམ་ལ་ལོ་ཁྲི་ལྔའི་གོང་ནས་བོད་ཀྱི་ས་ཆའི་ཐོག་མི་རིགས་འཚོ་གནས་དང་རྩོལ་བ་ཡོད་པ་རྟོགས་ཡོད་ལ། ཆབ་མདོའི་ཁ་རུབ་ཀྱི་གནའ་རྫས་རྗེས་ཤུལ་ལས་མི་ལོ་བདུན་སྟོང་བཞི་བརྒྱའི་གོང་ནས། བོད་ཀྱི་ས་ཆའི་ཐོག་གནའ་བོའི་ཆོས་ལུགས་ཡོད་པའི་བདེན་དཔང་བྱས་ཡོད་པ་མ་ཟད་མངའ་རིས་ས་ཁུལ་ཀྱི་བྲག་བརྐོས་རི་མོ་ལས། ཞང་ཞུང་སྨར་ཡིག་འདི་མི་ལོ་བཞི་སྟོང་གོང་ནས་ཡོད་པ་གསལ་བཤད་བྱས་པ་དང་། བྲག་རྐོས་རི་མོ་ཁ་ཤས་ལོ་ཁྲིའི་གོང་ནས་བརྐོས་པ་ཤེས་རྟོགས་བྱུང་བ་ལས་སོགས་གནའ་བོའི་དངོས་རྫས་ཀྱི་བདེན་དཔང་འདི་དག་གིས། ཞང་བོད་ཀྱི་རིག་གནས་ལོ་རྒྱུས་རྣམས་ཁས་མ་བླང་ཀྱང་དངོས་ར་འཕྲོད་བཞིན་པ་འདིའོ༎

ཁྱུང་རབས་དངོས་བཤད་པ་ལའང་བཞི་སྟེ། ཁྱུང་དཀར་ནག་སེར་གསུམ་གྱི་ཐོག་མའི་གདུང་རྒྱུད་གྲོལ་ཚུལ་དང་། ཁྱུང་ནག་མི་ཁྱུང་རྒྱལ་གྱི་གདུང་རྒྱུད་རིམ་བྱོན་གྱི་ལོ་རྒྱུས། སླར་ཡང་ཁྱུང་ནག་གི་གདུང་རབས་ཀྱི་བླ་དཔོན་རྣམས་ཀྱིས་ཁྱུང་དཀར་ནག་སེར་གསུམ་ལ་དབང་བསྒྱུར་བྱས་ཏེ་གདུང་རྒྱུད་སོ་སོ་གྱེས་ཚུལ་དང་། གདུང་རབས་བླ་དཔོན་བྱོན་ཚུལ་དང་བཞིའོ། །

ཁྱུང་དཀར་ནག་སེར་གསུམ་གྱི་ཐོག་མའི་གདུང་རྒྱུད་གྲོལ་ཚུལ།

དང་པོ་ཁྱུང་དཀར་ནག་སེར་གསུམ་གྱི་ཐོག་མའི་གདུང་རྒྱུད་གྲོལ་ཚུལ་སྐོར་ལ། དེ་ཡང་ཁྱུང་པོ་གཡུ་ཁྲིའི་རྒྱུད་ལས་བསྟུས་སོ་ཞེས་པའི་ (ཁྱུང་པོའི་གདུང་རབས་མ་ཡིག་གཡུ་མགོ་མ )ལས། ཞང་ཞུང་སྐད་དུ་ཞང་ཞག་ཅེས་བྱ་བ་བོད་སྐད་དུ་ཁྱུང་པོ་ཅེས་བྱ་བ་རུ་གྲགས་པ་སྔོན་ཚེ་ལོ་ཁྲི་པའི་དུས་སུ་བྱུང་བ་ལགས། ཞེས་དང་། ༼ཁྱུང་རབས་འདི་ལ་རྗེས་སུ་ (མ ) ཞེས་འབྲི་རྒྱུ།༽

ཁྱུང་པོའི་བླ་ཆུང་བློ་གྲོས་རྒྱལ་མཚན་གྱིས་མཛད་པས་ (ཁྱུང་པོ་རྒོད་ཚང་པའི་གདུང་རབས་ལོ་རྒྱུས )ལས། ཞང་ཞུང་སྐད་དུ་ཞང་ཞག་ཅེས་བྱ་བ་བོད་སྐད་དུ་ཁྱུང་པོ་ཞེས་བྱ་བ་སྔོན་ཚེ་ལོ་ཁྲི་པའི་དུས་སུ་ཡོད་པ་སྟེ་ལོ་རྒྱུས་གཞན་དུ་གསལ། འདིར་ཁྱུང་པོ་རྒོད་ཚང་པའི་ལོ་རྒྱུས་ལ། ཚེ་ལོ་བརྒྱ་པའི་སྟོན་པ་གཤེན་རབ་མི་བོ་དང་དུས་མཚུངས་ཏེ། ཀུན་ཏུ་བཟང་པོ་རིག་སྣང་འོད་ཀྱི་རྒྱལ་པོ་དེའི་འགྲོ་བ་སེམས་ཅན་གྱི་དོན་ལ་དགོངས་ནས་སྐུ་གསུང་ཐུགས་ཀྱི་སྤྲུལ་པ་འདབ་ཆགས་ཀྱི་རྒྱལ་པོ་ཁྱུང་གསུམ་སྤྲུལ་ཏེ། ཞང་ཞུང་ཁ་ཡུག་གི་ཡུལ་མེ་ཏོག་མཛེས་པའི་གླིང་ལ། འདབ་ཆགས་ཀྱི་རྒྱལ་པོ་རྭ་ཅོ་ཅན་སྤྱན་མིག་དམར་བ་སྤྱི་གཙུག་ན་ཡིད་བཞིན་གྱི་ནོར་བུ་འབར་བའི་བརྒྱན་པ་གསུམ་བབས་པ་འདི། ཅི་ཡི་ལྟས་དང་ཆོ་འཕྲུལ་ཡིན་ཞེས་ཤེས་ཆེ་རྒན་པ་རྣམས་ལ་དྲིས་པས་ཤེས་ཆེ་རྒན་པ་རྣམས་ཀྱིས་ན་རེ། ཁྱུང་མོ་ལ་གནམ་རུ་མེད་ཅིང་ཁྱུང་ཕོ་ལ་གནམ་རུ་སྔོ་ཟངས་ངེ་བ་ཡོད་པས་ནོར་བུ་འབར་བའི་རྒྱན་དང་བཅས་པ་འདི། ཁྱུང་ཕོ་ཁྱད་པར་ཅན་ཞིག་རེད་ཟེར་རོ། ཞག་གསུམ་དྲོས་བཞི་ནས་སྔར་ཁྱུང་གསུམ་བབས་པའི་མལ་དུ་སྦར་མོའི་དྲོད་ལས་ཟིལ་པ་ཆགས། ཟིལ་པ་དེ་ལས་སྒོང་ང་གསུམ་དུ་གྱུར་རོ། སྒོང་ང་དེ་གསུམ་བརྡོལ་བའི་ནང་ནས་ཁྱད་པར་འཕག་པའི་ཁྱེའུ་མཚན་དང་ལྡན་པ་གསུམ་བྱུང་བ་ནི། ཆེ་བ་ལྷ་ཁྱུང་རྒྱལ། དེ་འོག་ཁྱུང་རྒོད་ཐོག་ལ་འབར། ཆུང་བ་མུ་ཁྱུང་རྒྱལ་དང་གསུམ་མོ། ཁྱེའུ་དེ་གསུམ་རྫུ་འཕྲུལ་གྱི་སྒོ་ང་ལས་འཁྲུང་པས་ཁྱུང་པོ་རྒོད་ཚང་པ་ཞེས་བྱའོ། །ཞེས་དང་། ༼ཁྱུང་རབས་འདི་ལ་རྗེས་སུ་ (ག་ ) ཞེས་འབྲི་རྒྱུ།༽

(ཁྱུང་རབས་གསེར་སྒམ་མ་)ལས། ཁྱེའུ་དེ་གསུམ་རྫུ་འཕྲུལ་གྱི་སྒོ་ང་ལས་འཁྲུངས་པ་དང་ལྷན་དུ། བླ་རྡོ་རིན་ཆེན་གྱི་ཕ་བོང་རེ་རེ་ཡང་སྲིད། མ་སྐྱིལ་བའི་མཚོ་གསུམ་ཡང་སྲིད། ལྷ་རི། ལྷ་རྩེ། ལྷ་མཁར། ཞེས་མ་རྩིག་པའི་མཁར་གསུམ་ཡང་མངའ་འོ། །དེ་ནས་འགྲོ་བ་སེམས་ཅན་གྱི་དོན་ཕྱོགས་རིས་མེད་པར་མཛད་པ་མ་ཟད་ཁྱུང་པོ་སྐྱིད་ཀྱི་མཁར་གསུམ་བཞེངས་པ་ནི། ཁྱུང་སེར་ལྷ་ཁྱུང་རྒྱལ་གྱིས་ཟོ་བོ་ཁྱུང་ལག་གི་གསས་ཁང་བརྒྱ་རྩ་བརྒྱད་བཞེང་པའི་ནང་དུ། ལོ་པན་ཤེལ་གྱི་མཆོད་རྟེན་བརྒྱ་རྩ་བརྒྱད་བཞེངས། དེའི་མདུན་དུ་མུ་མེན་གྱི་ཀོང་བུ་ལ་ག་པུར་གྱི་སྡོང་བུ་གཙུག སེང་གེ་དཀར་མོའི་འོ་མ་བླུགས། ལེབ་རྒན་འབར་བའི་སྒྲོན་མེ་སྤར་བ། བདུན་ཚར་བརྒྱ་རྩ་བརྒྱད་བཤམས། དེ་འོག་ཁྱུང་དཀར་ཐོག་ལ་འབར་གྱིས་འོད་ཟེར་འཕྲོ་བའི་གསས་ཁང་བརྒྱ་རྩ་བརྒྱད་བཞེངས་པའི་ནང་དུ། བདེར་བར་གཤེགས་པའི་སྐུ་བརྒྱ་རྩ་བརྒྱད་བཞེངས་པས་མདུན་དུ་གསེར་གྱི་མན་འདལ་ལ་གཡུ་ཡི་ཚོམ་བུར་སྤྲས་པ་བདུན་ཚར་བརྒྱ་རྩ་བརྒྱད་བཤམས། དེ་འོག་ཁྱུང་ནག་མི་ཁྱུང་རྒྱལ་གྱི་དངུལ་མཁར་ལྷ་རྩེ་ཅན་བརྒྱ་རྩ་བརྒྱད་བཞེང་པའི་ནང་དུ་། གཞི་མ་མཐིང་ཤོག་ལ་གསེར་གྱི་བྲིས་པས་འབུམ་ཆེན་བརྒྱ་རྩ་བརྒྱད་བཞེངས། དེའི་མདུན་དུ་མུ་མེན་གྱི་ཏིང་ཕོར་ཤེལ་གྱི་མན་འཇིལ་ཁར་བཏེགས་པས། ནང་དུ་རིན་པོ་ཆེའི་བཀང་བ་བདུན་ཚར་བརྒྱ་རྩ་བརྒྱད་བཤམས། དེ་ལྟར་ཞང་ཞུང་དང་བོད་རྒྱལ་སེང་ཁྲི་བཙན་པོ་ཡན་དུ་བླ་ཡི་མཆོད་གནས་མཛད་དེ་བཞུགས། ༼ཁྱུང་རབས་འདི་ལ་རྗེས་སུ་ (ས་ ) ཞེས་འབྲི་རྒྱུ།༽ ཞེས། ཆེ་བ་ཁྱུང་སེར་དུ་གསུངས་པ་དང་། དེ་དང་མཐུན་པར་མ་ཡིག་གཡུ་མགོ་མ་དང་། ཁྱུང་པོ་རྒོད་ཚང་པའི་ལོ་རྒྱུས་གཉིས་ལས་ཆེ་བ་ལྷ་ཁྱུང་རྒྱལ་ཞེས་དང་། སྒྲགས་བྱང་ལས། ཁྱུང་སེར་ལྷ་ཁྱུང་ཁྱུང་ནག་མི་ཁྱུང་རྒྱལ། ཞེས། ལྷ་ཁྱུང་རྒྱལ་ཁྱུང་སེར་དུ་གསུངས་པས་ཆེ་བ་ཁྱུང་སེར་དུ་ངེས་ལ། གཞན་བསྟན་འབྱུང་དང་ལོ་རྒྱུས་ཁ་ཤས་ནས། ཆེ་བ་ཁྱུང་དཀར་ཐོག་ལ་འབར་ཞེས་འབྱུང་ཡང་མ་ངེས་སོ། །

བསྟན་འབྱུང་དང་ལོ་རྒྱུས་ཁ་ཤས་ནས་ཐ་སྟག་ཁྱུང་འཕག་ཁྲ་མོ་ཞེས། ཁྱུང་དཀར་ནག་སེར་ཁྲ་བཞི་འབྱུང་ཡང་། མ་ཡིག་གཡུ་མགོ་མ་དང་ཁྱུང་པོ་རྒོད་ཚང་པའི་ལོ་རྒྱུས་སོགས་ལས། ཁྱུང་དཀར་ནག་སེར་གསུམ་ལས་མ་བྱུང་ཞིང་། སྟོང་རྒྱུང་རིང་མོའི་སྲས་འབྲིང་བ་ཁྱུང་འཕག་ཁྲ་མོའི་ལོ་རྒྱུས་རྗེས་སུ་གསལ་ལ། ཁྱུང་གསུམ་འཁྲུངས་ཡུལ་ཞང་ཞུང་ཁ་ཡུག་ཅེས་པ་ལོ་རྒྱུས་ཁ་ཤས་ནས་ཞང་ཞུང་ཡུལ་སྤྱི་ལ་བཤད་ཀྱང་། འདི་ནི་ཁྱུང་ཡུལ་འདིར་ངེས་ཏེ་སངས་རྒྱས་གླིང་པའི་ ༼ཕྱི་ལོ་ ༡༧༠༥ འཁྲུངས ༽ རྩེ་དྲུག་གནས་ཀྱི་དཀར་ཆགས་ལས། ཐང་ལྷའི་རི་རྒྱུད་སུམ་པ་གླང་གི་ཡུལ། །ཞང་ཞུང་ཁ་ཡུག་གྱིམ་ཤོད་ཤེལ་བྲག་རྫོང་། ། ཞེས་དང་། ཡང་གསང་སྔགས་གླིང་པའི་ཁྱུང་ནག་དགོན་པ་སྤོ་སའི་ལུང་བསྟན་ལས། ཞང་ཞུང་ཁ་ཡུག་ཁྱུང་ནག་གདན་ས་ཆེ། །གསང་བྲག་རིན་ཆེན་ཁྱུང་རྫོང་བྱིན་ཆེན་གནས། །ཝེར་རོ་ར་རྩ་རྫོང་འགོ་ཁྱུང་པོའི་མཁར། །བཤད་སྒྲུབ་བསྟན་པའི་འདུས་སྡེ་དར་རྒྱས་འབྱུང་། །ཞེས་པ་སོགས་ཝ་རྫོང་གི་ད་ལྟ་སྡོང་མཁར་བྲག་ཅེས། འབོད་སར་གནའ་དུས་ཁྱུང་ནག་གི་གདན་ས་ཐོག་མ་ཡིན་ཚུལ་དང་། ཝ་རྫོང་གི་གོང་དེར་དགོན་པ་བཞེངས་དགོས་པ་ལུང་བསྟན་གནང་འདུག་ཡང་། གསང་གླིང་རྩེ་དྲུག་གནས་ཀྱི་དཀར་ཆགས་ལས། ཟལ་མོ་སྒང་གི་ཁ་ཡུག་གྱིམ་ཤོད་ཡུལ། །ཞེས་དང་། གསང་གླིང་རྣམ་ཐར་ལས། བདག་གི་རུས་ནི་ཁྱུང་ཡིན་ཏེ་བོན་ཞིག་གཡུང་དྲུང་གླིང་ ༼ཕྱི་ལོ་ ༡༢༥༠ འཁྲུངས ༽པའི་རྣམ་ཐར་ལས། སྟེང་ཕྱོགས་ཀྱི་སྟོན་པ་ཀུན་བཟང་རིག་སྣང་འོད་ཀྱི་རྒྱལ་པོའི་ཐུགས་ཀ་ནས་འགྲོ་བ་འདྲེན་པའི་ཁྱུང་ཆེན་གཅིག་སྤྲུལ་ནས་གྱིམ་ཤོད་རི་བོ་རྩེ་དྲུག་ཏུ་བབས་པ་ཡུལ་མིས་མཐོང་བའི་རི་རྩེ་ལ་ཁྱུང་ཕོ་ཞིག་བབ་འདུག་ཅེས་གླེང་། ཁྱུང་དེ་འཕུར་བས་སྤར་མོའི་འོག་ཤུལ་དུ། སྒོང་ང་དཀར་ནག་སེར་ཁྲ་བཞི་ཡོད་པ། དུས་སུ་བརྡོལ་བའི་ནང་དུ། ཁྱེའུ་བཞི་བྱུང་ཞེས་དང་། གསུམ་པོ་གྱིམ་ཤོད་ཕྱོགས་སུ་ཆགས་པ་ལས། ཁྱུང་པོ་དཀར་རུ་ནག་རུ་གསེར་རྩའི་མི་སྡེ་རྣམས་བྱུང་ཞེས་དང་། ཐ་སྟག་ཁྱུང་འཕགས་ཁྲ་མོ་གཡུ་འབྲུག་ཆིབས་ནས་རྒྱལ་རོང་དུ། ཕེབས་པ་ལས་རྒྱལ་ཁྱུང་རྩ་བའི་རྒྱུད་པ་རྣམས་བྱུང་། དེ་དག་གི་རྒྱུད་པ་ལས། གྱེར་ནག་ཟུང་རྩེ་སོགས་གདུང་རབས་རིན་ཆེན་ཕྲེང་བ་ལྟ་བུར་བར་མ་ཆད་པ་དང་། དམ་པ་ཁྱུང་སྒོམ་སོགས་སར་གནས་ཀྱི་རིག་འཛིན་དུ་མ་དང་། བྱའི་རིགས་ལ་གྲུབ་ཐོབ་བརྒྱད་ཅུ་འབྱོན་པར་ལུང་བསྟན་པ་ལྟར། མི་ལ་རས་པ། ཁྱུང་པོ་རྣལ་འབྱོར། བློ་ལྡན་སྙིང་པོ། མི་ཤིག་རྡོ་རྗེ། སངས་རྒྱས་གླིང་པ། རྟོགས་ལྡན་བཀྲ་ཤིས་རྒྱལ་མཚན་སོགས། མཁས་ཤིང་གྲུབ་ཐོབ་ཤ་སྟག་བྱོན། ཞེས་གསུང་པ་ལྟར།

ངེད་ཀྱི་རུས་བརྒྱུད་ནི་ཁྱུང་རིགས། དེ་ལས་ཆད་པ་རྒྱལ་ཁྱུང་རྩ་བའི་རྒྱུད་པ་སྟེ། གདུང་རབས་ལོ་རྒྱུས་ཟུར་ཙམ་ཞིག་བཤད་ན། སྨོན་རྒྱལ་དང་གདུང་རྒྱུད་གཅིག་སྟེ། ཐོག་མར་རུས་ཆེན་ངོས་འཛིན་ནི་སྒ་ཡི་རྒྱུད་པ། དེ་ཡང་སྒ་སྐྱ་ལོ། སྔོ་ལོ། གྲོ་ལོ་སོགས་མཚན་མང་ཡང་། སྨོན་རྒྱལ་ནི་དམུ་ཚ་སྒ་ཡིན་སྟེ་རང་གྲོལ་རྣམ་ཐར་ལས། དམུ་ཡི་ཚ་བོ་སྒ་ཡི་གདུང་རྒྱུད་ཡིན། ཞེས་གསུང་པའི་ཕྱིར་རོ། དེ་ལ་ཡབ་བླ་མ་ལྷ་ཡི་དབང་པོ་དང་། ཡུམ་དབྲ་བཟའ་མགོན་སྐྱིད་མ་གཉིས་ཀྱི་རྨ་ཁོག་གི་པད་མ་ལྷ་ལུང་གཡུ་མདོ་ན། གནས་གཞི་བཟུང་ཞིང་སྟོང་དབྱལ་དུ་འཚོགས་པའི་ཚེ་ན། བོན་གྱི་སྐུ་མཁའ་འགྱིང་ལྷ་ཡི་ཐུགས་ལས་འོད་དཀར་པོ་ཞིག་རྨ་པོམ་རིའི་རྩེ་མོར་བབས་པས། ལྷ་སྲས་རྨ་རྒྱལ་པོམ་ར་ཐུགས་ཀུན་བཟང་གི་དགོངས་པ་དང་ལྡན་ནོ། འོད་དམར་པོ་ཞིག་རྨ་སྨད་ལྷ་ལུང་གཡུ་མདོར། བླ་མ་ཡབ་ཡུམ་གྱི་ལྷུམས་སུ་ཞུགས་ཏེ། ཕྱིར་ལོ་སྲས་ཤིག་འཁྲུངས་པས། སྤྱི་བོའི་གཙུག་ཏུ་འོད་འདོམ་གང་ཡོད་པ་ཞིག་བྱུང་བ་ལ། མཚན་ཀྱང་གཙུག་ཕུད་འོད་ཟེར་དུ་གསོལ་ལོ། བླ་མ་དེས་རྨ་མཁར་གདོང་དུ་དགོན་སྡེ་ཆེན་པོ་ཞིག་བཏབ་སྟེ། བླ་མ་དང་ཡུལ་ལྷ་ཐུགས་རྒྱུད་གཅིག་པའི་ཡུལ་ལྷ་རྨ་གཉན་པོམ་ར། ཡུལ་རྗེ་གཙུག་ཕུད་འོད་ཟེར་ཅེས། མཚན་དུ་གྲགས་པ་དེའི་གདུང་རབས་མང་པོར་རྨ་རྒྱལ་བླ་མ་ཞེས་གྲགས་ཏེ། བསྟན་པ་དར་རྒྱས་སྨིན་གྲོལ་དཔག་མེད་བྱུང་བར་གྲགས་སོ། །

དེ་ནས་ཡུལ་དེ་རུ་རེ་ཤིག་འགྲོ་དོན་རྫོགས་པའམ། ཅི་ལྟར་ན་ཡང་དྲེ་ཤོད་རྨ་བུ་རོང་དུ་གནས་གཞི་ཆགས། བྲག་རི་དཀར་རྒྱལ་ལ་དགོན་སྡེ་ཆེན་པོ་བཏབ་པས་སྨོན་རྒྱལ་དུ་གྲགས་སོ། དུས་དེར་ཡབ་ཡུམ་གཅིག་ལ་གྲུབ་པ་ཐོབ་པ་བདུན་འཁྲུངས་ཏེ། གདུང་རྒྱུད་བདུན་དུ་གྲོལ་བ་ལ་སྒ་རིགས་རྩེ་ཕྲོམ་བདུན་པོ་ཞེས་བཤད་དོ། རྩེ་ཕྲོམ་བདུན་ལས། འགུ་རྩེ་བསད་པ་སྡིག་མེད་ཅེས་བསད་ཚད་འདྲེན་པའི་སངས་རྒྱས། ཞེས་བཤད་པ་དེས་གདུང་རྒྱུད་དེང་སང་ཤེལ་ཁོག་ན་ཡོད་དོ། །

ཨ་སྟག་ཁ་བ་རྗེས་མེད་ཅེས་པ། དེས་དགུན་ཟླ་བ་བཅུ་གཅིག་པ་ལ་མ་ཡུམ་འཆི་བ་དང་ཁ་བ་ཆེན་པོ་ཉིན་དགུ་མཚན་དགུ་བཅོ་བརྒྱད་དུ་བབས་པས་མ་རོ་བསྲེགས་པའི་ཤིང་ཤིན་ཏུ་མ་སྙེད་ཐབས་ཆགས་པའི་བུ་ཨ་སྟག་ཟེར་བ་དེས། ག་ནས་ཁྱེར་མ་ཤེས་པའི་ཤིང་ཙན་དན་ཁུར་གཅིག་ཁུར་བྱུང་བས། ཕར་ཚུར་འགྲོ་བས་རྗེས་མེད་པའི་ཨ་སྟག་ཁ་བ་རྗེས་མེད་ཅེས་ཐོགས་སོ། །

གསུས་པ་བཀྲལ་བས་རྨ་མེད་ཅེས་པ། བླ་མ་ཁོ་རང་གི་གསུས་པ་ཁོ་རང་གི་བཀྲལ་ཏེ་བྱང་ཁོག་ཏུ་བདེར་གཤེགས་ཞི་ཁྲོའི་ཞལ་བསྟན་ཏེ། སླར་གསུས་པར་རྨ་མེད་པ་དེའི་གདུང་རྒྱུད་གསུམ་ཆད་དེ། མིང་ལ་དབལ་བརྡ་ཁྱུང་གསུམ་ཟེར། དབལ་ཁྱུང་ཉག་རོང་ན་ཆགས་ཏེ་ད་ལྟ་དབལ་ཁྱུང་བླ་མ་ཡིན། བརྡ་ཁྱུང་འཛིང་ཡུལ་དུ་ཆགས། སྤྱང་ཁྱུང་ཨ་མདོ་ལ་ཆགས་པའི་དེ་ལ་སྤྱང་འཕག་ཅེས་གྲགས་སོ། ཞེས་དང་།

ཡུལ་མིའི་ངག་རྒྱུད་ལས་ཀྱང་ཡུལ་འདིར་བྱ་ཁྱུང་བབས་ཚུལ་གྱི་གནའ་གཏམ་གང་མང་བཤད་དུ་ཡོད་དེ། དེ་ཡང་། སུམ་པ་གླང་གི་གྱིམ་ཤོད་ཅེས། སུམ་པ་ནི་དེང་གི་མཚོ་སྔོན་དང་ཟི་ཁྲོན། ཡུན་ནན། ཀན་སུ་བཅས་ཀྱི་བོད་རིགས་འདུས་སྡོད་ཁུལ་དང་། ཁམས་སྨད་ཚོ་པ་སོ་དགུའི་ཁོངས་དང་། ནག་ཚང་ལྷ་རི་བཅས་ཀྱི་ས་ཆ་ལ་འབོད་པ་དང་། ཁ་ཤས་ཀྱི་སུམ་པ་ནི་ཁྱུང་ཡུལ་འདིར་རང་ལ་ངོས་འཛིན་འདུག་ཀྱང་། ལྡེའུ་ཆོས་འབྱུང་ལས། དབུ་རུ་ཤ་ཆེན་བཙད་པོ་ཉིད་ཀྱི་ཡུལ་དུ་བཅད། ཕོ་བྲང་རྣེ་བྱི་རྒྱལ་འབངས་ཡུལ་དུ་བཅད། ཕྱིང་བ་སྟག་རྩེ་འགོས་དང་སྣུབས་ཀྱི་ཡུལ་དུ་བཅད། སོགས་ནས། མདོ་ཁམས་ཆེ་ཆུང་སུམ་པ་རུ་ཡི་ཡན་ལག་གི་ཡུལ་དུ་བཅད། ཅེས་པ་སོགས་ལས། མདོ་ཁམས་ཆེ་ཆུང་སུམ་པའི་མངའ་ཁུལ་དུ་ཡོད་པ་བཤད་པས་སོ། །

རི་བོ་ཆེན་པོ་པན་ནེ་རི་བཀྲའི་ས་དབྱིབས་ཆགས་ཚུལ། གླང་ཆེན་ཐལ་ཀ་ཞིག་ཁ་ནུབ་ཏུ་གྱུ་ནས་ཆུ་མཐུང་པ་འདྲ་བའི་ཆ་ནས་གླང་ཟེར་བ་དང་། གྱིམ་ཤོད་ནི་རི་གླང་པོ་འདྲ་བའི་རི་རྒྱུད་ཀྱི་ཀླུང་ངམ་ཤོད་ལ་ཟེར་ཞིང་། ཡུལ་འདིར་སྲིད་པའི་བྱ་རྒྱལ་ཁྱུང་ཆེན་འཕུར་ཡོང་སྟེ་པན་ནེ་རི་བཀྲའི་རྩེ་ལ་བབས་པས། བྱ་རྒྱལ་མ་ཐེག་ནས་ཉིལ་བའི་རྣམ་པ་ཡོད་ཟེར། དེ་ནས་བྱ་རྒྱལ་སླར་འཕུར་ཏེ། སྤུ་རྒྱལ་གནས་ཀྱི་ཤར། སྤུ་ཟེ་ཟལ་མོའི་སྒང་། སྤུ་ཐང་གི་བྲག་དེའུ་ཆུང་ཆུང་གི་རྩེ་ལ་བབས་སྐབས། བྲག་དེའི་ཁྱུང་ཆེན་ཐེག་པས་བྱ་ཁྱུང་དགོད་འཛུམ་ཤོར་བས། བྱ་ཁྱུང་གི་མཆུ་གཡས་གཡོན་གཉིས་ནས་ཆུ་ཐིག་པ་རེ་བབས་པ་ལས། སྤུ་ཐང་མཚོ་ཆེ་ཆུང་དུ་གྲགས་པའི་མཚོ་གཉིས་ལ་མཚེའུ་སུམ་བརྒྱ་དྲུག་བཅུའི་བསྐོར་བ་དེ་བྱུང་བར་གྲགས།

དེ་ནས་བྱ་ཁྱུང་སླར་འཕུར་ཏེ་ཁྱུང་ཉལ་ལ་ཟེར་སར་ཞག་གཅིག་ཉལ་བས་ཁྱུང་ཉལ་ལ་ཞེས་མིང་ཆགས་པ་དང་། ས་དེར་ཁྱུང་གི་སྒོ་ང་བཞག་ནས་ཁྱུང་དཀར་ནག་སེར་གསུམ་འཁྲུངས་ཞེས། ཡུལ་མིའི་ངག་རྒྱུད་དུ་གྲགས་པ་སོགས་ལ། བསམ་ན་ཁྱུང་པོའི་ཐོགས་མའི་གདུང་རབས་བྱུང་ས་ཞང་ཞུང་ཁ་ཡུག་ཅེས་པ་ནི། ཞང་ཞུང་སྒོ་པ་རི་བོ་རྩེ་དྲུག་ཏུ་ངེས་ལ། རྭ་ཅོ་དང་ནོར་བུ་ཡོད་པའི་ཆ་ནས་ཁྱུང་ཕོ་རེད་ཅེས་པས། ཁྱུང་ཕོ་ཁོག་ཅེས་འབོད་སྲོལ་ཆགས་པར་མངོན་ནོ༎

འོན་ཀྱང་དེང་དུས་མཁས་དབང་ཁག་གཅིག་གིས་དུས་རབས་བཅུ་གཅིག་པའི་ནང་རབ་བྱུང་གསུམ་པའི་སྐོར་འཁྲུངས་པའི་ཁྱུང་དབུས་རིན་པོ་ཆེ་ཤེས་རབ་རྒྱལ་མཚན་ཁྱུང་ཡུལ་དུ་ཕེབས་རྗེས་ཁྱུང་ཡུལ་ཞེས། རུས་མིང་ཡུལ་ལ་ཐོག་པར་བཞེད་ཀྱང་མ་ངེས་ཏེ། སྐྱབ་སྟོན་ཁྲོ་འགྲེལ་ལས། ཁྲི་སྲོང་ལྡེ་བཙན་གྱིས་ཞང་ཞུང་རྒྱལ་པོ་ལིག་མི་སྐྱ་བཀྲོང་རྗེས་ཞང་ཞུང་དེ། མར་པ། ༡ སྟག་ལོ། ༢ གུ་རིབ། ༣ ཁྱུང་བྱིད། ༤ ཁྱུང་པོ། ༥ འུ་སང། ༦ སུམ་པ། ༧ ཞང་ཞུང་། ༨ བཅས་སྡེ་བརྒྱད་དུ་བཅད། ཅེས་པའི་ཡ་གྱལ་ ཁྱུང་པོ་དང་། གཡུ་ཐོག་པའི་རྣམ་ཐར་ལས། ཁྲི་སྲོང་ལྡེ་བཙན་གྱི་གཡུ་ཐོག་པར་དགས་པོ་ཀོང་པོ་ཁྱུང་པོ་བཅས་ཡུལ་གསུམ་འབང་དུ་ཕུལ། །ཞེས་པའི་ཁྱུང་པོའི་ཡུལ་དང་། བོད་རྒྱལ་སྲོང་བཙན་སྒོམ་པོའི་སྐབས་བོད་ཀྱི་མངའ་ཁོངས་སུ། རུ་ཆེན་ལྔ་ཁོས་དྲུག་ཡུལ་གྱི་དབང་རིས་རྣམ་པ་བཅོ་བརྒྱད་ལས། བཙན་པོ་དང་བློན་ཆེན་གྱི་དབང་རིས་ཕུད་པས། བཅུ་དྲུག་ནི་སྲོང་བཙན་གྱི་སྔོན་ནས་རུས་རྒྱུད་ཚོ་པ་ཁག་གི་འགོ་དཔོན་མང་པོས། ས་ཁུལ་བཅད་བཟུང་བྱས་ནས་དབང་བསྒྱུར་བ་ལ་སྲོང་བཙན་གྱིས་ཞི་དྲག་སྣ་ཚོགས་ཀྱི་དབང་དུ་བསྡུས་ནས་གཅིག་འགྱུར་བྱས་ཏེ། ཁོ་ཚོའི་བཙན་པོའི་བཀའ་ལ་བརྩི་བ་དང་། དཔྱ་ཁྲལ་འཇལ་བ་སོགས་བྱས་ཚེ། ཁོ་ཚོར་སྔོན་ནས་ཡོད་པའི་མངའ་འབང་། དུད་ཁྱིམ་ས་ཞིང་ནོར་ཕྱུག་བཅས་རིས་སུ་བཅད་དེ། མི་རབས་ནས་མི་རབས་བར་རྒྱུད་འཛིན་བྱེད་ཆོག་པའི་བཀའ་གནང་བས། ཁུ་དང་གཉག ཁྱུང་པོ་སོགས་རུས་རྒྱུད་ཚོ་པ་བཅུ་དྲུག་གི་སྒེར་བཟུང་བྱེད་པའི་ཡུལ་ཡིན་པར་བཤད་པའི་ཡ་གྱལ་ཁྱུང་པོའི་ཡུལ་དང་། རུ་ལག་སྨད་ཀྱི་སྟོང་སྡེ་བཞི་ཡི་ཡ་གྱལ། ཁྲི་ཐང་ཁྱུང་པོའི་སྟོང་སྡེ་ཞེས་པའི་ཁྱུང་པོ་དང་། དཔལ་ཚུལ་བསྟན་འབྱུང་ལས། བོད་དུ་གླང་དར་གྱིས་བསྟན་པ་བསྣུབ་རྗེས་ཞུང་ཞང་སྒོ་པ་ཁྱུང་པོའི་ཡུལ་ནས་དབལ་རམ་འབུམ་པའི་བསྐྱེད་རྫོགས་ལ་མངའ་བརྙེས་པའི་ཁྱུ་མཆོག་སྤྱི་སྟེང་འཁོར་ལོ་བསྒྱུར་བ། རྔོ་མོ་ཡེ་ཤེས་མཚོ་རྒྱལ། ཁྱུང་པོ་ཁྱུང་དཀར་ཚངས་པ་གསུམ། ཞེས་པས་མཚོན། ཁྱུང་པོའི་ཡུལ་ཞེས་སྲོང་བཙན་དུས་ནས་འབོད་སྲོལ་ཡོད་པ་གསལ་ལ། ཞང་ཞུང་ཞེས་པ་ཁྱུང་ལུང་ལ་གོ་དོན་ཡོད་ཀྱང་གོང་གི་སྡེ་བརྒྱད་བཅད་པའི་ཞང་ཞུང་དང་། ཁྱུང་པོ་སོ་སོར་ཡོད་པ་གསལ་བའི་ཁྱུང་པོ་ཁོག་ཅེས། སྲོང་བཙན་དུས་ནས་འབོད་ཀྱིན་ཡོད་དམ་སེམས་སོ། །

དེ་ལྟར་སྒོ་ང་ལས་འཁྲུངས་པའི་ཁྱེའུ་དེ་རྣམས་ཚེ་ཡི་རིག་འཛིན་གྲུབ་པས། ཞང་ཞུང་དང་བོད་ཀྱི་རྒྱལ་རབས་རིམ་བྱོན་གྱི་བླ་ཡི་མཆོད་གནས་མཛད་པར་མངོན་ཏེ། ཆོས་འབྱུང་མཁས་པའི་དགའ་སྟོན་ལས། རྗེ་གཉའ་ཁྲི་བཙན་པོ་ཤེས་པ་ཅན་བཅུ་གཉིས་ཀྱིས་མཇལ། བཙན་པ་ལྷོ་དང་གཉག བཙུན་པ་ཁྱུང་དང་སྣུབ། གཉན་པ་སེ་དང་སྤོ། བཅས་རུས་ཆེན་དྲུག་དང་ལྷ་བོ་ལྷ་སྲས། སེ་བོན་རྨ་བོན། ཞང་ཞུང་བོན། ཚེ་མི་བོན། བཅས་བོན་པོ་དྲུག་སྟེ། བཅུ་གཉིས་ཡིན་པ་བཤད། ཞེས་དང་། ཁྱུང་རབས་(མ)་ལས། བོད་ཀྱི་རྒྱལ་པོ་སེང་ཁྲི་བཙན་པོ་ཡན་ཆད་བླ་མཆོད་བྱས་པ་ལ། ལན་གཅིག་གྲི་གུམ་བཙན་པོའི་བོན་བསྣུབས་རྗེས། དེའི་སྲས་སྤུ་ལྡེ་གུང་རྒྱལ་གྱི་ལྷ་ཁྱུང་རྒྱལ་དང་། མུ་ཁྱུང་རྒྱལ་གཉིས་ཞང་ཞུང་ནས་བོད་ཡུལ་དུ་གདན་དྲངས་ནས་བོན་བསྟན་སྤེལ། ཞེས་པས། དེའི་སྐོར་བསྒྲགས་པ་གླིང་གྲགས་ལས། སྤུ་ལྡེ་གུང་རྒྱལ་གྱིས་གཡུང་དྲུང་གི་བོན་འཚོལ་བས། གཤེན་པོར་གསེར་ཕྱེ་མ་དང་དངུལ་ཁྲོལ་བུ། གཡུ་སྦྲམ་པོ་ལས་སོགས་བསྐུར་ནས་བཏང་བ་ལ། མེ་ཉག་གི་བོན་པོ་དཔལ་ལེགས་རྒྱལ་མཚན། མཚེ་མི་རིང་སྐྱོལ་པོ་དེ་གཉིས་ཀྱིས་ཞང་ཞུང་གི་ཡུལ་དུ་ཕྱིན་ཏེ། སྟོན་པ་མི་ཁྱུང་རྒྱལ་བྱ་བ་བོན་གྱི་སྒོ་གང་ལས་ཀྱང་མ་འགག་པར་མཁྱེན་པ། ཁྱད་པར་དུ་ཡང་འབུམ་སྡེ་ལྔ་དང་། བོན་སྒོ་བཅུ་གཉིས་ལ་མཁས་པ་ཞིག་དང་། སྟོན་པ་ལྷ་ཁྱུང་རྒྱལ་བྱ་བ། ཐེག་པ་རིམ་དགུའི་བོན་ལ་མཁས་པ། འཕྲ་བའི་འབུམ་བཅུ་གཉིས་ཞལ་འདོན་དུ་སྒྲོག་པ། ཁྱད་པར་དུ་ཡང་སྔགས་ཟབ་མོའི་དོན་ལ་གྲུབ་པ་བསྙེམས་པ་དང་གཉིས་བཞུགས་པ་ལ་ཞབས་ཏོག་ཕུལ་ནས། སྤུ་ལྡེའི་སྐུ་གཤེན་དུ་གདན་དྲངས་ནས་གཡུང་དྲུང་བོན་གྱི་བསྟན་པ་སྤེལ་ནས་བཞུགས་པ་གསལ།

འདི་ནས་ཁྱུང་སེར་ལྷ་ཁྱུང་རྒྱལ་དང་ཁྱུང་དཀར་ཐོག་ལ་འབར་གྱི་གདུང་རབས་ལོ་རྒྱུས་བཤད་དགོས་ཀྱང་། དཔྱད་གཞི་མ་རྙེད་པས་བཤད་པ་འདི་ཙམ་དུ་ལུས་ཀྱང་། གདུང་རྒྱུད་མེད་པ་ནི་མི་སེམས་ཏེ་བསྒྲགས་བྱང་ལས། གུང་སྲོང་གུང་བཙན་གྱི་སྐུ་གཤེན་ཞང་ཞུང་ཁྱུང་དཀར། ཞེས་དང་། བསྟན་འབྱུང་ལས། གླང་དར་རྗེས་སུ་ཁྱུང་པོ་ཁྱུང་དཀར་ཚང་པ། ཞེས་དང་། ཕྱིས་སུ་རྒྱལ་རོང་དུ་ནང་སོ་གཡུང་དྲུང་ཡེ་ཤེས་སོགས་ཁྱུང་དཀར་བླ་རབས་མང་པོ་ཡོད་པ་གསལ་བའི་ཕྱིར་རོ།། །།

ཁྱུང་ནག་མི་ཁྱུང་རྒྱལ་གྱི་གདུང་རབས་རིམ་བྱོན་གྱི་ལོ་རྒྱུས།

གཉིས་པ་ཁྱུང་ནག་མི་ཁྱུང་རྒྱལ་གྱི་གདུང་རབས་རིམ་བྱོན་གྱི་ལོ་རྒྱུས་སྐོར། དེ་ཡང་ཁྱུང་ནག་མི་ཁྱུང་རྒྱལ་གྱི་གདུང་རབས་རིམ་བྱོན་གྱི་ལོ་རྒྱུས་ལ། ཁྱུང་རབས་ (མ) ལས། མི་ཁྱུང་རྒྱལ་གྱི་སྲས་ཁྱུང་པོ་སྟག་སྒྲ་དུན་ཙུག་དང་དཔལ་གྱི་གེར་ཏི་གཉིས། ཁྱུང་བཟའ་ཡེ་ཤེས་མཚོ་རྒྱལ་དང་གསུམ་འཁྲུངས། སྟག་སྒྲ་དུན་ཙུག་ནི། སྙ་ཆེན་ལི་ཤུ་སྟག་རིང་སོགས་རིག་འཛིན་མང་པོའི་མདུན་ནས། ཕྱི་ནང་གསང་བའི་བོན་སྡེ་མཐའ་དག་ཞུས་ཏེ་ཉམས་སུ་བླང་པས། རིག་འཛིན་དངོས་སུ་གྲུབ། རྫུ་འཕྲུལ་དུ་མ་དང་ལྡན་པས་སྟག་གཟིགས་འོལ་མོ་ལུང་རིང་དུ་ཕེབས་ཏེ། བོན་སྡེ་ཟབ་མོ་མང་པོ་བླངས་ནས་ཀུན་ལ་སྤེལ་བས་མཁས་པ་ཉི་ཤུའི་གྲས་ཡིན། ཚེ་ཡི་རིག་འཛིན་གྲུབ་པས་མི་ལོ་བརྒྱ་ཕྲག་མང་པོ་བཞུགས་པ་གསལ། དུས་དེར་བོད་རྒྱལ་ཁྲི་སྲོང་ལྡེ་བཙན་གྱིས་ཞང་ཞུང་གི་རྒྱལ་པོ་ལིག་མི་སྐྱ་བཀྲོངས་ཏེ། ཞང་ཞུང་བོད་ཀྱིས་བཅུན་རྒྱལ་ཁྲིམས་སེལ་བུར་འཐོར། གཡུང་དྲུང་གི་བོན་བསྣུབ་པའི་དུས་སུ་ལིག་མི་རྒྱལ་གྱི་ཤུལ་དུ་ཞང་ཞུང་གི་རྒྱལ་ས་ཁྱུང་པོ་སྟག་སྒྲ་དུན་ཙུག་གི་བཟུང་སྟེ། རྒྱལ་ཁྲིམས་དང་བོན་ཁྲིམས་གཉིས་ཀའི་མངའ་བདག་མཛད་དོ། །ཞེས་ཁྲི་སྲོང་སྐབས་བཞུགས་པ་བསྟན་ཀྱང་། སྲོང་བཙན་ལ་གཞོན་ནུའི་སྐབས་ཁྲི་སྲོང་བཙན་ཞེས་འབོད་པ་གསལ་བའི། མིང་འབྲི་ནོར་སོང་ངམ་སྙམ་ཏེ། འབེལ་གཏམ་ལུང་སྙིང་ལས། སྲོང་བཙན་སྒོམ་པོའི་ཞུང་ཞང་བཏུལ་རྗེས་རིམ་བཞིན་ཞུང་ཞང་ངོ་ལོག་སྟེ། བོད་ལ་འཁྲུག་པ་བྱས་ནས་མཐར་ཁྲི་སྲོང་གི་དུས་སུ་ཞུང་ཞང་རྒྱལ་པོ་ལིག་མི་རྒྱལ་ཆུན་མའི་བསླུས་ནས་བགྲོངས། དེ་ནས་ཞང་ཞུང་བོད་ལ་ངོ་ལོག་མ་ནུས་པར་འོག་ཏུ་བཙུད་དོ། ཞེས་སྲོང་བཙན་སྐབས་ཞུང་ཞང་བོད་ལ་ངོ་ལོག་པར་གསུངས་པ་དང་། ཁྱུང་རབས་ལས་ཁྲི་སྲོང་གི་རྗེས་སུ་ཞང་ཞུང་རྒྱལ་རྒྱུད་ཀྱི་བོད་ལ་ངོ་ལོག་པར་བཤད་པ་དང་འགལ་ལོ། ཁྱུང་རབས་ (མ )ལས། ཁྱུང་པོ་སྟག་སྒྲ་དུན་ཙུག་གི་སྲས་ཙན་སྒྲ་དུན་ཙུག དེའི་སྲས་གྱེར་ནམ་ཟུར་རྩེ། དེའི་སྲས་སྟོང་རྒྱུང་རིང་མོ་དང་ཁྱུང་རྒྱལ་སྟག་ལ་སྐྱེས་གཉིས་སོ། །གྱེར་ནམ་ཟུར་རྩེ་འདི་གནམ་རི་སྲོང་བཙན་དང་སྲོང་བཙན་སྒོམ་པོའི་དུས་སུ་ཡོད་པའི་ཁྱུང་པོ་སྤུངས་སད་ཟུ་རྩེ་ཞེས་པ་ཡིན་ནམ་སྙམ་པས་འདིའི་སྐོར་ཏུན་ཧོང་ཡིག་སྙིང་ལས། བོད་རྒྱལ་གནམ་རི་སྲོང་བཙན་གྱི་དུས་སུ་ཁྱུང་པོ་སྤུངས་སད་ཟུ་རྩེས་གཙང་བོད་ཀྱི་རྒྱལ་པོ་མགོ་བཅད་དེ། གཙང་བོད་དུད་ཁྱིམ་ཉི་ཁྲི་བཙན་པོའི་ཕྱག་ཏུ་ཕུལ་བས། བཙན་པོ་དགྱེས་ནས་གཙང་བོད་དུད་ཁྱིམ་ཉི་ཁྲི་དེ་ཟུ་རྩེ་ལ་བྱ་གར་བརྩལ་ཏོ། དེ་རྗེས་བློན་པོ་མོང་སྔོན་པོ་ཟེར་བའི་བཙན་པོ་བཀྲོང་བའི་གྲབ་གཤམ་པ་ལ། ཟུ་རྩེའི་ཚོར་ཏེ་མོང་སྔོན་པོ་བཀུམ་པས་བཙན་པོའི་བློ་དཀར་དུ་མཐོང་ཏེ་བློན་ཆེན་གྱི་འགན་དབང་སྤྲད། དེ་རྗེས་བཙན་པོ་ཁྲི་སྲོང་བཙན་གྱིས་ཞུང་ཞང་ལ་དམག་དྲངས་ནས་ཞང་རྒྱལ་ལིག་མི་རྒྱལ་བསད། ཞུང་ཞང་འབང་དུ་བཀུག ཅེས་དང་། གཙུག་ལག་ཕྲིང་བ་ལས། སྲོང་བཙན་སྒོམ་པོའི་ཁོད་དྲུག་ཏུ་ཕྱེས་པའི་ཞང་ཞུང་གི་ཁོད། ཡུལ་ཁྱུང་ལུང་དངུལ་མཁར་དང། ཁོད་དཔོན་ཁྱུང་པོ་སྤུང་སད་ཟུ་རྩེ་ཡིན་པར་བསྟན། བོད་ཀྱི་བཙན་པོའི་དུར་ས་ཞེས་པ་ལས་ཀྱང་ཁྱུང་པོ་ཟུ་རྩེ། བློན་འགར་སྟོང་བཙན། སུམ་པའི་བྱ་ཞུ་རིང་མོ་བཅས། དུས་རབས་གཅིག་གི་མི་ཡིན་པར་བསྟན། དེ་རྗེས་ཟུ་རྩེས་བཙན་པོ་དང་། བློན་ཞང་སྣང་བར་དུ་ཕྲ་མ་བཅུག་ཏེ། བློན་ཞང་སྣང་བསད་བཅོལ། དེ་ནས་བཙན་པོ་ཟུ་རྩེའི་ནང་དུ་དགྱེས་སྟོན་དུ། གདན་དྲངས་ནས་བཀྲོང་ཐབས་བྱས་པས། བློན་འགར་གྱི་ཤེས་ནས་སྲོང་བཙན་ལ་ཞུས་པ། ཟུ་རྩེའི་ཚོར་ནས་ལམ་སང་ཟུ་རྩེའི་རང་གི་བུ་རེ་ཁྱུང་ལ་ཁ་ཆེམ་དང་བཅས་རང་སྲོག་གཅད་པ་དང་། བུ་རེ་ཁྱུང་གིས་ཕ་ཡི་མགོ་བོ་བཅད་དེ་བཙན་པོའི་སར་ཕུལ་ནས་བཀའ་ཉེས་མི་འབེབ་པར་ཞུས་པ་བཞིན་གནང་ཚུལ་གསལ།

དེ་བཞིན་སྲོང་བཙན་བློན་ཁྱུང་པོ་གཞན་ཡང་ཡོད་དེ། རུ་ལག་སྨད་ཀྱི་རུ་དཔོན། ཁྱུང་པོ་གཡུ་ཡི་ཟུར་ཕུད་ལ་རུ་དར་ནག་པོ་དང་། གཡས་རུ་སྟོད་ཀྱི་རུ་དཔོན། ཁྱུང་པོ་སྟག་བཟང་ཉག་སྟོང་ལ། རུ་དར་ནག་པོ་སྙིང་དཀར་བྱ་ཁྱུང་བྲིས་པ་ཡོད་པར་བཤད་། ཁྱུང་རབས (མ)ལས། དཔལ་གྱི་གེར་ཏིའི་སྲས་མཆོག་གི་སྒྲོན་མ་དང་སྤུང་སྒྲ་ཟུར་རྩེ་གཉིས་སོ། དེའི་སྲས་རྒྱུད་ཁྱུང་པོ་བཀྲ་ཤིས་རྒྱལ་མཚན། དེའི་སྲས་ཁྱུང་པོ་ལེགས་མགོན། དེའི་སྲས་ཁྱུང་པོ་གྱེར་ཆེན་ཟླ་མེད་དང་ར་སངས་ཁྲི་ནེ་ཁོད། དེའི་སྲས་རྒྱུད་ཁྱུང་པོ་ར་སངས་ཀླུ་རྒྱལ། དེའི་སྲས་ཏ་པི་ཧྲི་ཙ། དེའི་སྲས་ར་སངས་ཀུ་མ་ར་ཙ་བཅས་ཡིན་སྐད་དོ། །ཞེས་པས། ཁྱུང་པོ་བཀྲ་ཤིས་རྒྱལ་མཚན་ནི་ཞུང་ཞང་སྙན་རྒྱུད་ཀྱི་བླ་མ་ཁྱུང་པོ་ཨ་བ་ལྡོང་གི་མདུན་ནས། བཀའ་རྒྱུད་སྐོར་བཞི་སོགས་རྫོགས་ཆེན་སྙན་རྒྱུད་ཀྱི་གདམ་ངག་ཞུས་ཏེ། ཞུང་ཞང་ཡུལ་ས་ཏི་ཕུག་ཏུ་མི་ལོ་ཉེར་གཅིག་ཏུ་ཉམས་སུ་བླང་པས་ཐུན་མོངས་རི་དགས་ཀྱི་འོ་མ་བཞོ་བ། གཅན་གཟན་གྱི་བཟའ་བཏུང་ཕུལ་བ་སོགས། མཆོག་ཐུན་དངོས་གྲུབ་བསྙེམས་ཤིང་ཟག་མེད་འོད་སྐུར་གྲོལ་བའོ། །དེའི་སྲས་ཁྱུང་པོ་ལེགས་མགོན་ནི། ཡབ་བཀྲ་རྒྱལ་མདུན་ནས་རྫོགས་ཆེན་ཞུས་ཏེ། མཚོ་རིའི་དོ་ལ་ལོ་བརྒྱད་ཉམས་སུ་བླང་པས། ཐུན་མོངས་དང་མཆོག་གི་དངོས་གྲུབ་བསྙེམས་ནས། ཟག་མེད་འོད་སྐུར་གྲོལ་བའོ། །ཁྱུང་པོ་ར་སངས་ཁྲི་ནེ་ཁོད་ཀྱི་བླ་མ་གུ་རིབ་དཔལ་བཟང་མདུན་ནས་རྫོགས་ཆེན་སྙན་རྒྱུད་ཞུས་ནས། ཉམས་སུ་བླང་པས། ལྷོ་གཅན་འཕྲང་རོང་གི་རི་ལ་སྟག་མི་གཟན་བཅིབ་ནས་བྱོན་པ་དང་། གཙང་ཆེན་ལ་གྲུ་མེད་པར་བྱོན་པ་སོགས། གྲུབ་རྟགས་དུ་མ་མངའ། དེའི་མཆེད་ཡ་ཁྱུང་པོ་གྱེར་ཆེན་ཟླ་མེད་ཁྲི་སྲོང་སྐབས་བཞུགས་པ་གསལ། དེའི་སྲས་རྒྱུད་བླ་མ་ར་སངས་ཀླུ་རྒྱལ་གྱིས་ཚེ་སྤུངས་ཟླ་བ་རྒྱལ་མཚན་མདུན་ནས་རྫོགས་ཆེན་སྙན་རྒྱུད་ཞུས་ཏེ། སྦོ་དམར་དུ་ཉམས་སུ་བླངས་པས་འཇའ་ལུས་འོད་སྐུར་གྲོལ་བའོ། །དེའི་སྲས་ཏ་པུ་ཧྲི་ཙས་ཡབ་ར་སངས་ཀླུ་རྒྱལ་མདུན་ནས་རྫོགས་ཆེན་སྙན་རྒྱུད་ཞུས་ཏེ། སྟག་ཐབས་སེང་གེའི་བྲག་ལ་དཀའ་བ་སྤྱད་དེ། ལོ་དགུ་ལ་མི་ཚིག་གི་བར་མ་བཅོད་པར་ཉམས་སུ་བླངས་པས་ཕུང་པོ་ལྷག་མེད་དུ་སངས་རྒྱས་སོ། །དེའི་སྲས་ར་སངས་ཀུ་མ་ར་ཙས་ཡབ་ཏ་པུ་ཧྲི་རྩའི་མདུན་ནས། སྙན་རྒྱུད་ཀྱི་བོན་ཞུས་ཏེ། གནས་མ་བཟུང་བར་རི་ཡི་བུ་ལོ་གསུམ་བྱས་ནས་ཉམས་སུ་བླངས་པས་འཇའ་ལུས་འོད་སྐུར་གྲོལ་བའོ། །

མི་ལ་རས་པ་ཡབ་ཁྱུང་པོ་མི་ལ་ཤེས་རབ་རྒྱལ་མཚན་གྱི་སྲས་སུ་ཕྱི་ལོ་ ༡༠༤༠ ལྕགས་འབྲུག་ལོར་འཁྲུངས། ཆུང་ནས་བོན་སྒོར་ཞུགས་ཏེ་ཡིག་རྩིས་བསླབས། དེ་ནས་མཐུ་བརྒྱབ་སྟེ་མི་མང་པོ་བསད་པས་འགྱོད་པ་སྐྱེས། མར་པ་ལོ་ཙ་ལ་ཆོས་ཞུས་དཀའ་བསྤྱད་ཀྱི་ཉམས་ལེན་བྱས་བཀའ་རྒྱུད་ཀྱི་གྲུབ་མཐའི་སྲོལ་གཙུག་པའོ། །ཁྱུང་རྒྱལ་སྟག་སྐྱེས་ཀྱི་སྲས་རྒྱུད་ལས་ཁྱུང་པོ་རྣལ་འབྱོར་དང་མི་ལ་རས་པ་བྱོན་ཚུལ་བཤད་པའི་ཁྱུང་པོ་རྣལ་འབྱོར་ནི་ཤངས་པ་བཀའ་རྒྱུད་བླ་རབས་རྣམ་ཐར་ལས། བན་ཆུང་བདག་གི་སྐྱེ་ས་གངས་དཀར་མདའ་སྙེ་མོ་ར་མང་རྗེ་རིགས་ཁྱུང་པོ་ཡིན། ཕ་རུ་སྨོས་པ་ཁྱུང་རྒྱལ་སྟག་སྐྱེས་དང་། མ་མིང་བཀྲ་ཤིས་རུམ་དུ་སྟག་ལོར་སྐྱེས། ལོ་བཅུ་ལོན་ཚེ་ཡིག་རྩིས་མཁས་པར་གྱུར། བཅུ་གཉིས་ལོ་ལ་ཕ་མེས་བག་ཆགས་ཀྱིས་སེམས་ཕྱོགས་བོན་བསླབས་རྫོགས་ཆེན་ཉམས་ལེན་བྱས། དེ་ནས་གསེར་ཁྱེར་སྲོག་ལ་མ་ལྟོས་པར་རྒྱ་བལ་ཡུལ་ཕྱིན་མཁས་པ་བརྒྱ་རྩ་བསྟེན། ཟབ་མོའི་ཆོས་བསླབས་སྒྲོ་དོགས་ཆོད་པ་བྱས། ཞེས་འཁོད། སྙེ་མོ་རྫོང་ར་མང་ཞེས་པར་ས་སྟག་ཕྱི་ལོ་ ༩༩༠ ལོར་ཡབ་རིགས་རུས་ཁྱུང་པོ་སྟག་སྐྱེས་དང་། ཡུམ་བཀྲ་ཤིས་གཉིས་ཀྱི་སྲས་སུ་འཁྲུངས། ལོ་བཅུ་ནས་བྲིས་དང་ཡིག་རྩིས་མཁས་པར་གྱུར། བཅུ་གཉིས་ནས་ཕ་ཆོས་གཡུང་དྲུང་བོན་སྒོར་ཞུགས་ཏེ། སེམས་ཕྱོགས་རྫོགས་ཆེན་སྦྱོང་བརྩོན་དང་སྒོམ་སྒྲུབ་ཉམསལེན་བྱས། དེ་ནས་རྙིང་མའི་ཆོས་ལ་སྦྱོང་པ་བྱས། དེ་ནས་རྒྱ་བལ་ཡུལ་ལ་སོང་ནས་ཆོས་ཞུས། དེ་ནས་དགུང་ལོ་ ༡༣༡ བཞེས་པའི་ལྕགས་གླང་ཕྱི་ལོ་ ༡༡༢༡ ལོར། གཙང་གཡས་རུ་ཤང་རྣམ་གླིང་རྫོང་དུ་གཞོང་གཞོང་དགོན་པ་ཕྱག་བཏབ་ནས། ཤང་པ་བཀའ་རྒྱུད་ཀྱི་གྲུབ་མཐའི་སྲོལ་གཙུག་སྟེ། སྔ་ཕྱིར་སློབ་མ་ཁྲི་ཕྲག་བརྒྱད་ཙམ་སྐྱོང་ནས་བསྟན་པ་སྤེལ། དེ་ནས་དགུང་ལོ་ ༡༦༠ བཞེས་པའི་ལྕགས་རྟ་ཕྱི་ལོ་ ༡༡༥༠ ལོར་ཞིང་ལ་ཕེབས།

ཁྱུང་པོ་སྟོང་རྒྱུང་རིང་མོའི་ཚེ་སྨད་ལ་ཞང་ཞུང་བོད་ལ་ངོ་ལོག་པ་གསལ་ཏེ་ཁྱུང་རབས (མ)ལས། ཁྱུང་པོ་སྟག་སྒྲ་དུན་ཙུག་གི་ཞང་ཞུང་གི་རྒྱལ་ས་ཡུན་རིང་བཟུང་ནས། དེའི་གདན་ས་ཁྱུང་པོ་སྟོང་རྒྱུང་རིང་མོའི་བཟུང་བས། དེའི་ཚེ་སྨད་ལ་ཞང་ཞུང་ཡུལ་སྟོད་ནས་ཞང་ཞུང་གི་རྒྱལ་རྒྱུད་ལྡང་ལྟ་བྱ་བ་དང་། ཞང་ཞུང་ཡུལ་སྨད་ནས་ལྡང་མིག་ལྟ་བྱ་བ་གཉིས་ཀྱི་ངག་རྒྱུད་ནས་ཚ་བོའི་ཞང་གི་རྒྱལ་ས་བཟུང་བ་མི་རིག་ཟེར་ནས། དམག་བསྡུས་ཏེ་སྟོང་རྒྱུང་རིང་མོ་ལ་དམག་བརྒྱབ་པས། སྟོང་རྒྱུང་རིང་མོའི་ཞང་ཞུང་གི་རྒྱལ་ས་དོར་ནས་ཕྱིར་བྲོས་པའི་ལམ་དུ་གྲུབ་རྟགས་སུ་ཞབས་གཉིས་སྦ་བེར་དང་གསུམ་ས་ལ་གར་སྤོས་མེ་ཏོག་ལམ་ལམ་བརྡོལ་བས། ཞང་ཞུང་དམག་གིས་རྗེས་བཙལ་ནས་དེད་པས། རྣལ་འབྱོར་ལ་རྟགས་མི་འདོད་ཀྱང་། རྟགས་ཀྱི་རྣལ་འབྱོར་འདོད་། ཟེར་བའི་གཏན་ཚིག་ཀྱང་བྱུང་།

ཁོང་བྱང་རྒྱུད་ནས་མདོ་ཁམས་སུ་བྱོན། རྨ་ཆུ་སྟོད་ནས་ཆུ་གཞུང་རྒྱུད་དེ་བྱོན་པས་བཀྲ་རི་ལྷ་མཚོ་ནས་རྗེས་བོར། དེར་ཕོ་བྲང་བཏབ་ནས་བཞུགས། སྟོང་རྒྱུང་རིང་མོའི་སྲས་གསུམ་ལས། ཆེ་བ་ཁྱུང་སྒོམ་མུ་ལང་། འབྲིང་བ་ཁྱུང་འཕག་ཁྲ་མོ། ཆུང་བ་ཁྱུང་སྡེར་སྔོན་མོ་དང་གསུམ་འཁྲུངས་སོ། །སྟོང་རྒྱུང་རིང་མོ་དང་ཁྱུང་སྒོམ་མུ་ལང་བར། དུས་ཚོད་ཤིན་ཏུ་རིང་བས་ཁྱུང་བླ་རྣམས་ཚེ་ཡི་རིག་འཛིན་གྲུབ་པའི་དབང་གིས་སམ། ཡང་ན་དེའི་བར་ན་གདུང་རབས་སྲས་རྒྱུད་འགའ་ཤས་བྱོན་ཡོད་པ་འཕྱང་མོ་ཉུག

གདུང་རབས་སྲས་རྒྱུད་འགའ་ཤས་བྱོན་ཡོད་ན་ནི། སྲས་ཆེ་བའི་རྒྱུད་ལས་ཁྱུང་སྒོམ་མུ་ལང་འཁྲུངས། སྲས་འབྲིང་བའི་རྒྱུད་ལས་ཁྱུང་འཕག་ཁྲ་མོ། སྲས་ཆུང་བའི་རྒྱུད་ལས་ཁྱུང་སྡེར་སྔོན་མོ་བྱོན་པ་ཡིན་ནམ་སྙམ། ཁྱུང་སྒོམ་མུ་ལང་སྐུ་མཆེད་འཁོར་བཅས་ཁྱུང་པོ་མང་རབས་གཅིག་དང་པོ་མངའ་རིས་སུ་བྱོན། དེ་ནས་གཙང་དང་དབུས་སུ་བྱོན། དེ་ནས་ལྷོ་རྒྱུད་ནས་ཀོང་པོར་བྱོན། དེ་ནས་སྤོ་བོ་ལ་ནག་ཏུ་བྱོན། ལ་ཁའི་གངས་མ་ཤོག་ནས། ཁྱུང་པོ་འགའ་རེ་ཕར་སོང་དབུས་གཙང་དུ་བཞུགས། མུ་ལང་ཡབ་སྲས་ཚུར་བྱོན། དེར་ཐམས་ཅད་འཐོར་བའི་ཁྱུང་འཐོར་ལ་རུ་གྲགས་སོ། །

ས་དེར་ཨུ་རི་ཨ་མཚོ་ཡ་གཞེར་རྒྱ་སྒ་སོགས། མུ་ལང་ཡབ་སྲས་ལ་མགོ་བཏགས་ནས། མི་ཉན་ན་གཡོགས་བྱེད་། ཁྱི་ཉན་ན་སྒོ་ཁྱི་བྱེད་པར་ཁས་བླངས་སོ༎ཐུགས་མུག་པོ་བྱུང་ནས་གླུ་བླངས་པ། ཧེ་ཀྱཻ། ང་ལྷ་ཁྱུང་སྤྱི་རྗེ་མངའ་དབང་ཅན། །དུས་ཡང་ཡང་འཁྱམས་ན་གང་འདྲ་བྱེད། །སེམས་སྐྲུག་སྐྲུག་འཁྲུག་ན་གང་འདྲ་དྲན། །གོམ་ཡང་ཡང་སྤོས་ན་གར་ན་རྩེབ། ཨ་ཅང་ཀུ་རེའི་དོན་གཅིག་སྨྲ། །ནུབ་དུང་དཀར་དགྲ་རུ་ལང་པ་ལ། །ཤར་ཆུ་སྲིན་སྟེང་ན་བྲོ་གར་འགྱིང་། །བྱང་བཙན་དམར་ཁ་ཤོའི་འཇིགས་པ་ལ། །ལྷོ་ཆུ་ཟོར་ཨ་ཡི་གཟེར་མནན་འདེབས། །ཉ་རོ་སྐམ་སར་ཐོན་པ་ལ། །འུག་པ་སེར་པོའི་རྐན་སྒྲ་རྡེབ། །གྱིམ་ཤོད་ཨ་པར་གྱི་གྱི་ལ། །བློ་འགྱོད་ཡང་ཡང་འཁྱོར་ལེ་བྱེད། །རྒྱ་རྗེ་ཉི་མ་འབྲུག་གྲགས་དང་། །ང་གཉིས་གདན་ས་བརྗེ་བསོར་བྱེད། །ལས་དོན་ཆེན་འགྲུབ་པའི་སྨོན་ལམ་འདེབས། །སྤྱི་ར་རྩ་རྫོང་མགོ་བྱ་བ་ན། །ཐེབས་མ་ཐེབས་ཕུར་པ་བྲག་ལ་འདེབས། །ཞེས་སྨྲས་སོ།

ཁྱུང་སྒོམ་མུ་ལང་འབྲི་ཆུ་རྒྱུད་བཞིན་རག་ཐག་བསྐོར་དུ་བྱོན་ནས་བཞུགས། སྐབས་ཤིག་བཀྲ་རི་ལྷ་མཚོ་རུ་ཡབ་མཇལ་དུ་འགྲོ་དགོངས་པ་ལ། ཡབ་ཀྱི་མཁྱེན་ནས་རག་ཐག་ཞེས་པའི་ས་གནས་བྱ་ཁྱུང་འདྲ་བ་ན་སྡོད། ཁྱོད་ཀྱི་མི་རྒྱུད་ཀྱི་བསྟན་པ་དེ་ན་ཡོད་གསུངས་སོ༎ཐ་སྟག་ཁྱུང་འཕག་ཁྲ་མོ་མདོ་སྨད་གཉེན་གེ་ཏོའི་རྩ་བར་ཕེབས། གྲུབ་རྟགས་སུ་པོམ་རའི་རྩེ་ནས་གཡུ་འབྲུག་བཅིབ་སྟེ་རྒྱལ་རོང་དུ་བྱོན་ཏེ། ལྷ་མོ་མདང་ལྡན་མ་ཁབ་ཏུ་བཞེས་པས། དེ་ལ་བུ་འབོར་གཡུང་དྲུང་བུ་བཞི་སོགས་གྲོལ་ཏེ། རྒྱལ་ཁྱུང་རྩ་བའི་རྒྱུད་པ་རྣམས་བྱུང་ངོ་། །བསྟན་འབྱུང་ཁག་ལས། ཐ་སྟག་ཁྱུང་འཕག་ཁྲ་མོ་ནི་འདི་རང་དུ་ངེས་སོ། །ཁྱུང་པོ་ཁྱུང་སྡེར་སྔོན་མོ་བཀྲ་རི་ལྷ་མཚོ་རུ་ཡབ་ཀྱི་གདན་ས་བཟུང་། དེའི་གདུང་རྒྱུད་མདོ་སྨད་དུ་ཆད་ནས་བསམ་གཏན་སྤེལ་མདོའི་ས་ཆ་བཟུང་ངོ་། །མི་རྒྱུད་མྱེས་ནི་རྒྱལ་བ་དཔལ་དང་། ཤེས་རབ་དཔལ་དུས་ནས། བན་ཤལ་ལས་སོགས་ཀྱི་ལས་ཀ་དང་། ལས་ཐམ་སྟག་མགོ་ནོར་བུ་གཅིག་པ་བཟུང་བ་ཡོད་པ་དང་། བླ་མ་རྒྱལ་མཚན་རིན་པོ་ཆེ་བྱ་བ། བན་ཤལ་གྱི་ལས་ཀ་བཟུང་ནས། རྒྱལ་པོའི་དབུ་ཐོག་ཏུ་གསེར་གྱི་བུམ་པ་བཞག་པའི་རྒྱུད་པ་ཡོད་དོ། །མ་ཁྱུང་ནག་རག་མོ་ཆེ་བྱ་བ་མདོ་སྨད་དུ་ཕྱིན་པས། དེའི་བུ་རྒྱུད་ལ་ཨ་ཤོ། འབྲུ་ཤོ། ཁྱུང་ཁ་ལ་ར་ཤོ་བྱ་བ་ལས་སོགས་ལས་གྱེས་པའི་འགམ་བུ་ཨ་ཐོག་ལ་སོགས། བེ་རུ་ཁྱུང་ཚ་ཐམས་ཅད་ཡིན་ནོ། །མུ་ལང་གི་སྲས་ཁུ་བྱུག་པ། དེའི་སྲས་ཆེ་བ་སྟག་པ། འབྲིང་བ་ཟུར་དཀར་བའི་རྒྱུད་ཀྱི་ཏྲེ་ཤོད་བཟུང་བའི་ཏྲེ་ཁྱུང་དུ་གྲགས། ཆུང་བ་མདོ་བཀྲ་བའི་མི་རྒྱུད་སྨར་ཁམས་སུ་ཆད་པའི་སྨར་ཁྱུང་དུ་གྲགས་། ཆེ་བ་སྟག་པའི་སྲས་མྱེས་ཚབ། དེ་ལ་འདན་བཟའ་བླང་པས་སྲས་ཆེ་བ་སྟོན་འབར། དེ་འོག་དམ་པ་ཁྱུང་སྒོམ། དེ་འོག་ཨ་ལུག ཆུང་བ་མཁས་པ་ཁྱུང་དབུས་དང་བཞི་ལ། འདན་ཚའམ་འདན་ཁྱུང་དུ་གྲགས་སོ། །

ཁྱུང་རབས་ (ག )ལས། འདན་ཁྱུང་གི་རྒྱུད་ལ་བསྟན་པའི་སྲོལ་ཁ་རྒྱ་ཆེན་པོ་གཏོད་པ་ནི་དམ་པ་ཁྱུང་སྒོམ་ཡིན་ཏེ། དེ་ཉིད་དང་པོ་དབུས་ཀྱི་འདམ་སྙིང་དྲུང་བར་དུ་བྱོན། ཞུ་སྐྱེ་སེ་ཆེན་པོ་ལ་གཏུག་དགོངས་པས། ༼དཔལ་ཚུལ་བསྟན་འབྱུང་ལས་ཡར་འབྲོག་མེ་སྟོན་ཤེལ་འོད་རབ་བྱུང་དང་པོའི་ས་ཁྱི་ཕྱི་ལོ་ ༡༠༥༨ ལ་འཁྲུངས། དགུང་ལོ་ཉེར་གཅིག་ས་རྟ་ཕྱི་ལོ་ ༡༠༧༨ ལོར་སྐྱེ་སེ་འདས་ནས་བདུན་ཚིག་བཞུགས་པར་གསལ།༽ སྐྱེ་སེ་འདས་ཟིན་པ་དང་དེའི་སློབ་མ་གཙང་པ་ར་སྟོན་ཕྱིར་བྱོན་པ་དང་མཇལ་བས་དགའ་ཞིང་བོན་གྱི་དབང་ལུང་མང་དུ་ཞུས། འགར་སྒོམ་འབུམ་ཆུང་ལ་གཏུག་ནས་ཡང་ཞུན་སྐོར་གསུམ་ལས་སོགས་ལོན། མི་ལ་རས་པ་བོན་པོ་ཡིན་དུས་མཇལ། དེ་ལ་དབུས་གཏེར་གྱི་བོན་འགའ་ཞིག་ཞུས། མར་བྱོན་འདམ་རྒྱུད་དུ་ལོ་དགུ་སྐུ་མཚམས་བསྡམ་སྟེ། ཀུན་བཟང་ཡང་ཞུན་ལ་ཐུགས་དམ་མཛད་པས་ཀུན་བཟང་གི་ཞལ་མཇལ། སྲིད་རྒྱལ་གྱི་ལུང་བསྟན་ནས་ཉི་མ་ཤར་དུ་སོང་དང་འགྲོ་དོན་འཕེལ་བར་འོང་ཅེས་པས་མདོ་སྨད་དུ་བྱོན། རབ་བྱུང་དྲང་སྲོང་ཡིན་ཀྱང་འཚམས་སྐྲ་རལ་པ་ཐོར་ཅོག་ཡོད་པ། བཀའ་རྒྱུད་རྣམས་ཀྱང་ཐོར་ཅོག་ཅན་གྱི་སྲོལ་འཛིན་པ་ཡིན། སློབ་མ་སེ་འཕགས་ཆེན་པོ་ལ། ཁྱོད་དར་གྱི་སྙན་མོ་རི་ལ་ཟླ་བ་བརྒྱད་སྒོམ་དང་གྲུབ་པ་ཐོབ་ནས་བསྟན་པ་རྒྱ་ཆེན་པོ་འོང་གསུངས་པས། དེ་ལྟར་བྱས་པས་གསུངས་པ་ལྟར་བྱུང་།

བོབ་ཤི་རྨང་པོ་བཟའ་མི་གཉིས་ཀྱིས་རྨོང་མདུད་བཀྲོལ་ནས་སྨོན་ལམ་ཞུས་པས། བཟའ་ཕ་ཁྱེད་རང་གཉིས་བསམ་པ་འགྲུབ་པར་འདུག སང་ཕོད་བུ་གཅིག་སྐྱེ་བ་དེ་བླ་མ་འོང་བར་འདུག བོབ་ཤི་བླ་མ་བསམ་འགྲུབ་ཐོག་གསུངས། ཕྱིས་དམ་པ་ཁྱུང་སྒོམ་མ་འདས་བར་དུ་སྐུ་ལ་གྲིབ་མ་བཞིན་དུ་འཁོར་བ་བོབ་ཤི་བླ་མ་བསམ་འགྲུབ་ཡིན། དོ་ཁོང་འབངས་སྐྱོབ་ཚང་གི་ཉེ་སར་ཞག་མལ་མཛད་པས། ཁ་བ་ཆེན་པོ་བབས་པས་དམ་པ་ཁྱུང་སྒོམ་བཞུགས་སར། ཁ་བ་ལུག་ལྷས་ཙམ་ཞུ་ནས། ནག་ལྡེམས་སེ་རླངས་པ་ཕ་ལ་ལ་སྣང་། འབངས་སྐྱོབ་ལ་བུ་མེད་པའི་ནོར་གྱི་སྨོན་ལམ་ཞུས་པས། སང་ཕོད་ཁྱོད་ལ་བུ་གཅིག་སྐྱེ་བས་སྤྲུལ་སྐུ་སྣང་ཞིག་བྱ་བར་ཐོགས་གསུངས། ཕྱིས་དར་གྱི་སྙན་མོ་རི་ལ་དམ་པ་ཁྱུང་སྒོམ་གྱིས་ངོ་སྤྲོད་ཚིག་བཞི་གནང་བས་སྣང་ཞིག་གྲོལ་བ་ཐོབ་བོ། ག་ཤུ་ཁོག་ནས་མགྱོགས་ཆུ་སྔོན་མོ་བྱ་བའི་ས་དེར་ཕུག་དགོན་མཛད་ནས་བཞུགས་པས། ཡོན་བདག་དོ་ཁོང་མི་སྡེ་ནས་འབྲི་མ་བརྒྱ་བུ་བརྒྱ་ཕུལ་བ་དེ་ལྡོང་མཚམས་པའི་བན་དེ་བར་སྟོན་དེས་དེད་ནས་དམ་པ་ཁོང་བགྲོང་དུ་ཡོང་བས། ཁོང་གི་མཁྱེན་ཏེ་ཡང་དབེན་རྫུ་འཕྲུལ་ཕུག་པར་ཡིབ་པས་བཀྲོངས་མ་ཐུབ། དམ་པའི་མཐུ་མ་བྱེད་གསུང་ཀྱང་། དོ་ཁོང་སྨོན་རྒྱལ་གྱིས་སྔོན་མོ་འབྲུག་མགོ་མངོན་སུམ་རྦད་དེ། བན་དེ་བར་སྟོན་གྲུབ་ཐོབ་དེ་འཁོར་དང་བཅས་པ་ཁ་ཕུང་དུ་བཏང་ངོ་། །དེའི་དཔོན་རྒྱུད་ཨ་མཚོ་ལས་སོགས་མི་སྡེ་ཁག་གཅིག་ཞབས་མི་རུ་གྱུར། ཚབ་བེ་ཁྲོམ་ཚང་ལས་སོགས་མི་སྡེ་ལ་ལ་ནི་དང་པོ་ཡོན་བདག་ཡིན་པ་དེ། ཕྱིས་ཧོར་གྱི་མི་ཆེན་རྣམས་ཀྱི་དབང་ཡོན་དུ་ཕུལ་བར་སྣང་། ཕྱིས་རྨ་ཆུ་རྒྱུད་མགྱོགས་ཆུ་སྔོན་མོའི་གཡས་ཟུར་དུ་འདས། གདུང་ལ་མེ་རང་འབར་བྱུང་ངོ་། །ཞེས་དང་།

དམ་པ་ཁྱུང་སྒོམ་དང་ཞུ་སྒྲོལ་བ། ཡར་མེ་བ་བཅས་དུས་རགས་པ་མཉམ་མོ། དམ་པའི་སྐུ་ཚེའི་སྨད་ཙམ་ལ་དོ་ཁོང་ཚོ་གསུམ་ཁྱུང་ཡུལ་འདིར་ཡོང་བ་མངོན་ཏེ། དོ་ཁོང་མི་རབས་རྩ་འཛིན་ལས། ཡུལ་ལ་ཧོར་གྱི་དམག་བརྒྱབ་ནས། དོ་ཁོང་ཚོ་གསུམ་སུམ་པ་གླང་གི་གྱིམ་ཤོད་རྫོང་ལ་ཕེབས། ཞེས་གསལ་ལ། དོ་ཁོང་མི་རྒྱུད་ལས་སྟེང་ཆེན་དུ་དོ་ཁོང་བླ་རབས་བཅོ་བརྒྱད་དང་། དོ་ཁོང་གཡུང་དྲུང་ཚེ་དབང་བློ་ལྡན་སོགས་སྐྱེས་བུ་མང་དུ་བྱོན་ནོ། །

ཡང་ཁྱུང་རབས་ (ག་ )ལས། དེའི་གཅུང་པོ་མཁས་པ་ཁྱུང་དབུས་དེ་ཡང་གཙང་དུ་བྱོན། ཞུ་སྒྲོལ་བ་ ༼ཕྱི་ལོ་ ༡༠༨༡ ལྕགས་བྱ་ལོར་འཁྲུངས༽ ཡང་རྟེན་འབྲེལ་གྱི་ཞལ་མཇལ་ཏེ། ཕྱིར་བྱོན་ལམ་དུ་ཞུ་ཆེན་ཡེ་ཤེས་རིན་ཆེན་ ༼ཕྱི་ལོ་ ༡༡༢༣ རབ་བྱུང་གཉིས་པའི་ཆུ་ཡོས་ལ་འཁྲུངས༽ ཡང་མཇལ། ནབ་བཟའ་བཏིང་པའི་སྟེང་བཞུགས་སུ་བཅོལ། ཆབ་གཏོར་རྩིས་མགོ་བདུན་པའི་ལུང་མནོས། ང་ལ་དུས་ཚོད་ཀྱི་མཁོས་ཁ་བྱུང་ན་རྩ་བའི་བླ་མ་བུ་ཆུང་ཁྱེད་ལ་བྱེད་པ་ཡིན་གསུང་། ཞུ་ཁྱུང་ཉི་ཟླ་ཟུང་འབྲེལ་ལ་སྔ་བ་ཡང་དེ་ཡིན། དེའི་གཅེན་པོ་སྟོན་ལུག་གི་སྲས་བཀྲ་ཤིས་འབར་ལ་རྒྱུད་མེད། ཆེ་བ་སྟོན་འབར་གྱི་སྲས་སྟོན་ཐར་ཡིན། མཁས་པ་ཁྱུང་དབུས་རྨ་པོམ་ར་ན་བཞུགས་པ་སྟོན་ཐར་མཇལ་དུ་ཕྱིན་པས། ཁྱུང་དབུས་ཀྱི་དངུལ་བྲེ་གཉིས་གནང་སྟེ། གཅིག་ཁྱེད་རང་མ་བུའི་འཚོ་བརྟེན་གྱིས། གཅིག་དེ་རྒྱ་ཡི་བུ་མོ་རེ་བཟའ་མའི་ཕ་མར་བྱིན་ལ་བུད་མེད་དེ་ལོན་དང་བསོད་ནམ་གཅིག་འོང་བར་འདུག་གསུང་། དེ་ལྟར་བྱས་པས་རྒྱ་བཟའི་ཁྱིམ་དུ་སླེབས་པས་ནུབ་མོ་རྒྱ་སྟག་དྲུག་གིས་བསྐོར་བ་རྨིས་སྐད། ཕྱིས་དེ་ལ་སྲས་དྲུག་འཁྲུངས་པའི་ཆེ་བ་སྟོན་སྲས། དེའི་འོག་ཁྱུང་དབུས་རིན་པོ་ཆེ་ཤེས་རབ་རྒྱལ་མཚན་བཙུན་པ་ཡིན། དེ་འོག་དམ་པ་བང་ཁྲ་བཙུན་པ་ཡིན། དེའི་འོག་དཔོན་དགེ། དེ་འོག་དཔོན་དབུས། ཆུང་བ་སྟོན་འབུམ་དང་དྲུག་ལ་རྒྱ་ཚ་སྤུན་དྲུག་ཟེར།

ཆེ་བ་སྟོན་སྲས་ཀྱི་ལྕམ་སྟག་བཟའ་ལ་སྲས་ཁྱུང་ཨ་བླ་འཁྲུངས་། ཆེ་འོག་ཁྱུང་དབུས་རིན་པོ་ཆེ་ཤེས་རབ་རྒྱལ་མཚན་གྲྭ་བཙུན་འཁོར་དང་བཅས་པ་མདོ་སྨད་ནས་དབུས་གཙང་དུ་བྱོན། སྔར་མཁས་པ་ཁྱུང་དབུས་ཀྱི་མཚོ་སྐྱིལ་བའི་ཁྱུང་པོའི་རྫིང་མོ་ཆེ་ ༼སྟེང་ཆེན་ཁར་མཚོ་ཆུང་གཅིག་དུས་ཕྱིས་བར་དུ་ཡོད་ཟེར།༽ རུ་གྲགས་པའི་རྩར། ཞུ་སྒྲོལ་བ་གདན་དྲངས་ནས་རྫིང་ཆེ་མོ་འདིའི་ཁར་སྔར་མཁས་པ་ཁྱུང་དབུས་དང་ཞུ་སྒྲོལ་བ་གཉིས་ཀྱིས་ཞལ་ལྟ་མཛད་ཚུལ་དང་། ཞུ་བ་འབུལ་ཚུལ་གྱི་གསུང་གླེང་རྣམས་དྲངས་ནས་མཇལ་བ་དང་། དེར་ཁྱུང་དབུས་རིན་པོ་ཆེས་ལུག་ཤ་གཟུགས་བརྒྱད་ཀྱི་ཤ་སྐམ་དང་རྒྱུ་རྫས་ཚན་ཆེན་ཕུལ་བས། མ་ཚད་འབུལ་བ་ཆེ་ཤོས་ཁམས་པའི་སྡེ་མང་པོ་དེའི་ལོ་གཅིག་གི་ཞིང་འབྲོག་གཉིས་ཀྱི་གཏེ་ཁྲལ་ཚང་མ་ཞུ་སྒྲོལ་བ་ལ་ཕུལ་བར་གྲགས། དེ་ལྟར་མཁས་པ་ཁྱུང་དབུས་དང་ཁྱུང་དབུས་ཤེས་རྒྱལ་གཉིས་ཀྱི་རིང་ལ་གྲྭ་བུ་སློབ་ཀྱང་གྲི་དབུས། སྙི་དབུས། རྩེ་དབུས། ཁྲོམ་དབུས་ལས་སོགས་དབུས་མིང་ཐོག་པ་བཅོ་བརྒྱད་ཀྱི་ཐོག་དྲངས་། ཁམས་པའི་བོན་པོས་དབུས་གཙང་བསྐོར་བའི་སྲོལ་བཙུག ཁྱུང་དབུས་རིན་པོ་ཆེས་ཞུ་སྒྲོལ་བ་མཇལ་གཏུག་པ་ཞུ་ཆེན་ཡེ་ཤེས་རིན་ཆེན་ ༼ཕྱི་ལོ ༡༡༢༣ ཆུ་ཡོས༽ ལ་བྱས། གསུང་རབ་མདོ་གམ་ནས་བཞེངས་པར་དགོངས་ཏེ་རྒྱུ་ཡི་ཁམས་ཆེན་ནག་ཕྲན་མ་བཞེངས་ཏེ། གཤེན་སྟོན་ནམ་མཁའ་ ༼ཕྱི་ལོ་ ༡༠༩༤ རབ་བྱུང་གཉིས་པའི་ཤིང་ཁྱི་ལོར་འཁྲུངས།༽ དང་། བོན་ཞིག་ཁྱུང་ནག ༼ཕྱི་ལོ་ ༡༡༠༣ རབ་བྱུང་གཉིས་པའི་ཆུ་ལུག་ལོར་འཁྲུངས།༽ སོགས་བྲུ་ཞུ་བླ་མ་མང་པོའི་ཕྱག་ནས་འཐོར། ལམ་བར་དུ་རྐོང་དགོན་པར་བཤམས་པས་བན་དེ་རྣམས་ཀྱིས་ལྷ་ཁང་གི་ཆོས་བརྩིག་ཞབས་སུ་མནན་པ་ལ། བཀའ་སྲུང་བོན་སྐྱོང་གིས་འཕྲག་དོག་གི་ལྷ་ཁང་དང་ཆོས་བརྩིག་བཅས་པ་ཐོག་གིས་གཏོར་ནས་ཁམས་ཆེན་སྟེང་དུ་ཐོག་ཆུ་འཁྱིལ་ནས་སྣང་བས། བན་དེ་རྣམས་ཀྱིས་དགོན་པའི་མར་ཕྱོགས་ས་སྟོང་དུ་ཁམས་ཆེན་དེ་བརྩིགས་ནས་བཞག་པའི་དབྱར་ངོ་གཅིག་གི་རིང་ལ་ཀུན་ཀྱི་མཐོང་སར་བོན་སྐྱོང་རྣམས་ཀྱི་བླ་བྲེ་ཕུབས་ནས། ཆར་འབྲུ་གཅིག་ཀྱང་མ་ཕོག་པའི་ཁམས་ཆེན་དེ་ལ་མེ་རྡུག ཆུ་རྡུག ཐོག་རྡུག་དུ་གྲགས་ཤིང་། མདོ་གམ་བས་ཁམས་ཆེན་བཞེངས་པ་ལ་དེ་བས་སྔ་བ་མེད་ཟེར། ཁྱུང་དབུས་རིན་པོ་ཆེས་ཁམས་ཆེན་ནག་ཕྲན་མ་བཞེངས་ནས། འབྲི་བཞེངས་ཀྱི་སྲོལ་གཙུག ཁོང་ནི་མདོ་གམ་སྟོད་སྨད་གར་ཡང་བྱོན། ཡི་དམ་ཞི་ཁྲོའི་ལྷ་ཞལ་དུ་མ་གཟིགས། དབུ་མཛད་ག་མིག་གི་བུ་མགོན་ཐར་བྱ་བ་གཅིག་གིས་རྟ་གཅིག་ཕུལ་བ་དེ་འགྲོས་ཀྱུག་ཀྱུག་རྒྱུག་སྟེ། མི་ཡི་གཉའ་བ་ནས་འགམ་ནུས་པས་རྟ་འདི་གང་ལས་རྩལ་ཆེ་བ་ཁྱུང་འདྲ་བ་གཅིག་འདུག་པས་མིང་རྟ་རྗེ་ལྡིང་ཁྱུང་ཐོགས་གཅིག་གསུངས།

བ་ལའི་དུས་སུ་རྟ་མ་བུ་གཉིས་ལྕགས་སྦྲེལ་བྱས་པས་གཉིས་ཀ་དགུན་སྟོད་བོར། ཕྱིས་དཔྱིད་ཀ་ཆུ་དར་ཞིག་གི་ཞབས་ནས་རྙེད། མི་མཁོ་དུས་ནགས་ནང་རི་གསེབ་དུ་འགྲོ། དགྲ་དང་གཅན་གཟན་གྱི་མི་མཐོང་། ལྡིང་ཁྱུང་ལ་རྩལ་དང་མངོན་ཤེས་ཡོད་གསུང་སོ༎

དེ་ལྟར་ལྷ་ཆོས་པ་གསུམ་ནག་གུར་ཞིག་ལ་བརྟེན་ནས། སྒར་པ་ཕར་ཆེར་དབུས་ཀྱི་བྱེའུ་ལུང་མདའ་ལ་བཞུགས་པས། ཇ་ལོ་འཕོས་པ་དེའུ་འབུར་ཙམ་ཡོད་ ༼ད་ལྟའི་སྦྲ་ཆེན་རྫོང་སོག་གྲུ་ཁུག་ལ་ཟེར།༽ དུས་དེ་ཙམ་ན་མོང་གོར་རྒྱལ་པོའི་ ༼སོག་པོ་ལ་ཟེར།༽ རྒྱལ་ཁྲིམས་རྒྱུག་པའི་དུས་ཡིན་པས་ཁྱུང་པོ་དཔོན་དགེ་དང་དཔོན་དབུས་གཉིས་ལ་འཇའ་ས་གསེར་གྱི་ཨེན་ཆེན་དང་གནམ་དོན་ཡོད་ཀྱི་ལས་དཀའ་རྣམས་བསྐོས། སྟོད་ཡེ་རྩེ་རྒྱལ་ས་ཕྱིན་ཆད། སྨད་རྒྱ་ཇིང་གེར་གྱི་རྒྱལ་ས་ཡན་ཆད་ལ་དོན་ཡོད་ ༼དཔོན་གནས་ཀྱི་མིང་ཡིན།༽ རྣམས་ཀྱི་ཆེ་བ་དེ། ཁྱུང་པོ་དོན་ཡོད་ཆེ་རུ་ཆུག་གནམ་དང་དོན་ཡོད་མཉམས་པར་མཆོད། ཟེར་བའི་ལུང་ཕོག་ཡོད་པ་ཁྱུང་རབས་ (ས)ལས། སྐབས་དེར་ཧོར་ཇི་གེར་རྒྱལ་པོའི་འཇང་། མེ་ཉག་བོད་ལས་སོགས་ཡུལ་ཁམས་མང་པོར་དམག་དྲངས་ནས་རྒྱལ་ཁྲིམས་གཙུག་པའི་དུས་ཡིན་པས་བོད་ཀྱི་བོན་པོ་ལ་ཡང་དོན་ཡོད་ལས་འཛིན་ཉི་ཤུ་རྩ་གཅིག་ཙམ་བྱུང་བས། གཙོ་བོ་ཁྱུང་དཔོན་དགེ་དང་དཔོན་དབུས། བྲུ་ཞུ་སྤ་རྨེའུ་གཤེན་ལས་སོགས་ཀྱི་མདོ་དབུས་ཁམས་གསུམ་དུ་བོན་གྱི་བསྟན་པ་སྤེལ་ཆོག་པའི་གནང་བ་ཐོབ་པས་མ་ཚད། ཁྱུང་པོའི་དཔོན་དགེ་དང་དཔོན་དབུས་ལ་མངའ་འབང་དང་ས་ཆ་ཡང་རྒྱ་ཆེན་པོ་ཕུལ་ལོ། །ཞེས་དང་། ཡང་དེ་ཉིད་ལས། དམ་པ་བང་ཁྲ་ཆེར་སྐྱེས་ནས་གྲོངས་པའི་སྐུ་འབུམ་བཞེངས་པ་ལ། ཕྱིས་སུ་བརྟེན་བང་བཀྲ་མ་ཞེས་སུ་གྲགས། ཞེས་དང་། ཁྱུང་རབས། (མ )ལས། རྒྱལ་དེའི་དུས་ལ་རག་ཐག་བསྐོར་ཡང་བཏང་ཞིང་རྒོད་ཚང་ནས་ ༼རྒོད་ཚང་ནི་སྔར་ཚོ་པ་སོ་དགུའི་ས་སྐོར་ལ་འབོད་སྲོལ་གཞན་ཞིག་སྣང་།༽བསུས་ཡང་ཟེར། ལྕི་ཡི་ར་ཙ་རྫོང་འགོ་བྱ་བ་ན་བཞུགས། ཞེས་དང་། སྐབས་དེར་ཁྱུང་པོའི་མངའ་ཁོང་ས་ཆ། ད་ལྟའི་སྟོད་ནས་ལྷ་རི་དང་། འབྲི་རུ། སྙན་རོང་། སོག་རྫོང་། སྦྲ་ཆེན། སྟེང་ཆེན། རི་བོ་ཆེ། ནང་ཆེན། ལྷོ་རོང་། དཔལ་འབར། བྲག་གཡབ། གོ་འཇོ། སྨར་ཁམས། འཇོ་མདའ། རྫ་སྟོད། རྡོ་ཤུད་སྟོད་སྨད་བཅས་ཀྱི་ས་ཆ་ཕལ་ཆེར་ལ་མངའ་དབང་བསྒྱུར་བར་བཤད། ཁྱུང་རབས་ (ས)ལས། སྨད་རྒྱ་སྟོན་ལ། སྨད་ཤོག་དྲུག་ཏུ་ཕྱེས། སྡེ་དགེ་རུ་ལ་གཡས་རུ་དང་གཡོན་རུ་ཕྱེས། ཞེས་དང་། ཁྱུང་རབས་ (མ)ལས། ལྡོང་ཡར་དེད་དེ་ནི་ཡར་ལ་དེད། །རྒྱ་གར་ཆོས་ཀྱི་ས་ཆ་བཟུང་། །མར་དེད་དེ་ནི་མར་ལ་དེད། །རྒྱ་བོད་གཉིས་ཀྱི་ས་འཚམས་བཟུང་། །ཕར་དེད་དེ་ནི་ཕར་ལ་དེད། །དབུས་སུམ་རོང་གསེར་ཁང་གོང་མ་བཟུང་། །ཤར་གྱི་རྨ་གཉེན་པོམ་ར་བཟུང་། །བར་ན་ཡུལ་གྲུ་བཅོ་བརྒྱད་བཟུང་། །ས་ཆེན་པོ་གསུམ་དེ་ལྡོང་གིས་བཟུང་། །རི་གཉེན་པོ་གསུམ་དེ་དབྲ་ཡིས་བཟུང་། །དུད་འབུམ་ཚོ་གསུམ་གྱི་ཆོན་ཐག་སྦྲེལ། ཞེས་དང་། ཡང་། སྟོད་ན་དབྲ་དཀར་ཚོ་དགུ་ཡོད། །ཚོ་དགུ་མི་ཚད་བཅུ་གཉིས་ཡོད། །བར་ན་ཁྱུང་ཁྲ་བུ་དགུ་ཡོད། བུ་དགུ་བས་ཀྱང་བཅུ་གཉིས་ཡོད། །སྨད་ན་དབྲ་ནག་ཚོ་དགུ་ཡོད། །ཚོ་དགུ་མི་ཚད་བཅུ་གཉིས་ཡོད། །ཅེས་དང་། ཡང་། དགུ་འབུམ་དབྲ་ལ་ཕྱུག་དྲུག་ཡོད། །བྱས་པ་དཀར་པོ་བོན་གྱི་ཕྱུག །སྐྱིད་དཀར་ཡོན་ཆེན་ཁྲབ་ཀྱི་ཕྱུག །སྤྱི་རྗེ་བྱ་རོག་འབྲུ་ཡི་ཕྱུག །དོལ་པོ་དབང་ཕྱུག་ནོར་གྱི་ཕྱུག །སྐྱ་གར་ཨ་ཡག་རྟ་ཡི་ཕྱུག །དབལ་སོ་ཨ་མགོན་གཡུ་ཡི་ཕྱུག །དེ་དགུ་འབུམ་དབྲ་ཡི་ཕྱུག་དྲུག་ཡིན། །དབྲ་ཆབ་སྲིད་བརྟེན་པའི་རྫོང་བརྒྱད་ཡོད། །རྫོང་བརྒྱད་རྫོང་གི་ཡ་ཏ་དེ། །ཤེལ་ལེ་སྟག་རྫོང་ཁྲ་མོ་ཡིན། །སོག་གི་སྔོན་མོ་གཡུ་ཡི་རྫོང་། །ཤག་གི་སྦང་ངུ་ཆུ་མ་རྫོང་། །ལྷོ་རྟ་ཤོད་ཟ་མ་རི་རྒྱུད་རྫོང་། །ཤམ་ཤམ་ར་རྩེ་མདོ་མཁརརྫོང་། །བྱ་རྒན་འཁྲུལ་གྱི་གཡག་ལ་རྫོང་། །ལྕི་ཡི་བྲག་ལ་ར་རྩ་རྫོང་། །ཝེར་ལ་སྡོང་མཁར་བྲག་འགོ་རྫོང་། །དབྲ་ཆབ་སྲིད་བརྟེན་པའི་རྫོང་བརྒྱད་ཡིན། ཞེས་དང་། ཡང་། ཁྱུང་པོ་ལྷ་ཡི་སྟོན་འདི། །ས་གར་སོང་སྟོན་པའི་འདུལ་ཞིང་ཡིན། །མི་སུ་གདའ་ཁྱུང་པོའི་སྦྱིན་བདག་རེད། ཅེས་དང་། ལྷ་ཁྱུང་མགོ་ཅན་གྱི་བདག་པོ་ཡིན། །འབུམ་ཁ་ཡིག་ཅན་གྱི་བདག་པོ་ཡིན། །སྨད་ཟལ་མོ་སྒང་གི་ཤར་ངོས་ན། །གྱིམ་ཤོད་གནས་ ༼རི་རྩེ་དྲུག༽ཀྱི་གཡོན་ཕྱོགས་ན། །ལྷ་ཁྱུང་མགོ་འབུམ་གྱི་ཁ་ཡིག་ལྟ། ཅེས་མངའ་འབང་མི་སྡེའི་རྒྱ་ཁྱོན་རགས་ཙམ་གསལ་ལ། སྟོབས་ཤུགས་གང་ཙམ་ཡོད་པ་ནི་ཁྱུང་རབས་ (མ)་ལས། མ་སྤུན་ནག་པོ་རྒྱ། །ཁྱིམ་ཚེསཁ་ལེ་མོན། །གཉེན་ཡ་ཇུ་ཁྲི་འཇང་། །འཐབ་ཡ་སོག་པོ་ཧོར། །སོགས་གསལ། ཧོར་ཞེས་པ་ནི་ཧོར་རིགས་ཞེས་པ། རིགས་རྒྱུད་ཅིག་ཡོད་པར་བཤད་ལ། དེ་ནི་སྲོང་བཙན་སྐབས་ནས་ཡོད་པ་གསལ་ཞིང་། ལར་ཧོར་པ་ཞེས་ཇག་པ་ལའང་འབོད་སྲོལ་ཡོད་དེ། གླིང་སྒྲུང་ལས། དམག་ཇག་ལ་འགྲོ་མཁན་ལ་ཧོར་འདྲ། ཞེས་འཁོད་པས་སོ།། མོང་གོར་ཧན་གྱི་རྩ་ཐང་ཐོག་གནས་པའི་མི་རིགས་སོག་པོའི་དམག་དཔུང་གི་བོད་རིགས་ལས་སོགས་མི་རིགས་གཞན་པ་རྣམས། བསད་འཕྲོགས་བཅོམ་གསུམ་བྱས་ནས་དབང་དུ་བསྡུས་པས་ཇག་པའམ་ཧོར་པ་ཞེས་འབོད་སྲོལ་ཆགས་ཀྱང་ཟེར། དེ་ཡང་སོག་པོའམ་ཧོར་གྱི་རྒྱལ་པོ་ཇིང་གེར་ནི་རབ་བྱུང་གསུམ་པའི་ཆུ་རྟ་ཕྱི་ལོ་ ༡༡༦༢ ལོར་སྐྱེས། ཆུང་དུས་ནས་ཕ་མ་ཚོ་པ་གཞན་གྱིས་བསད་ནས་དྭ་ཕྲུག་དུ་གྱུར། ཆེར་སྐྱེས་ནས་སོག་པོའི་ཚོ་པ་གཞན་ལ་དམག་དྲངས་ནས་གཅིག་གྱུར་བྱས་ཏེ། མེ་སྟག་ཕྱི་ལོ་ ༡༢༠༦ ལོར་སོག་པོ་ཡོངས་ཀྱི་རྒྱལ་པོ་བྱས། ཕྱི་ལོ་ ༡༢༡༨ ལོར་ཤིན་ཅང་དང་མཚོ་སྔོན་བཅས་དབང་དུ་བསྡུས། དེ་ནས་བོད་ལ་དམག་དྲངས་ནས་བྱང་བརྒྱུད་ཀྱི་ས་ཆ་མང་པོ་བཟུང། དེ་རྗེས་མངའ་རིས་ས་ཁུལ་ཡོངས་སུ་དབང་དུ་བསྡུས་ནས་དམག་གི་འགོ་པ་གཉིས་བསྐོས། ཕྱི་ལོ་ ༡༢༢༡ ལོར་སོག་པོས་ད་ལྟའི་དཀར་མཛེས་ཀྱི་ཨ་མདོ་དང་ཁྱུང་པོ་སོགས་མདོ་ཁམས་ཀྱི་བོད་རིགས་ཚང་མ་དབང་དུ་བསྡུས། མེ་ཕག་ཕྱི་ལོ་ ༡༢༢༧ ལོར་ཧོར་ཇིང་གེར་རྒྱལ་པོ་འདས། དེའི་བུ་གསུམ་པ་ཨོ་གོ་ཏའི་ས་གླང་ ཕྱི་ལོ་ ༡༢༢༩ ལོར་སོག་པོའི་རྒྱལ་པོ་བྱས། དེའི་བུ་གོ་དན་གྱི་ས་ཕག་ཕྱི་ལོ་ ༡༢༣༩ ལོར་བོད་ལ་དམག་དཔུང་བཏང་བ་སོགས་ལོ་རྒྱུས་ཀུན་ལས་གསལ།

དེ་ཡང་དེབ་ཐེར་ཀུན་གསལ་མེ་ལོང་ལས། རབ་བྱུང་བཞི་པའི་ལྕགས་བྱི་ཕྱི་ལོ་ ༡༢༤༠ ལོར་བོད་ཀྱི་ས་གཞི་ཆེན་མོར་སོག་པོའི་དམག་དཔོན་དོར་རྟ་ནག་པོ་གཙོས་ཧོར་དམག་འབུམ་ཕྲག་མང་པོ་བྱང་ལམ་བརྒྱུད་ནས་འཕན་ཡུལ་དུ་འབྱོར་སྐབས། ཡུལ་མི་མང་ཆེ་བ་ཕྱོགས་གཞན་དུ་བྲོས། བྲོས་མ་ཐར་བ་རྣམས་དམར་བསད་བཏང་། དེ་ནས་ཧོར་དམག་རྭ་སྒྲེང་དུ་ཡོང་སྟེ་དགེ་འདུན་པ་མང་པོ་བསད་པས་གླིང་ལོག་བྱུང་ཏེ། ཕན་ཚུན་དམག་འཐབ་དྲག་པོ་བྱས་མཐར་བོད་དམག་ཕམ་པའི་ཧོར་དམག་གི་རྒྱལ་ལྷ་ཁང་དང་། པོ་ཏ་ལ་སོགས་ལྷ་ཁང་དང་དགོན་པ་མང་པོ་མེ་ལ་བསྲེགས། བླ་སྤྲུལ་དང་གྲྭ་བཙུན་མང་པོ་དམར་བསད་བཏང་། ཧོར་དམག་རྣམས་དྲག་རྩལ་དང་གདུག་རྩུབ་ཧ་ཅང་ཆེ་བའི་བོད་ཁམས་ཡོངས་རྫོགས་དབང་དུ་བསྒྱུར། དམག་གི་འགོ་པ་བསྐོ་འཛུགས་བྱས། ས་པཎ་ལིང་བཀྲ་རུ་གདན་དྲངས། བོད་ཁྲི་སྐོར་བཅུ་གསུམ་གྱི་མངའ་འབངས་ཕུལ། ལྕགས་སྤྲེལ་ཕྱི་ལོ་ ༡༢༦༠ ལོར་སེ་ཆེན་རྒྱལ་པོ་གོང་མ་བྱས་ནས་ཅིན་རྒྱལ་ཁབ་སོགས་དབང་དུ་བསྡུས། ཕྱི་ལོ་ ༡༢༧༦ ལོར་རྒྱ་ནག་གོང་མ་གསོན་བཟུང་བྱས་ནས་སུང་རྒྱལ་རབས་རྩ་མེད་བཏང་སྟེ། ཀྲུང་གོ་ཡོངས་སུ་གཅིག་གྱུར་བྱས་ནས་ཡོན་རྒྱལ་རབས་བཙུགས། །ཞེས་རྒྱ་བོད་དེབ་ཐེར་རྣམས་ལས་བཤད། ཁྱུང་རབས་ (ས)་ལས། དེ་རྗེས་སྔོན་ཚེ་སྟོང་རྒྱུང་གིས་ཀླུ་སྲིན་བསྒྲལ་བས། རྣམ་ཤེས་སོག་པོའི་མི་ཆེན་དོར་རྟ་དང་ཡེ་དོར་གཉིས་སུ་སྐྱེས། སྟོང་རྒྱུང་གི་སྐུ་གཉིས་སྣང་དུ་ཁྱུང་དཔོན་དགེ་དང་དཔོན་དབུས་གཉིས་སུ་སྐྱེས་པ་ལ་སྲོག་གི་ལན་ཆགས་ཡོད་པ་དང་། འཕྲལ་རྐྱེན་མདོ་སྨད་ནས་ཡར་ཁྲིད་པས། མི་སྡེ་ཁྲོམ་ཚང་ཤོག་ཁའི་སྤྲང་འཁྱམས་ཨ་རྡི་བྱ་བས་ཁྱུང་པོའི་ཁྱི་བརྡུང་། ཁྱུང་པོའི་གྲྭ་པས་སྤྲང་པོ་བརྡུང་བས་ཕྱིས་སྤྲང་པོ་ཁོས་སོག་པོའི་གསེར་ཡིག་དང་དངུལ་བྲེ། ཁྱི་བཅས་བརྐུས་ནས་ཁྱུང་པོའི་རྟ་རའི་ནང་སྦས། ཁོ་ལོགས་སུ་བྲོས་ནས་སོག་པོ་ལ་གསེར་ཡིག་སོགས་ཁྱུང་པོའི་བརྐུས་འདུག་ཅེས་བཤད་པས། སོག་པོའི་སྔོན་ནས་ཁྱུང་པོའི་མངའ་ཐང་ཆེན་པོ་ཡོད་པ་དེ་རྩ་མེད་བཟོ་འདོད་ཡོད་པ་དང་། ཁྱུང་པོའི་མངའ་ཁུལ་གྱི་ཞིང་འབྲོག་ཐོན་རྫས་རྟ་ནོར་མི་རྒྱུ་སོགས་གཏེ་དང་ཁྲལ་འུ་ལག་ཤུགས་ཆེན་བཀོལ་བ། ཁ་ཤས་མ་འབྱོར་བས་ཁོང་ཁྲོ་ལང་ཡོད་པས། དེ་ལ་བསྙད་ནས་སོག་པོའི་དམག་དཔོན་དོར་རྡོ་དང་ཡེ་ཏོར་གྱིས་དམག་ཕོན་ཆེན་བཏང་ནས་ཁྱུང་དཔོན་དབུས་དང་དཔོན་དགེ་མཐའ་བསྐོར་བས། ཞི་ཐབས་ཀྱི་གྲོས་དང་ཞུ་བ་བཤགས་པ་ལ་སོགས་གང་ལའང་ངོ་མ་བལྟས་པར་དཀྲོངས། ཁོང་གཉིས་དཀྲོངས་བའི་ནང་མོ་རྒྱ་ཚ་སྤུན་དྲུག་གི་ཆུང་ཤོས་སྟོན་འབར་གྱི་སྲས་གཡོག་མོ་ནང་ཆེན་ཨ་མཚོ་བཟའ་ལ་ཕྱི་ལོ་ ༡༢༢༢ ཆུ་རྟ་ལོར་ནང་ཆེན་གྲགས་པ་རྒྱལ་མཚན་འཁྲུངས། ཁོང་ཁྱུང་པོ་ཚོ་གཅིག་གིས་ཁྱེར་ནས་ནང་ཆེན་ལ་བྲོས། སྟོན་འབར་སྲས་ཁྱུང་པོ་བསོད་ནམས་རྒྱལ་མཚན་དང་བསོད་འབར་སོགས་ཁྱུང་པོ་མང་རབས་གཅིག་འབྲི་གུང་གཅུང་རིན་པོ་ཆེ་ལ་སྐྱབས་བཅོལ་བར་བྲོས། ཁྱུང་རབས་ (ས) དང་ (ག) གཉིས་མཐུན་པར་ཁྱུང་དབུས་རིན་པོ་ཆེའི་ལོ་རྒྱུས་ནི། ཧོར་གྱི་མི་ཆེན་དོར་རྟ་དང་ཡེ་དོར་གཉིས་ཀྱིས་ཁྱུང་པོ་དཔོན་དབུས་དང་དཔོན་དགེ་བྱང་རིའི་རྩ་བར་དེད་ནས་བགྲང་སྐབས། འོ་བརྒྱད་ལུག་རྫི་ལ་སྲིད་རྒྱལ་གྱིས་ལུང་བསྟན་ནས་བཅོལ་བསྐུལ་གྱིས་གསུངས་པར། ལུག་རྫིས། ཁྱུང་དཔོན་དབུས་དཔོན་དགེ་སོག་པོས་དཀྲོངས། །མ་སྲིད་པ་རྒྱལ་མོས་ར་མདའ་བཟློག ཅེས་བོས་པས། རྡོ་ཡི་སེར་བ་དང་། གནམ་ལྕགས་ཀྱི་ཐོག་རྒོད་ཆར་ལྟར་ཕབས་ནས། ཧོར་དམག་ཐམས་ཅད་བསད། འོ་བརྒྱད་མི་སྡེའི་ལུག་གི་རིལ་མར་སྐུ་གདུང་བཞུས་པས་རྟེན་ཞི་ཁྲོ་རྒྱབ་སྤྲོད་འཁྲུངས།

ཧོར་དམག་ཚན་ཆེན་བ་གཞན་ཞིག་གིས་ཁྱུང་དབུས་རིན་པོ་ཆེ་ཤེས་རབ་རྒྱལ་མཚན་དེད་པས། ཁོང་རྟ་རྗེ་ལྡིང་ཁྱུང་བཅིབས་ནས་ལྷོ་རྔུལ་ཆུ་རྒྱུད་ལ་བྲོས་ནས་ཤིང་རོང་གི་ནགས་ཚལ་སྟོད་ན་བྲག་དཀར་ཡོད་པ་དེར། གནམ་སྐས་གཙུག་ནས་བྲག་ལྡེབས་སུ་བཞུགས་པས་ཧོར་དམག་གི་མ་ཟིན་ནོ། ཆུ་བཀག་པས་བྲག་ལྡེབས་སུ་ཆུ་གཏེར་སྟོན་ནས་བཞུགས་པས། ས་དེར་ཁྱུང་དབུས་རྫོང་ཞེས་གྲགས་སོ། །དེ་ནས་བོན་རྗེ་ཐོད་དཀར་གྱི་ཞོལ་བན་དགོན་གཅིག་གི་ཉེ་སར་ཁང་པ་གཅིག་ཕུབ། ད་གར་ཡང་མི་འགྲོ་འདི་གར་སྡོད་དགོངས་པ་ལ་བན་དེ་རྣམས་ཀྱིས་ཁོང་དེ་ནས་ཕུད། གཟིམ་ཁང་ལ་མེ་བརྒྱབ་པས། ཁོང་བན་དགོན་དེའི་ཕར་ངོས་ཉེ་སར་བྲག་ཕུག་ཆུང་ངུ་གཅིག་ཡོད་པ་དེར་བཞུགས། བན་དེ་རྣམས་རྟོག་པ་སྐྱེས་ཏེ་ཁོང་ལ་བཤགས་པ་འབུལ་དབང་ཞུ་ཟེར་བས། ཁོང་གི་ཞལ་ནས་འབྲུ་ཁལ་བརྒྱའི་ཆང་ངས་འཐུང་ཐུབ་གསུངས་པས། འབྲུ་ཁལ་བཅུ་ཡི་ཆང་དྲངས་པས། སང་ཞོགས་འདྲེན་རྒྱུ་ཡོད་པ་གྱིས་གསུངས། ཐོ་རེངས་འདྲེན་རྒྱུ་མ་རྙེད་པས་ཁོང་གིས་ཁྱེད་ཚོའི་དགོན་པ་ཡང་འདི་ན་མི་ཆགས་པར་སྣང་གསུངས། ཐོ་རེངས་ཁྱུང་དབུས་ཀྱང་ཕུགས་པ་དེར་སྐུ་གཤེགས། ཁོང་གི་ཞལ་ཆེམས་བཞིན་ཕུགས་པའི་སྟོད་ཕྱོགས་ཉེ་སར་སྐུ་གདུང་བཞུས་ནས། གདུང་འབུམ་བཞེངས་ཡོད་པ་དེང་སང་ཁྱུང་སྐུ་འབུམ་དུ་གྲགས་སོ། །རྟ་རྗེ་འབྲི་གུང་གཅུང་རིན་པོ་ཆེ་ལ་ཕུལ། སྡེ་བའི་ཆུ་འགེལ་ས་མཛོད་ཞུས་གསུངས་པ་བཞིན་ཕུལ་ནས་དེར་འདས་པས་རིང་བསྲེལ་མང་དུ་བྱོན་ནོ། །ཞེས་མ་ཡིག་གཡུ་མགོ་མ་དང་། གོང་སྔོན་མ། གསེར་སྒོམ་མ། བླ་ཆུང་ཁྱུང་རབས་སོགས་ཁྱུང་རབས་མང་པོ་ནས་ཁྱུང་དབུས་རིན་པོ་ཆེ་ཤེས་རབ་རྒྱལ་མཚན་སོག་པོའི་དམག་གིས་དེད་ནས། ལྷོ་རུ་འདས་པ་གཅིག་མཐུན་ཡིན་ཀྱང་ ༼དབྲ་དཀར་ཁྱུང་པོའི་གདུང་རབས་རྣམ་དག་ཤེལ་ཕྲེང་ ༽ ལས། རྒྱ་རྗེ་དང་གདན་ས་བརྗེ་ལེན་བྱས་ཟེར་བས་དཔྱད་པ་འཚལ།

སྐབས་དེ་དུས་ལུང་པ་ཡོངས་སུ་སོག་པོས་བཟུང་ནས་ཁྱུང་པོའི་བླ་དཔོན་ཚང་མ་བསད་པའམ་བྲོས་བྱོལ་དུ་སོང་ཚར་དུས། ཁྱུང་དབུས་རིན་པོ་ཆེའི་གདན་ས་བརྗེ་ལེན་བྱས་ཚུལ་དང་། ཁྱུང་ཨ་བླ་ལོ་དྲུག་དང་། ནང་ཆེན་གྲགས་པ་ལོ་གཅིག་ཀྱང་མ་ལོན་པ་དེ་སྟོད་ཁྱུང་ལུང་དངུལ་མཁར་དུ་བཞུགས་ཟེར་བ་སོགས་ལོ་རྒྱུས་གཞན་དང་མི་མཐུན་པར་འདུག ཁྱུང་རབས་གོང་སྔོན་མ་ལས་ཀྱང་། སྐབས་འདིར་སོག་པོའི་དམག་གི་ཡུལ་ཐམས་ཅད་བརླགས་སྐབས། བྱུ་ལོག་གི་རྒན་མོ་ཨ་ཡག་གིས་སོག་པོ་མགོ་གཡོག་ཐུབ་པས། དེའི་དོན་གྱི་བྱུ་ལོག་རུ་བ་ཁང་སྲུང་དང་གཉེར་པ་བཞག ཞེས་དང་། ཁྱུང་རབས་ (མ)ལས། ཨ་བླ་ལོ་དྲུག་སྐབས་ཧོར་དམག་གི་ཁྱེར་བ་ལ། ཧོར་ཤི་ཟིན་གྱི་བུ་ཚ་རྣམས་འདུས་ནས་ཁོང་གསོད་པར་འོང་བས། ཧོར་ཨ་རམ་གུ་ཏེའི་བུ་མོ་ཨུ་ཟི་མ་བྱ་བ་དེས་བོད་ཕྲུག་སྐྱེ་མཆེད་བཟང་བ་དེ་བསད་འཕང་ནས་སྲོག་སྐྱོབ། ཕྱིས་ཁོང་དེ་དང་འགྲོགས་པས་དེ་ལ་སྲས་གཅིག་འཁྲུངས་པ་དེ་ཆུང་དུས་ནས་མེ་ཆུ་བྱ་གཅན་གྱི་མི་གནོད་པར་འོད་དང་གློག་གི་འཚོ་བ་གཅིག་བྱུང་། ཞེས་དང་། ཁྱུང་རབས་ (ས) ལས། སོག་པོའི་དམག་དཔུང་གིས་ཁྱུང་པོའི་བླ་དཔོན་རྣམས་བསད་བཅོམ་འཕྲོག་གསུམ་བྱས་ཏེ། མངའ་འབང་མི་སེར་གྱི་འགོ་པ་རྒྱ་གཙུག་ཏོར་ཉི་མ་གྲགས་པ་ཞེས་པ་བསྐོས་ནས། གཏེ་དང་ཕྲལ་བསྡུ་མཁན་དང་འུ་ལག་བསྐུལ་མི་བཞག་གོ། ནང་ཆེན་གྲགས་པ་ཡུམ་དང་བཅས་ཁྱུང་པོ་མང་རབས་གཅིག་ནང་ཆེན་སོགས་ས་ཆ་ངེས་མེད་དུ་ཡུལ་བྱོལ་མཛད་མཐར་ཨ་མདོ་རག་ཐག་བསྐོར་དུ་བྱོན། དེ་ནས་ཞུ་རི་ཞིང་དུ་ཕེབས་ནས་བཙུན་པ་མཛད་དེ་བཞུགས་སྐབས། སྲིད་རྒྱལ་དྲེའུ་དམར་མོའི་ལུང་བསྟན་འདི་ལྟར་གནང་བ་སྟེ། དབྲ་རྒྱལ་ཁྱུང་པོའི་རྒྱུད་འཛིན་པ། །མདོ་གམ་སྨད་དུ་ཕེབས་པར་གྱིས། །བསྟན་པ་ཉི་ཟླ་འཆར་ནུབ་དེ། །དོ་དགོང་འགྲིབ་ཀྱང་སང་ཉིན་འཆར། །སུམ་གླང་གྱིམ་ཤོད་རྔུལ་རྫའི་གནས། །ཁྱད་འཕགས་ཤེལ་ལེ་རྫོང་དྲུག་མདུན། །གསེར་ཉ་མཚོ་འཁྱིལ་སྟེང་ཆེན་ལ། །ཁྱུང་པོ་ཆགས་པའི་གདན་ས་ཡོད། །ས་ཕྱོགས་དེ་རུ་ཕེབས་པར་གྱིས། །ཞེས་ལུང་བསྟན་པ་ལྟར་། གྱིམ་ཤོད་དུ་ཕེབས་དུས་རྒྱ་རྗེ་ཉི་མ་འབྲུག་གྲགས་ཀྱིས་ཆིབས་བསུ་དང་དགའ་སྟོན་བྱས། ཞེས་གདན་ས་བརྗེ་ལེན་མཛད་མཁན་ནང་ཆེན་གྲགས་པ་ཡིན་ཚུལ་བཤད་ལ། ཁྱུང་རབས་གོང་སྔོན་མ་དང་གཡུ་མགོ་མ་ལས་གདན་ས་བརྗེ་ལེན་བྱས་ཚུལ་ནི། ཁྱུང་པོ་དཔོན་གཡོག་འགའ་ཞིག་གྱ་ཏི་ལ་སྔོན་ནས་ཚུར་ཡོང་སྐབས། རྒྱ་གཙུག་གཏོར་ཉི་མ་འབྲུག་གྲགས་ཀྱིས་ཆིབས་བསུ་དང་དགའ་སྟོན་བྱས་ནས་གསུངས་པ། ང་ཡི་ཡུལ་འདིར་ཕེབས་ཟིན། ངའི་རྒྱ་མཁར་ཁམས་སུམ་དབང་འདུས་དེ། ༼ད་ལྟའི་རྒྱ་མཁར་སྣ་ལ་ཡོད་ཟེར།༽ རྒྱལ་པོ་ཁྱེད་ཀྱི་བབས་གདན་མཛོད། །གསེར་ཞོ་གང་བྱིན་པའི་གསེར་གཞོང་ཤོག །རྒྱལ་པོ་ཁྱེད་ཀྱི་འབབ་གདན་མཛོད། །གོང་སྔོན་ཉག་གི་ཡར་ཐང་ན། །ང་རྒྱ་རྗེའི་གསེར་ཤོ་འཕེན་ས་ཡིན། རྒྱ།ལ་པོ་ཁྱེད་ཀྱི་འབབ་གདན་མཛོད། །བློན་ལ་ས་གཡར་ཉན་ལེ་མིན། །གསེར་རི་སུམ་མདོ་ཡན་ཆད་དང་། །ཆུ་གཉིས་འདུས་སོ་ཕྱིན་ཆད་དེ། །རོང་པོ་དང་ཁོད་ཀོ་གཉིས་ལས་ཉོས་ལེ་ཡིན། །ཁྲབ་ཆེན་བརྒྱ་ཙམ་གནང་ལེ་ཡིན། །ས་འདི་ཚོ་བློན་པོའི་བྱེད་ས་མིན། །གོང་གསུམ་དགྲ་ཡི་འགྲིམ་ལམ་ཡིན། །རྒྱ་ནོར་བུ་དགྲ་འདུལ་བཞུགས་ནས་ཡོད། །དེའི་མཆེན་འགར་རུ་དཔོན་གཡོག་ཡོད། །རྒྱ་ཆོས་ཁྲི་འཆིལ་ཆེན་འདེད་ས་ན། །ཁོད་ཀོ་དང་ཁྲ་རྒན་དཔོན་གཡོག་ས་ཆ་བྱས། །ད་ལྟ་ཡང་དེ་ལ་ཅུང་ཤེས་དགོས། །རྒྱ་ཉི་མ་འགྲང་ཆེན་བཞུགས་ས་ན། །ཁམས་གསུམ་དབང་གི་འདུས་ལེ་ཡིན། །འགྲོ་དྲུག་ཐར་པར་དྲོངས་ལེ་ཡིན། ས་བཅུ་ཟིལ་གྱི་ནོན་ལེ་ཡིན། །དེ་ན་བླ་མཆོད་ཀྱི་དགོན་པ་ཐོབས། །བྲག་དམར་མེ་རི་གནམ་རྫོང་ལ། ༼བྱ་ཟེ་ཡང་རྫོང་ལ་འབོད།༽ བྱ་ཁྱུང་ཆེན་ཚང་ན་བཞུགས་པ་འདྲ། །རྒྱལ་པོ་ཁྱེད་ཀྱི་བཞུགས་གདན་མཛོད། །རྒྱ་གྱང་ཁམས་སུམ་དབང་འདུས་འདི། །ལ་ཁའི་སྒོ་སྲུང་རྒྱ་གྱང་ཡིན། །བློན་ལ་ས་གཡར་ཉན་པ་མིན། །རྒྱ་གནམ་རྫོང་བཀྲ་ཤིས་བསྡད་ས་ན། །དེ་ན་བློན་ལ་ས་གཡར་གྱིས། །ཐོག་ས་དེ་ནི་ཞན་པ་ཡིན། །དགྲ་ས་དེ་ནི་བཟང་ས་ཡིན། རྒྱ་སོག་ཆུང་བཀྲ་ཤིས་བསྡད་ས་ན། །དེ་ན་བློན་ལ་ས་གཡར་གྱིས། །ཞེས་དང་། ཡང་དེ་ལས། ཧོར་གྱི་བསྟན་པ་ཅུང་ཕྲ་བའི། །རྒྱང་དམར་འབྲས་ཀྱི་དེང་ཁང་ན། །ལྷོ་ས་འགོ་ར་ཡིས་བཟུང་ནས་གདའ། །ངེད་ཀྱི་ལུག་ར་གོང་མ་དེ། །གུག་ཟི་དང་གྲུ་ཡི་བཟུང་ནས་གདའ། །མཁར་སྤམ་ཁ་ཡི་ས་ཆ་དེ། །ཧོར་ཨ་བར་གྱུ་གྱུ་བསྡད་ས་བྱས། །ར་གཡོག་རྒས་ཀྱི་ས་ཆ་དེ། །ཧོར་གྱུ་བུ་རི་ལུ་བསྡད་ས་བྱས། །ཚ་གྱང་ཁ་ཡི་ས་ཆ་དེ། །ཨར་ཏི་མུ་ཡུག་བསྡད་ས་བྱས། །མི་དེ་ཚོ་ཁྱུང་པོའི་ཡུལ་ལས་ཕུད། །ད་རུང་མགོ་བཏགས་གཉིས་ཙམ་བཞག །ཡུལ་ཆུང་དང་མི་ཆུང་འགའ་འགའ་དེ། །སྔོན་གྱི་ལས་ཀྱི་དབང་དུ་བསྡུས། །དེ་ནི་ཧོར་འདུལ་གྱི་ལེའུ་སྟེ། །ཞེས། ཁྱུང་པོ་ལ་རྒྱ་ཡི་གདན་ས་ཕུལ་བ་དང་། ཧོར་འགའ་ཤས་ཡུལ་ཕུད་ཚུལ་ལས་གདན་ས་བརྗེ་མཁན་གྱི་མིང་མ་གསལ། བླ་ཆུང་ཁྱུང་རབས་དང་། གཡུ་མགོ་མ། གོང་སྔོན་མ་སོགས་ཁྱུང་རབས་མང་པོ་ནས། ཨ་བླ་གདན་འདྲེན་མི་བང་ཆེན་གཏོང་མཁན་ནང་ཆེན་གྲགས་པ་ཡིན་ལུགས་འཁོད་ཡོད་དེ། ཁྱུང་རབས་ (ག)ལས། སྟོན་འབར་གྱི་སྲས་ནང་ཆེན་གྲགས་པ་དགུང་ལོ་བཅུ་གསུམ་ལོན་པའི་དུས་ཇོ་མོ་བཞེས་པར་ཞུས་པས། ངས་ཁྱིམ་ཐབ་མི་བྱེད་ལྷ་ཆོས་བྱེད་གསུངས། དེར་ཁྱུང་པོའི་གཙོ་བློན་རྣམས་ཀྱི་འདན་བཟའ་ཆེ་བ་བསུས་ཡོང་བ་ལ། ནང་ཆེན་གྲགས་པ་ཐུགས་ཤིན་དུ་མུག་ནས་ངས་ཅིས་ཀྱང་ལྷ་ཆོས་ཤིག་བྱེད་དགོས། ཁྱེད་རྣམས་ཁྱུང་པོའི་མི་རྒྱུད་ལ་དེ་ཙམ་གཅེས་ན་ཨ་བླ་འཚོལ་བར་ཧོར་ཡུལ་དུ་སོང་དང་། སོག་པོས་ད་རུང་མ་བསད་པར་ཡོད་སྲིད་གསུངས། བང་མི་གཉིས་དང་ཨ་བླ་ཆུང་དུས་ཀྱི་བུ་རྫི་ནག་སོང་ ༼བུད་མེད་ལ་གོ།༽ ཞིག་ཡོད་པ་དང་གསུམ་སོང་བས། ཐང་དཀྱིལ་ལ་རྟ་ཁྱུ་གཅིག་གི་རྩར་མི་གཞོན་དམར་ལེབ་བེ་གཅིག་གློ་ཉར་བྱས་ནས་སྣང། ཁྱོད་ཀྱིས་བོད་སྐད་ཨེ་ཤེས་འདི་ན་ཁྱུང་པོ་ཨ་བླ་ཨེ་ཡོད་དྲིས་པས། ཁོང་ཙོག་གེར་བསྡད་ནས་མི་ཨ་བླ་ནོར་ན་ང་ཡིན། ཟེར། བུ་རྫིས་བལྟས་པས། ཆུང་དུས་ཐོད་པ་ལ་སྨེ་བ་ཞིག་ཡོད་པ་དེ་ཆེར་སྐྱེས་ནས་འདུག ཁོང་ན་རེ་ཁྱོད་ང་ལ་རྭ་ཁེམ་སྤྲོད་མཁན་དེ་རེད་ཟེར། ཕན་ཚུན་ངོ་འཕྲོད་ནས་རྒྱུས་གཏམ་བྱས། དེར་སྣང་ཞིག་རྒྱལ་བུ་ལ་སོགས་མཐུན་ཕྱོགས་རྣམས་ཀྱིས་གྲོགས་བྱས། ཧོར་རྒྱལ་པོ་ལ་ལུང་ཞུས། རྒྱུ་ཡིས་བསླུས་ནས་ཚ་བེ་ཁྲོམ་ཚང་རྒྱུད་ཚུར་བསུས། ཨ་བླ་དགུང་ལོ་བཅོ་བརྒྱད་བཞེས་དུས་སོག་ཡུལ་ནས་ཐོན་ཏེ་རག་ཐག་སྐོར་དུ་ཚུར་ཕེབས། གོང་གི་འདན་བཟའ་ཆེ་བ་དང་ཡུན་རིང་འདྲིས་ཀྱང་སྲས་རྒྱུད་མེད། དེ་རྗེས་འདན་བཟའ་ཆུང་བ་བསུས་པས། དེ་ལ་སྲས་གསུམ། ཞེས་འཁོད་ཀྱང་། ཁྱུང་རབས་ (ག)་ལས། ཁྱུང་པོ་ནང་ཆེན་གྲགས་པ་རྒྱལ་མཚན་ནི། ཞུ་སྟོན་ནམ་མཁའ་རྒྱལ་མཚན་ ༼ཞུ་རྒྱལ་མཚན་འབུམ་གྱི་སྲས།༽ ལ་གཏུག་ནས་དག་པ་དྲང་སྲོང་མཛད། རི་ཞིང་དུ་ལན་གསུམ་བྱོན། དེ་ནས་གཤེན་གྱི་འདུས་སྡེའི་བཅའ་བཀོད་ནི་ལས་ཚན་ཁག་བཞི་ཕྱེས། སྲུང་བའི་གཤེན་བཞི། བླ་མཆོད་ཁག་བཞི། བསྟན་པ་ཁག་བཞི། སྔགས་པ་ཁག་བཞི། ཐུགས་ཀྱི་སྲས་བཞི། དཀོན་མཆོག་རུ་བཞི། སྡེ་པ་ཡ་བཞི། ཁྲ་སྐྱ་སྐོར་གསུམ། གྲྭ་བཞི་སྐོར་གསུམ་སོགས་ཀྱི་བཅའ་བཀོད་མཛད་ཏེ། བསྟན་འཛིན་དུ་མའི་མངའ་བདག་ཏུ་གྱུར་ཏོ། །ཞེས་སོ། ། བསྟན་པ་ཁག་བཞི་ནི། སོག་གྲུ་ཁུག་གཡུང་དྲུང་གླིང་དང་། བྱ་ཟེ་ཡང་རྫོང་། ངང་སྐྱའི་རི་ཁྲོད་། ཁྱུང་ནག་ཟླ་བ་དགོན་བཅས་བཞི་རེད་ཟེར་སྲོལ་སྣང་། ངང་སྐྱའི་རི་ཁྲོད་ནི་སྟག་རྒོད་མདུན་ཁྱུང་རྫོང་མགོ་ལ་ཡོད་པར་གྲགས། ཞེས་དང་། ཁྱུང་རབས ( ས) ལས། ཧོར་སེ་ཆེན་རྒྱལ་པོས་ཁྱུང་པོ་ནང་ཆེན་གྲགས་པ་རྒྱལ་མཚན་ལ། སྟོད་འབྲི་གུང་ཇོ་བདལ་ཕྱིན་ཆད། སྨད་ཚ་བའི་ཁབས་སོ་ཡན་ཆད་ཀྱི། ཡུལ་སྡེའི་ཐོབ་ཁྲལ་གང་ཡོད་དེ། དབང་ཡོན་དུ་ཕུལ་ཞིང་། བོད་རྒྱ་སོག་གསུམ་གང་གིས་མངའ་དབང་བསྒྱུར་དུ་མེད་པས། བཀའ་ཤོག་དང་ལས་ཆེན་ཤེལ་གྱི་ཐམ་ག བ་སོའི་ཐིས་དམར་ཐིམ་རྫི། བསྟན་ཤེད་བསྐྱེད་པའི་འཇའ་ས། ༼ཆབ་ཤོག༽ གསེར་སྒྲོན་འདེགས་བྱེད་ཀྱི་འཇའ་ལྕེ། ༼བཀའ་བརྟེན་ཡིག་རིགས།༽ སྟག་མགོ་ནོར་བུ་གཅིག་པ། ༼འདི་དག་ཕྱིས་སུ་སངས་རྒྱས་གླིང་ (ཤིང་བྱ་ཕྱི་ལོ་ ༡༧༠༥ ལོར་འཁྲུངས་) པའི་སྐབས་སུ་རྟེན་བང་བཀྲ་མར་བཞུགས་པར་བཤད་དེ། རྣམ་ཐར་ལས་རྟེན་བང་བཀྲ་མ་བཀའ་རྒྱ་ཅན་ཡོད་པ། བཀའ་རྒྱ་བཀྲོལ་ནས་འཇལ་བས། དེའི་ནང་ཁྱུང་པོ་ནང་ཆེན་གྲགས་པ་རྒྱལ་མཚན་གྱི་ཐུགས་དམ་གསེར་འབུམ་འཛམ་གླིང་རྒྱན་ཆེན་གྱི་དབུ་དེབ། གཤེན་སྲས་ལྷ་རྗེ་དང་། ཨ་མ་ཞིག་མོས། རབ་གནས་ཐོབ་པས། དེབ་མ་དགུ་བློ་ལྡན་མགྲིན་ལས་འཁྲུང་པའི་ཤེས་རབ་སྨྲ་སེང་དང་། ཤ་རི་རམ། གཙོ་མཆོག་རང་བྱོན། གཞན་ཡང་འཇིགས་རྟེན་དཀོར་རྫས་སྟག་མགོ་ནོར་བུ་གཅིག་པ་དང་། ཡིག་ཚང་ལས་ཅན་ཤེལ་གྱི་ཐམ་ག་སོགས། དད་འདུན་རྣམས་ལ་འཇལ་ཁ་བཏང་བ་མ་ཟད། བྷན་དྷ་པད་མ་སྤུངས་པ་དང་། རུས་རྒྱན། མགུར་ཆུ། ཁྲོ་བོའི་རྒྱུད་དྲུག་པོ་ཏི་བཅས་སྣ་གསུམ་སངས་གླིང་ནས་ཁྱེར་ཞེས་གསུངས།༽ གནམ་དོན་ཡོད་ཀྱི་ལས་བསྐོས། ས་དོན་ཡོད་ཀྱི་ལས་བསྐོས། ཆེན་པོ་དོན་ཡོད་ཀྱི་ལས་བསྐོས། མང་པོ་དོན་ཡོད་ཀྱི་ལས་བསྐོས་དེ་རྣམས་བསྐོས། ཟོན་བུ་ཟེར་བའི་བོད་ཀྱི་མི་དཔོན་རྣམས་ཀྱི་མདོ་གམ་སྤྱི་ཡི་བླ་མཆོད་དུ་བཏེགས་ནས། ཚོ་པ་སོ་དགུ་དང་། དེམ་ཆུ་ཉེར་ལྔ་སོགས་ཧོར་ཁག་བཞི། ཁྱུང་པོ་ཁོག རྡོ་ཤུལ་སྟོད་སྨད། འབྲོང་པ་སྟོད་སྨད། ཡུལ་ཤུལ་བཅས་ཡུལ་ཁག་གི་ཚོ་པ་བདུན་བཅུ་དོན་དགུའི་ས་སྐྱོང་དཔོན་དུ་བསྐོས་ཏེ། ཞྭ་དཀར་མོ་ཅན་གྱི་ཁྲིམས་སྒོ་ཕྱེས། ཞྭ་ལྕགས་གཉིས་ཀྱི་འགྲོ་ལམ་ཕྱེས། ཧོར་ལ་ངོ་ཆེ་བོད་ལ་དྲིན་ཆེའོ། །ཞེས་དང་། དེར་ཁྱུང་པོ་ནང་ཆེན་གྲགས་པ་རྒྱལ་མཚན་ལ། མངའ་འབངས་དང་མི་སྡེའི་དགོས་པ་མི་ཆེ་བས། མཆེད་ཟླ་ཨ་བླ་སྡེ་དཔོན་དུ་བསྐོས། ཞེས་དང་། ཁོང་ལ་གནོད་པས་བདུད་བཞི་ཡོད་པའི་གཉེན་པོ། སྲུང་བའི་གཤེན་བཞི་གོ་ལྡེ་འཕགས་པ། (གཤེན་སྲས་ལྷ་རྗེའི་བཀའ་གཏེར་གྱི་བོན་བདག་ཡིན། རྣམ་རྒྱལ་སོགས་ནང་ཆེན་གྲགས་པ་དང་། སྐུ་མཆེད་ཁྱུང་པོ་བསོད་ནམས་རྒྱལ་མཚན་རྒྱུད་ནས་དར་རོ།) ཀོ་ལམ་བོན་ཞིག བུ་འབོར་སྤྲུལ་སྐུ། མདོ་སྨད་ཞིག་མོ་དང་བཞིའོ། བདུད་བཞིའི་ནང་ནས་མཐའ་མ་བོན་པོའི་མིང་ཅན་དེས་དུག་འདྲེན་པ་ལ་ཡོང་བས། བྲག་བཙན་དམར་པོའི་མདའ་རྩེ་མེ་སྟག་ཚྭ་ཚྭ་འཕྲོ་བ་ཁོས་སྙིང་ཁར་གཏད་པས་ཁོ་འགྱེལ་ཏེ་བརྒྱལ་ནས་སོང་ངོ་། །ནང་ཆེན་གྲགས་པའི་ཐུགས་དམ་གསེར་གྱི་ཁམས་ཆེན་བཞེངས་ནས་དབུ་རྫོགས་གཞུང་གསུམ་ལ་བྲུ་ཞུ་གཤེན་གསུམ་སྲུང་བའི་གཤེན་བཞི་སོགས། གྲུབ་ཐོབ་གང་བཟང་གི་ཕྱག་ནས་འཐོར་བས། མི་མ་ཡིན་ཐམས་ཅད་ཀྱི་ཕྱག་དང་བསྐོར་བ་བྱེད་ཅིང་། འདི་ཡིག་འབྲུ་རེ་རེ་ལ་བདེ་བར་གཤེགས་པའི་སྐུ་རེ་སྣང་བས། གསུང་རབ་འཛམ་གླིང་རྒྱན་ཆེན་དུ་གྲགས་སོ། །མདོ་ཁམས་པའི་ཁམས་ཆེན་གསེར་གྱི་བྲིས་པ་ལ་དེ་བས་སྔ་བ་མེད། ཞལ་བསྲོས་ཚར་གཅིག་ལ་རྟ་བརྒྱ་ཉིན་གཅིག་ལ་གནང་ངོ་། ༼ཁྱུང་ནག་དགོན་པ། སྔར་སྙ་ཆེན་ལི་ཤུས་ཕྱག་བཏབ་པས། བཀྲ་ཤིས་ཡར་དགོན་གླིང་སོག་པོའི་དམག་དཔོན་དོར་རྡོ་དང་ཡེ་རྟག་དམག་གིས་མེ་ལ་བསྲེགས་པའི་དགོན་ས་སྤོས་ཏེ། ཁྱུང་ནག་ཟླ་བ་དགོན་ཞེས་ནང་ཆེན་གྲགས་པས་ཕྱི་ལོ་ ༡༢༤༨ རབ་བྱུང་བཞི་པའི་ས་སྤྲེལ་ལོར་ཕྱག་བཏབ་ཞེས་ལོ་རྒྱུས་སྣང་།༽ སྐུ་ཚེ་མཐའ་རུ་ཕྱིན་ནས། དགུང་ལོ་དྲུག་བཅུ་རེ་བཞི་སྟེ་རབ་བྱུང་ལྔ་པའི་ཤིང་བྱ་ཕྱི་ལ་ ༡༢༨༥ ལོར་འདས་རྟེན་ལ། སྐུ་གསུམ་ཁྲོ་རྒྱལ་དང་དྲན་པའི་སྐུ། ཡིག་འབྲུ་ཨ་སོགས་རྟེན་དང་རིན་བསྲེལ་མང་དུ་བྱོན་ནོ། །

དེའི་མཆེད་ཟླ་གཅེན་པོ་ཨ་བླ་ནི་མེ་གླང་ཕྱི་ལོ་ ༡༢༡༧ ལོར་འཁྲུངས། དགུང་ལོ་དྲུག་གི་སྐབས་སོག་པོས་འཁྱེར། དགུང་ལོ་བཅོ་བརྒྱད་ཐོག་ཁྱུང་ཡུལ་དུ་འབྱོར། ཁྱིམ་པའི་ཚུལ་བཟུང་ཡང་བསྙེན་སྒྲུབ་ལ་བརྩོན་ཞིང་། གསང་སྔགས་ཀུན་ཐུགས་ལ་འབྱོན། ནུས་མཐུ་དང་བྱིན་རླབས་དཔག་མེད་མངའ་བའོ། །ཁྱུང་པོའི་བྱང་རྒྱུད་དུ་ཤྭ་ཐན་བྱུང་བ། ཁྱུང་ཨ་བླའི་ཕྱག་མདས་བསྒྲལ། རྡོ་ལ་ཕྱག་གི་ཤྭ་བ་མ་བུ་གསུམ་བྲིས། ཨ་བླ་ཤྭ་བ་རང་གྲོལ་དུ་གྲགས། ཤྭ་བ་ཡུ་མོའི་ཁོག་གྲི་ཞེས་པའི་རལ་གྲི་ཞིག་རིག་གསར་སྔོན་ཁྱུང་ནག་རྫོང་དུ་བཞུགས། ཁོང་གི་སྔ་ཕྱིར་ལྕམ་ལྔ་བཞེས་པས་སྲས་དྲུག་འཁྲུངས། ཕྱིས་དྲང་སྲོང་མཛད་པའི་མཚན་ནམ་མཁའ་རྒྱལ་མཚན་གསོལ་ཞིང་དགུང་ལོ་བརྒྱད་ཅུ་གྱ་གསུམ་སྟེ། རབ་བྱུང་ལྔ་པའི་ས་ཕག་ཕྱིི་ལོ་ ༡༢༩༩ ལོར་འདས་རྟེན་གཙོ་མཆོག་གི་སྐུ་གཅིག་བྱོན་ནོ། །

དེའི་སྲས་རྒྱུད་དུ་འདན་བཟའ་ཆེ་བ་དང་། ཆུང་བ་སྟག་བཟའ། ལྷ་གདོང་བཟའ་བཅས་སྔ་ཕྱིར་ལྕམ་ལྔ་བཞེས་པ་ལས། སྟག་བཟའ་ལ་བློ་གྲོས་རྒྱལ་མཚན་འཁྲུངས། འདན་བཟའ་ལ་ཁྱུང་ཞིག་ཡེ་རྒྱལ། དེ་འོག་དབང་རྒྱལ་གྲུབ། ཆུང་བ་ནང་པ་བྱང་ཤེས་བཅས་གསུམ་འཁྲུངས། ལྷ་གདོང་བཟའ་ལ་ལེགས་པ་རྒྱལ་མཚན་བཅས་སྲས་ལྔ་འཁྲུངས་པས། ཆེ་བ་སྟག་བཟའི་སྲས་བློ་གྲོས་རྒྱལ་མཚན་ནི། རབ་བྱུང་ལྔ་པའི་ས་འབྲུག་ཕྱི་ལོ་ ༡༢༦༨ སྐུ་འཁྲུངས་པ་དེ་ཉིད་ནི་བསླབ་གསུམ་རྣམ་པར་དག་ཅིང་། སྡེ་སྣོད་གཞུང་ལ་མཁས་པར་གྲགས། ཁྱུང་རབས་ (ས)ལས། ཁྱུང་པོའི་བླ་ཆུང་བློ་གྲོས་རྒྱལ་མཚན་གྱི་གླིང་བཞི་བསྟན་པའི་འབྱུང་ཁུངས་དང་། ཁྱུང་པོ་རྒོད་ཚང་པའི་གདུང་རབས་ལོ་རྒྱུས། གཤེན་ཀླུ་དགའི་རྣམ་ཐར་སོགས་བཀའ་བརྟེན་མང་དུ་བརྩམས། ཞེས་འཁོད།

ཨ་བླའི་ལྕམ་ལྷ་གདོང་བཟའ་ལ་ལེགས་པ་རྒྱལ་མཚན་ལྕགས་རྟ་ཕྱི་ལོ་ཕྱི་ལོ་ ༡༢༧༠ ལོར་འཁྲུངས། ཆུང་ནས་རབ་དུ་བྱུང་ནས་ཞུ་རི་ཞིང་དུ་བཞུགས། དགུང་ལོ་ཉེར་བཞི་སྐབས་རི་ཞིང་དུ་འདས་རྟེན་ཤ་རི་རམ་གསུམ་བྱོན་པ་ཞུ་ཚང་དུ་བཞུགས། ཨ་བླའི་ལྕམ་འདན་བཟའི་སྲས་ཆེ་བ་ཁྱུང་ཞིག་ཡེ་རྒྱལ་ས་འབྲུག་ཕྱི་ལོ་ ༡༢༦༨ ལོར་འཁྲུངས་ཤིང་། ཁྲོ་བོ་དབང་ཆེན་དང་ཕུར་པ་ཐུགས་དམ་མཛད་པས། མཐུ་སྟོབས་དང་བྱིན་རླབས་ཤིན་ཏུ་ཆེའོ། །དགུང་ལོ་བདུན་ཅུའི་སྐབས་ནག་ཤོད་དུ་འདས། དེ་འོག་དབང་རྒྱས་གྲུབ་ལྕགས་རྟ་ཕྱི་ལོ་ ༡༢༧༠ ལོར་འཁྲུངས། ཁོང་གིས་ལྕམ་བཞི་བཞེས་ཏེ་སྲས་དྲུག་འཁྲུངས་པ་ལས་ཤོག་ཁ་བཞི་གྱེས་སོ། །

དེ་འོག་ནང་པ་བྱང་ཤེས་ཤིང་ཁྱི་ཕྱི་ལོ ༡༢༧༤ ལོར་འཁྲུངས། ཁོང་ནི་སྟོབས་ཤུགས་དང་དྲག་རྩལ་འགྲན་ཟླ་བྲལ་ཏེ། ཁྱུང་པོའི་མངའ་ཁོངས་རྒྱ་བསྐྱེད་དེ་གཏེ་དང་ཁྲལ་འབུལ་མཁན་མདོ་དབུས་ཁམས་གསུམ་ལ་ཁྱབ་བོ། ཁོང་གི་ལྕམ་ཧོར་བཟའི་སྲས་ནང་པ་གྲགས་འོད་དང་། ཨ་དབང་པ། ཚེ་དབང་པ། སློབ་དཔོན་བྱམས་ཤེས་དང་བཞི་། ནག་རུ་མགོན་ནེ་བཟའ་སྒྲོན་སྐྱིད་ལ་སྲས་ཨ་ལུག་གམ་ཨ་བསོད། འཆམ་བཟའི་སྲས་ནང་པ་ཚུལ་རྒྱལ། སྟ་བར་བཟའི་སྲས་ལྷུན་གྲུབ་རྒྱལ་མཚན་བཅས་ལྕམ་བཞི་ལ་སྲས་བདུན་འཁྲུངས་པ་གཙོ་ཆེར་མི་དཔོན་དུ་བཀའ་བབས་ཟེར། འདིའི་ཡན་ནི་ཁྱུང་པོའི་བླ་དཔོན་རྣམས། བཞུགས་ས་ཡང་ངེས་གཏན་ཆེར་མེད་ལ་ཁྱུང་པོའི་མངའ་ཁོངས་དང་། མཁར་རྫོང་། སྒར་ས། དགོན་གནས་སྟོད་སྨད་ལྷོ་བྱང་ཀུན་ལ་ཤིན་དུ་མང་བས། དེ་རྣམས་ལ་མངའ་དབང་བསྒྱུར་ནས་བཞུགས༎ །།

ཁྱུང་ནག་མི་ཁྱུང་རྒྱལ་གྱི་གདུང་རྒྱུད་བླ་དཔོན་རྣམས་ཀྱི་རུ་ཤོག་སོ་སོ་ལ་མངའ་དབང་བསྒྱུར་ཚུལ་གྱི་ལོ་རྒྱུས་སྤྱིར་གླེང་བ།

གསུམ་པ་ཁྱུང་ནག་མི་ཁྱུང་རྒྱལ་གྱི་གདུང་རྒྱུད་བླ་དཔོན་རྣམས་ཀྱི་རུ་ཤོག་སོ་སོ་ལ་ མངའ་དབང་བསྒྱུར་ཚུལ་གྱི་ལོ་རྒྱུས་སྤྱིར་གླེང་བ་ལ། ཁྱུང་ནག་མི་ཁྱུང་རྒྱལ་གྱི་གདུང་རྒྱུད་བླ་དཔོན་རྣམས་ཀྱི་རུ་ཤོག་སོ་སོ་ལ་མངའ་དབང་བསྒྱུར་ཚུལ་ནི། ཁྱུང་རབས་ (ས )ལས། འདི་ནས་ཁྱུང་པོའི་བླ་དཔོན་རྣམས་ཀྱི་མངའ་འབངས་ས་ཆ་དང་མི་སྡེ་རྣམས་རིས་སུ་བཅད་དེ། ཤོག་ཁ་བྱེ་ནས་ཁྱུང་པོའི་སྟོབས་ཤུགས་ཉམས་རྒུད་དུ་སོང་ཚུལ་དང་། ཁྱུང་དཀར་ནག་སེར་གསུམ་གྱི་གདུང་རབས་བླ་རྒྱུད་འཁྲུངས་ཚུལ་ལ། ཁྱུང་དཀར་ནག་སེར་གསུམ། ཚབ་ཚ་བཅས་ཤོག་ཁ་བཞི་དང་། དེ་རྗེས་བྱང་རྩེ་སྒང་སྤུ་ལ་ཁའི་གདུང་རྒྱུད་བཅས། རུ་ཤོག་ལྔ་བྱུང་བས་སྤྱིར་གདུང་རྒྱུད་གཅིག་ཀྱང་མངའ་འབངས་མི་སྡེ་དང་རུ་ཤོག་ས་ཡི་མིང་དེ་དཔོན་ལ་ཐོགས། དཔོན་མིང་རུས་ལ་ཐོགས་པ་ཡིན་ཏེ། ཨ་བླའི་སྲས་དབང་རྒྱས་གྲུབ་གྱི་ལྕམ་དཀར་རུ་རོང་མོ་བཟའི་སྲས་འབྲིང་བ། དཔོན་ཚང་རྒྱལ་བ་གྲུབ་གྱི་ཡུམ་སྟེང་ཆེན་ནས་ཡིན་པས། སྟེང་ཆེན་དུ་བཞུགས་ཏེ་དཀར་རུ་ལ་མངའ་དབང་བསྒྱུར་བས་ཁྱུང་དཀར་ཚང་ཞེས་འབོད། ཡང་དབང་རྒྱས་གྲུབ་གྱི་ལྕམ་སེར་རྩ་སྐྱེས་སྲས་ཀྱི་བུ་མོ་ལྷ་མོ་མཚོ་སྐྱིད་ཀྱི་སྲས་ཤེས་རབ་རྒྱལ་མཚན་གྱི་ཡུམ་བྱ་ཟེ་ནས་ཡིན་པས་བྱ་ཟེ་ལ་བཞུགས་ནས་གསེར་རྩའི་ཤོག་ལ་མངའ་དབང་བསྒྱུར་བས་ཁྱུང་སེར་ཚང་ཞེས་འབོད། ཡང་དབང་རྒྱས་གྲུབ་གྱི་ལྕམ་ཚབ་ཤི་བཟའ་ཨ་མཚོ་ལ་སྲས་དཔལ་ལྡན་དང་དབང་འབུམ་གཉིས་ཀྱི་ཡུམ་དེམ་ཆི་ཡིན་པའི་འདམ་རྒྱུད་ལ་དབང་བསྒྱུར་བའི་ཁྱུང་པོ་ཚབ་ཚ་ཚང་ཞེས་འབོད། ཨ་བླའི་སྲས་ནང་པ་བྱང་ཤེས་ཀྱི་ལྕམ་ནག་རུ་མགོན་ནེ་བཟའ་སྒྲོན་སྐྱིད་ཀྱི་སྲས་ཨ་བསོད་ཀྱི་ཡུམ་ནག་རུ་ཡིན་པས་ཝེར་རྫོང་དུ་བཞུགས་ནས་ནག་རུ་ལ་མངའ་དབང་བསྒྱུར་བའི་ཁྱུང་ནག་ཚང་ཞེས་འབོད། ཕྱིས་སུ་གདུང་རྒྱུད་ལ་དེ་ལྟར་འབོད་སྲོལ་ཆགས་སོ། །དེ་ལྟར་བུ་སྤུན་རྣམས་ཀྱིས་དབང་བསྒྱུར་བའི་ཡུལ་ལ་ས་མཚམས་དང་། མངའ་འབངས་མི་སྡེ་རྣམས་ངེས་གཏན་ཆེར་མེད་ལ། མི་སྡེ་སོ་སོའི་དགའ་ཕྱོགས་དང་མོས་ཕྱོགས་སྒོ་ནས་ཁྲལ་འུ་ལག་རྒྱུག་པ་དང་གཏེ་འབུལ་བ་སོགས་བྱས། ཞེས་དང་། འདི་ནས་ཁྱུང་དཀར་ནག་སེར་གསུམ། ཧོར། དེམ་ཆུ། རྡོ་ཤུལ་བཅས་ཚོ་པ་དང་རུ་ཤོག་གྱེས་ནས་ཁྱུང་པོའི་སྟོབས་ཤུགས་ཅུང་ཟད་ཆུང་དུ་སོང་བའི་སྐོར་གླེང་བ་ལ། དང་པོའི་ཡུལ་འདིར་ཁྱུང་པོ་ཁོག་ཅེས་དང་། ཁྱུང་དཀར་ནག་སེར་གསུམ་བཅས་མིང་གང་འདྲ་ཐོགས་ཚུལ་སོགས་ལ་ཅུང་ཟད་དཔྱད་པར་བྱ་སྟེ། ལོ་རྒྱུས་འགའ་ཤས་ནས། ཁྱུང་དབུས་བྱོན་རྗེས་ཁྱུང་པོ་ཞེས་རུས་མིང་ཡུལ་ལ་ཐོགས་པར་བཞེད་ཀྱང་། དེའི་གོང་ལ་ཁྱུང་པོའི་ཡུལ་ཞེས་པའི་མིང་ལོ་རྒྱུས་མང་པོ་ནས་གསལ་བ་མ་ཟད། ཁྱུང་ནག་མུ་ཁྱུང་རྒྱལ་གྱི་གདུང་རྒྱུད་ཀྱི་བླ་མ་རྣམས་ལ་ཁྱུང་ནག ཅེས་འབོད་འོས་པ་ལས་ཁྱུང་དཀར་དང་ཁྱུང་སེར་ཞེས་ཅིའི་ཕྱིར་འབོད། ཁྱུང་པོའི་གདུང་རབས་དང་བསྟན་འབྱུང་ལོ་རྒྱུས་ཀུན་ལས། ཁྱུང་དཀར་ནག་སེར་གསུམ་ལས་ཁྱུང་ཨ་བླ་སོགས་ཀྱི་ཐོག་མའི་གདུང་རྒྱུད་ཀྱི་ཁུངས་ནི། ཁྱུང་ནག་མུ་ཁྱུང་རྒྱལ་ཡིན་ཚུལ་སྤྱི་མཐུན་ཡིན་ཀྱང་། བར་དུ་ཁྱུང་ནག་ལ་ཁྱུང་དཀར་དང་། ཁྱུང་སེར་ཞེས་མིང་བསྒྱུར་དགོས་དོན་གང་ཡིན་གསལ་བཤད་མི་འདུག་ཀྱང་འདི་ལྟར་ཡིན་པར་སྙམ་སྟེ། དང་པོ་གོང་བཤད་ལྟར་ཐོག་མའི་ཁྱུང་དཀར་ནག་སེར་གསུམ་ཡུལ་འདིར་འཁྲུངས་ནས། སོ་སོའི་ཡུལ་ལ་དབང་བསྒྱུར་བས་རུས་མིང་ཡུལ་ལ་ཐོགས། དེའི་རྗེས་ཁྱུང་ནག་མུ་ཁྱུང་རྒྱལ་གྱི་གདུང་རབས་ཀྱིས་ཁྱུང་པོའི་ས་ཆ་ཡོངས་ལ་མངའ་དབང་བསྒྱུར་ཡང་། ས་མིང་དང་སྡེ་ཡི་མིང་སྔར་ལྟར་ཁྱུང་དཀར་དང་། ཁྱུང་ནག ཁྱུང་སེར་བཅས་འབོད་སྲོལ་རང་འཇགས་སུ་ལུས། དེ་རྗེས་ཁྱུང་ནག་ཨ་བླའི་སྲས་རྒྱུད་རྣམས་ཀྱིས། ས་ཆ་རེ་རེ་བཟུང་ནས་སླར་ཚོ་པ་དང་རུ་ཤོག་གྱེས་པས་རུ་ཤོག་ས་ཡི་མིང་དེ་དཔོན་ལ་ཐོགས་ཏེ་དཀར་རུ་དཔོན། ནག་རུ་དཔོན། གསེར་རུ་དཔོན་སོགས་འབོད་སྲོལ་ཆགས། དེ་ནས་དཔོན་མིང་རུས་ལ་ཐོགས། ཞེས་ཁྱུང་རབས་གསེར་སྒོམ་མ་ལས་བཤད་དོ། །ཁྱུང་རབས་ (ས་)ལས། དེ་རྗེས་བུ་སྤུན་རྣམས་ལོ་རེ་བཞིན། ས་མཚམས་དང་སྡེ་འབངས། དོ་མི་སྙོམས་པའི་དབང་གི་འཁྲུག་རྩོད་ཡང་ཡང་ཤོར་བས། མཐར་ཁྱུང་པོ་དཔོན་བློན་ཚང་མ་འདུ་འཛོམས་བྱས་ཏེ། གྲོས་མོལ་བྱས་ནས་རྫོང་དང་མི་སྡེའི་ཆགས་ལུགས་ལྟར། སྡེ་མང་མ་དེ་བཞིན་བཀོད་གནས་བྱས་ཏེ། སྨད་རྒྱ་སྟོན་ལ་སྨད་ཤོག་དྲུག་ཏུ་ཕྱེས། སྡེ་དགེ་རུ་ལ་གཡས་རུ་དང་གཡོན་རུ་ཕྱེས། ཁྱུང་པོ་ལ་དཀར་ནག་སེར་གསུམ་རྒོད་ཚང་དང་དེམ་ཆུ་བཅས་ལྔ་རུ་ཕྱེས། བགོས་འགོ་དེ་དཔོན་ཚང་རྒྱལ་བ་གྲུབ་ལ་གཏད། དཀར་རུའི་སྡེ་ཚང་དགེ་རྒྱ་དོ་གསུམ། རྨ་རྗེས་ཕུགས་གསུམ། དབེན་སྲང་རྐྱང་གསུམ་བཅས་ལྔ་ཟུར་ཚད་གསུམ་ཐེམ། ཤེས་རབ་རྒྱལ་མཚན་ལ་གསེར་རྩའི་སྡེ་གསེར་གཞོང་ཡུལ་ཤོག་བཅོ་བརྒྱད། སྒང་རུ་ཉིན་ཐ་སོགས་ལྔ་ཟུར་གཉིས་བཞག ཨ་བསོད་ལ་ཞང་མགོན་གཉིས། ལྷོ་བྱང་གཉིས་བཅས་ལྔ་ཟུར་ཚད་གཉིས་བཞག

དཀར་རུ་ལ་ས་ཆ་བྱང་རི་ལུང་བརྒྱད། ཞེ་ཟོམ་ཆུ་རྟ་ཟེར། རྨེ་ལུང་ཡར་ཐང་མར་ཐང་། གྲེས་མདའ་ཕ་བོང་ཕན་ཆད། གམ་གྱི་སྡོང་རྫོང་མན་ཆད། ཟེ་མོ་སྒང་གི་ཕར་བཅད་བཞག

གསེར་རྩ་ལ་ས་ཆ། རྔུལ་ཆུ་འདུས་སོའི་ཚུར་བཅད། ར་སྐྱེས་རྡོ་རྫོང་མན་ཆད། ས་ཤོད་དེལ་དམར་ཡན་ཆད། གོམ་གྱི་མཚོ་གཉིས་ཚུར་བཅད། བྱང་འདམ་གྱི་རྒྱལ་ཆེན་བཅོ་བརྒྱད་ཡན་ཆོད། སྤྱི་ཡི་བྲག་ལ་ཚུར་བཅད་བཞག

ནག་རུ་ལ་ས་ཆ། གྲེས་ཀྱི་ཕ་བོང་ཚུར་བཅད། ཀོ་མདའ་བྲེས་འཕང་ཡན་ཆད། འགིས་བྲག་གཡུ་མཚོ་ཕར་ཆོད། རྟ་ཆུ་སྔོན་མོའི་ཚུར་བཅད། གསང་ཕུ་ལ་དམར་མན་ཆད། རྐོ་མདའ་ཨ་རིང་ཡན་ཆད་ཀྱི་ས་ཆ་དེ་བཞག

གཞན་རྣམས་ལ་ཡང་དེ་ལྟར་ས་བགོས་སྡེ་བགོས་འཚམས་པར་བྱས། དཀར་ནག་སེར་གསུམ་སྡེ་བགོས་བྱས་ཀྱང་རྟེན་བང་ཁྲ་མ་སྤྱི་ལ་བཞག་གོ། །དེ་ནི་ས་བགོས་སྡེ་བགོས་ཀྱི་རིམ་པའོ།། །།

ཁྱུང་དཀར་ནག་སེར་གསུམ་གྱི་གདུང་རབས་བླ་དཔོན་བྱོན་ཚུལ།

བཞི་པ་དཀར་ནག་སེར་གསུམ། ཚབ་ཚ་སྤུ་ལ་ཁ་བཅས་ཀྱི་རུ་ཤོག་སོ་སོའི་དོན་ཡོད་ལས་འཛིན་དཔོན་པོའི་གདུང་རབས་དང་། དམ་པ་བླ་མའི་གདན་ས་འཛིན་མཁན་གྱི་རྣམ་ཐར་བྱེ་བྲག་ཏུ་བཤད་པ་ལ།

ཁྱུང་དཀར་ཀྱི་གདན་ས་འཛིན་མཁན་གདུང་རབས་རིམ་བྱོན་གྱི་སྐོར། ཁྱུང་དཀར་གདན་ས་འཛིན་མཁན་རིམ་བྱོན་གྱི་སྐོར་བཤད་པ་ལ། རོང་མོ་ཨ་མཚོ་བཟའ་ཡི་སྲས་རྒྱུད་ལ་ཁྱུང་པོ་དཀར་རུ་ཚང་ཞེས་འབོད་པས། ཨ་བླའི་སྲས་དབང་རྒྱལ་གྲུབ་ཀྱི་ལྕམ་རང་མོ་ཨ་མཚོ་བཟའ་ལ་སྲས་གསུམ་འཁྲུངས་པའི་ཆེ་བ་རིན་པོ་བསོད་ནམས་རྒྱལ་མཚན་བཙུན་པ་ཡིན། དགུང་ལོ་གྱ་གཉིས་ཐོག་འདས། སྲས་ཆུང་བ་དྲུང་ཆེན་ནམ་མཁའ་རྒྱལ་མཚན་ཡང་བཙུན་པ་ཡིན་ཞིང་དགུང་ལོ་དོན་གཉིས་བཞུགས། ཁྱུང་དཀར་གདན་ས་འཛིན་མཁན་དཔོན་རབས་དང་པོ། སྲས་འབྲིང་བ་དཔོན་ཚང་རྒྱལ་བ་གྲུབ་ ༼གཡུ་མགོ་མ་ལས། དཔོན་ཚང་རྒྱལ་བ་གྲུབ་དེའི་དུས་ལ། །བྱ་ཟེ་དམར་མོ་ཇ་ཡི་བརྡུང་། །རྫོང་སྨུག་གུར་གླང་ཁྲག་གི་བརྡུང་། །སྐད་གཉིས་མཁར་དཀར་འོ་མའི་བརྡུང་། །གོང་སྔོན་གཡུ་རྫོང་ཆང་གི་བརྡུང་། །རྫོང་བཞི་བརྡུང་ནས་འདྲེ་བཞི་བརྟུལ། །ཞེས་ཁྱུང་སེར་ལ་མངའ་དབང་བསྒྱུར་ཚུལ་འཁོད།༽ ཡིན། དེའི་ལྕམ་སྤར་ཡག་བཟའ་ལ་སྲས་ཆེ་བ་བློ་གྲོས་རྒྱལ་མཚན། དེ་འོག་དབང་ཆེན་རྩེ། ཆུང་བ་ལྷ་རྒྱལ་ཐར་དང་གསུམ་རོང་བཟའ་ལ་སྲས། གཡུང་དྲུང་གྲགས་པ་བཅས་བཞི་འཁྲུངས། དཔོན་རབས་གཉིས་པ། དབང་ཆེན་རྩེ་ཡི་ལྕམ་བྱ་བཟའ་ལ་སྲས་གཡུང་དྲུང་གྲགས་པ་དང་གྲགས་འབུམ་གཉིས་འཁྲུངས། དཔོན་རབས་གསུམ་པ་གཡུང་དྲུང་གྲགས་པའི་ལྕམ་བཞི་བསུས་ནས་སྲས་ལྔ་འཁྲུངས་པའི་ཆེ་བ་རིན་པོ་ཆེ་རྒྱལ་མཚན་དར་བཙུན་པ་ཡིན་ཞིང་དགུང་ལོ་ཞེ་གཉིས་སྐབས་སུ་འདས། དེའི་འོག་རིན་པོ་ཆེ་གཡུང་དྲུང་རྒྱལ་ཡང་བཙུན་པ་ཡིན་ཞིང་དགུང་ལོ་ང་གཉིས་སྐབས་སྟེང་ཆེན་དུ་འདས། དཔོན་རབས་བཞི་པ་དེའི་འོག་བློ་གྲོས་རྒྱ་མཚོ་ཡིན། དེའི་སྲས་ཆེ་བ་རིན་ཆེན་རྒྱལ་མཚན་བཙུན་པ་ཡིན་ཞིང་དགུང་ལོ་སོ་བཞི་ཐོག་འདས། དཔོན་རབས་ལྔ་པ་དེའི་འོག་ཨ་མཆོག་ཡིན། དེའི་ལྕམ་ཚབ་བཟའི་སྲས་རྒྱལ་བ་གྲགས། བཞེར་བཟའི་སྲས་བསྟན་པའི་རྒྱལ་མཚན་བཙུན་པ་ཡིན་དགུང་ལོ་གྱ་གསུམ་ཐོག་འདས། དཔོན་རབས་དྲུག་པ་རྒྱལ་བ་གྲགས་ཀྱི་སྲས་བཞེས་བཟའི་སྲས་ཡེ་ཤེས་རྒྱལ་མཚན་བྱིས་པའི་དུས་འདས། དཔོན་རབས་བདུན་པ་སྲས་ཆུང་བ་གཙོ་མཆོག་སྲུང་། དེའི་ལྕམ་སྟག་ལུང་དབང་མོའི་སྲས་ཆེ་བ་ལྷུན་གྲུབ་བསོད་ནམས་རྒྱལ་མཚན་བཙུན་པ་ཡིན་ཞིང་དགུང་ལོ་ཞེ་བརྒྱད་ཐོག་སྟེང་ཆེན་དུ་འདས། དཔོན་རབས་བརྒྱད་པ་སྲས་ཆུང་བ་བཙན་རྒྱལ་གྲགས་པའི་ལྕམ་རོང་བཟའི་སྲས་རིན་ཆེན་དབང་གི་རྒྱལ་མཚན་བྱིས་པ་ལོ་བརྒྱད་དུས་འདས། རྒོད་བཟའི་སྲས་ཆེ་བ་ལྷུན་གྲུབ་རྒྱལ་མཚན་ན་གཞོན་ཏེ་དགུང་ལོ་ཉེར་བརྒྱད་དུས་འདས། དཔོན་རབས་དགུ་པ་སྲས་ཆུང་བ་དལ་འབྱོར་སྟག་བཙན་གྱི་ལྕམ་གསུམ་བཞེས་ནས་སྲས་འགའ་འཁྲུངས་པ་འདས། དེའི་རྗེས་གསེར་རྩའི་རྗེ་མོ་སྟག་ལུང་བོན་མོ་ལ་སྲས་གྲགས་པ་རྒྱལ་མཚན་འཁྲུངས་པ་ཕྱིས་སུ་དཀར་རུ་ཚང་ནས་རྒྱུ་ནོར་འབོར་ཆེན་གྱི་བླུས་ནས་མར་བསུས་པས། དཔོན་རབས་བཅུ་པ་གྲགས་པ་རྒྱལ་མཚན། དེའི་ལྕམ་ནང་ཆེན་དབང་མོ་ལ་དཔོན་རབས་བཅུ་གཅིག་པ་དབང་རྒྱལ་གྲགས་པ། དེའི་སྲས་ཆེ་བ་བསྟན་པ་རྒྱལ་མཚན་བཙུན་པ་ཡིན་དགུང་ལོ་དྲུག་བཅུ་ཐོག་སྟེང་ཆེན་དུ་འདས། དཔོན་རབས་བཅུ་གཉིས་པ་སྲས་ཆུང་བ་བཀྲ་ཤིས་བཟང་པོ། དེའི་ལྕམ་ཁྲོམ་བཟའི་སྲས་ཆེ་བ་བཤེས་གཉེན་ནམ་མཁའ་གཡུང་དྲུང་བཙུན་པ་ཡིན། དེའི་འོག་ཁྱུང་པོ་ཡིད་བཞིན་རྒྱལ་བ་ཚུལ་ཁྲིམས་ནི་མཁས་བཙུན་དོན་དང་ལྡན་པས་སྟོད་སྨད་ཀྱི་གྲྭ་སློབ་མང་པོ་སྨིན་གྲོལ་མཛད། དཀྱིལ་འཁོར་ཕྱི་ནང་གསང་གསུམ་གྱི་ཕྱག་ལེན་ཁྱུང་ལུགས་ཁུངས་ལྡན་གྱི་སྲོལ་བཙུགས་ཤིང། ཀོ་བོ་དགོན་དང་། དཀར་ལེགས་དགོན་དུ་བསྟན་པ་འཛིན་སྐྱོང་སྤེལ་ནས་བཞུགས་སོ། །

དེའི་འོག་ཨ་རྒོད་ཆུང་དུས་འདས། དཔོན་རབས་བཅུ་གསུམ་པ་སྲས་ཆུང་བ་ཨ་ཇོ་ཡིན། དེའི་སྲས་ཆེ་བ་དཔོན་རབས་བཅུ་བཞི་པ་རྣམ་རྒྱལ་ཡིན། སྲས་ཆུང་བ་དྲུང་ཆེ་ཀུན་དགའ་ཡེ་ཤེས་བཙུན་པ་ཡིན་ནོ། །དེ་རྣམས་ནི་རོང་མོའི་སྲས་རྒྱུད་ཁྱུང་པོ་རོང་ཚ་ཚང་གི་གདུང་རབས་སོ༎

དཀར་རུ་བེ་ཧུ་ཁྱུང་དཀར་རྣམ་རྒྱལ་འཚོ་བཞུགས་སྐབས་བྲག་གཡབ་སྤྱང་ཚང་གི་བློ་བཟང་ཕུན་ཚོགས་བུ་གཉིས་ཁྲིད་ནས་སྟེང་ཆེན་དུ་ཡོངས་ཏེ་དཀར་རུ་ཚང་ལ་འགོ་བཏགས་ཞུས་ནས་བསྡད། སྤྱང་ཚང་ཕ་བུ་གསུམ་བློ་རིག་གསལ་ལ་ཡོན་ཏན་མཁས་ཤིང་ཤེད་ཤུགས་དང་དཔའ་རྩལ། གཞན་གྱི་འགྲན་ཟླ་བྲལ་བའི་རིམ་བཞིན་དཀར་རུ་ཚང་གི་དངོས་ཡོད་ཀྱི་དབང་ཆ་བཟུང་ཏེ་བློན་ཆེན་གྱི་གོ་གནས་ཁུར། དེ་ནས་ལྕགས་ལུག་ཕྱི་ལོ་ ༡༨༢༩ ལོར་ཁྱུང་དཀར་རྣམ་རྒྱལ་སྐུ་གཤེགས་པས། སྤྱང་ཚང་བློ་བཟང་ཕུན་ཚོགས་ཀྱིས་དཀར་རུའི་བེ་ཧུ་གོ་གནས་བཟུང་ཏེ་དཀར་རུའི་དཔོན་པོ་བྱས། དེའི་རྗེས་སྤྱང་ཚང་བུ་ཆེ་བ་ཨ་རྦང་ངམ་ནོར་བུ་དགྲ་འདུལ་གྱིས་དཀར་རུའི་བེ་ཧུ་གོ་གནས་བཟུང་ཏེ་དཀར་རུ་དཔོན་པོ་བྱས། བེ་ཧུ་ཨ་རྦང་ལྕགས་བྱི་ཕྱི་ལོ་ ༡༨༤༠ ལོར་འདས་པས། དེའི་གཅུང་པོ་མཐུ་སྟོབས་ཀྱིས་དཀར་རུའི་བེ་ཧུ་གོ་གནས་བཟུང་སྟེ་དཀར་རུའི་དཔོན་པོ་བྱས། དེའི་རྗེས་སྤྱང་ཉི་མ་རྡོ་རྗེས་དཀར་རུའི་བེ་ཧུ་གོ་གནས་བཟུང་སྟེ་དཀར་རུ་དཔོན་པོ་བྱས། བེ་ཧུ་ཉི་རྡོ་མེ་རྟ་ཕྱི་ལོ་ ༡༨༤༦ ལོར་འདས་པས། དེའི་སྲས་རྣམ་སྲས་དོན་འགྲུབ་ཀྱིས་དཀར་རུའི་བེ་ཧུ་གོ་གནས་བཟུང་སྟེ་དཀར་རུའི་དཔོན་པོ་བྱས། དེའི་གཅུང་པོ་ཚེ་དབང་བསྟན་རྒྱལ་གྱིས་ཆུ་ཕག་ཕྱི་ལོ་ ༡༨༦༣ ལོར་བསྟན་རྒྱས་གླིང་ཕྱག་བཏབས། བེ་ཧུ་རྣམ་སྲས་ཕྱི་ལོ་ ༡༨༤༠ ལོར་འདས་པས། དེའི་སྲས་དངོས་གྲུབ་ཕུན་ཚོགས་ཀྱིས་དཀར་རུའི་བེ་ཧུ་གོ་གནས་བཟུང་སྟེ་དཀར་རུའི་དཔོན་པོ་བྱས། དེའི་རྗེས་དེའི་གཅུང་པོ་ནམ་མཁའ་རྒྱལ་པོས་དཀར་རུའི་བེ་ཧུ་གོ་གནས་བཟུང་སྟེ་དཀར་རུའི་དཔོན་པོ་བྱས་སོ།། །།

ཁྱུང་སེར་གྱི་གདན་ས་འཛིན་མཁན་གདུང་རབས་རིམ་བྱོན་གྱི་སྐོར། ཁྱུང་སེར་གྱི་གདུང་རབས་རིམ་བྱོན་གྱི་སྐོར་ལ་བཤད་པ་ལ། ཨ་བླའི་སྲས་དབང་རྒྱས་གྲུབ་ཀྱི་ལྕམ་གསེར་རྩ་སྐྱེས་སྲས་ཀྱི་བུ་མོ་ལྷ་མོ་མཚོ་སྐྱིད་ཀྱི་སྲས་ཤེས་རབ་རྒྱལ་མཚན། ཁྱུང་སེར་གདན་ས་འཛིན་མཁན་དང་པོ་ཡིན། དེའི་ལྕམ་སྤྱང་བཟའ་ལ་སྲས་ཆེ་བ་བསོད་ནམས་སེང་གེ། དེའི་འོག་རྒྱལ་མཚན་རྩེ། ལྕམ་ཚབ་བཟའི་སྲས་བསོད་ནམས་དབང་ཕྱུག དཔོན་རབས་གཉིས་པ་བསོད་ནམས་སེང་གེའི་ལྕམ་གོ་ན་བཟའ་ལ་སྲས་ཆེ་བ་རྒྱལ་མཚན་འབུམ་དང་ཆུང་བ་ཨ་འབིས་གཉིས། ལྕམ་རོང་མོ་བཟའི་སྲས་ཆེ་བ་གྲགས་པ་འབུམ། སྲས་ཆུང་བ་ནང་སོ་ཀུན་དགའ་རྒྱལ་མཚན་བཙུན་པ་ཡིན། ལྕམ་རོང་མོ་བཟའ་ཆུང་བ་ལ་འོད་ཟེར་སེང་གེ་དང་ཨ་རྩེ་རྣམ་འཇོམས་སྐྱོབ་གཉིས་འཁྲུངས། སྤུན་ཆེ་བ་ཨ་འབིས་དང་ཆུང་བ་གྲགས་པ་འབུམ་གཉིས་ཀྱི་བར། མི་ངན་གྱིས་དབྱེན་བཅུག་བྱས་པས་ཁོང་སྐུ་མཆེད་གཉིས་བར་མཁོན་འགྲས་ཆགས། གྲགས་པ་འབུམ་གྱི་བློན་པོ་ཁྲོམ་ཚང་སོགས་ལ་གཏེ་བསྡུ་བར་སོང་ཤུལ་དུ། ཨ་འབིས་ཀྱིས་གྲགས་པ་འབུམ་བཟུང་ནས་གཡོག་པོ་ནག་རུ་རྩིས་ཁ་ལ་མིག་བྲུས་ཤོག་ཟེར་བས། ཁོས་གྲགས་པ་འབུམ་གྱི་མིག་མ་བྲུས་པར་ཁྱི་ཡི་མིག་བྲུས་ནས་ཨ་འབིས་ལ་ཕུལ། གྲགས་པ་འབུམ་ལོང་རྫུ་བཏབ་ནས་བསྡད།

དེ་རྗེས་གྲགས་པ་འབུམ་གྱི་བློན་ཁྲ་རྒན་ཨག་གཙོས་ཞང་པོ་གོ་འཇོ་ཚང་ནས་དམག་སུམ་བཅུ་སྐོར་དྲངས་ནས་ཡོང་བས། ཨ་འབིས་བྱ་ཟེ་ལ་བཞུགས་མ་ཕོད་པར་ག་རེ་དང་གདོང་རེ་རྒྱུད་ལ་བྲོས་པ་བཟུང་ནས་མིག་བྲུས། ཨ་འབིས་ཀྱི་མངའ་འབངས་ཡོངས་རྫོགས་འོད་ཟེར་སེང་གེ་ལ་གནང་། བཞུགས་ས་སྒར་ཁང་ཤྭ་བ་ཡུ་མོ་རྫོང་ཞེས་པ་བཏབ། ཁོང་ལ་སྲས་རྒྱུད་མེད། དཔོན་རབས་གསུམ་པ་གྲགས་པ་འབུམ་གྱི་སྲས་གཞེར་བཟའ་ཨ་སྐྱིད་ལ་སྲས་གྲགས་པ་འོད་ཟེར་དང་ཨ་གྲགས། ཁྱུང་རྒོད་ཡེ་ཤེས་རྒྱལ་མཚན་དང་གསུམ་འཁྲུངས། དཔོན་རབས་བཞི་པ། ཨ་གྲགས་ཀྱི་ལྕམ་རོང་མོ་ཨ་མཚོ་ལ་སྲས་གེ་འབུམ་དང་ནང་སོ་གཡུང་དྲུང་རིན་ཆེན་བཙུན་པ་ཡིན། དཔོན་རབས་ལྔ་པ་གེ་འབུམ་གྱི་ལྕམ་སྟག་ལུང་བོན་མོའི་སྲས་འབུམ་རྗེ་གྲགས་པ་དང་། ནང་སོ་གཡུང་དྲུང་རྒྱལ་མཚན་བཙུན་པ་ཡིན། དཔོན་རབས་དྲུག་པ་འབུམ་རྗེ་གྲགས་པའི་སྐབས་སུ་དཔུང་ཆེན་དམག་གི་ལས་བྱས་ནས། ལྷོ་འབྲི་གུང་ཇོ་བདལ་ཕྱིན་ཆད། ནུབ་ནག་ཚང་འདམ་གཞུང་མན་ཆད། བྱང་ན་དམར་མཚོ་ཁ་ཕྱིན་ཆད། ཤར་དངུལ་ཆུ་གསེར་ལྡན་ཡན་ཆད། ཁྱུང་པོས་དབང་དུ་བསྒྱུར་ནས་ས་མི་འགྱུར་རྫོང་ཆེན་བཅོ་བརྒྱད་བཞེངས་པ་སོགས། ཁྱུང་རབས་ (མ) ལས། སྤུ་ཡི་དཀར་མོ་འབུམ་རྫོང་། ༡ གསེར་མདོ་སྔོན་མོ་གཡུ་རྫོང་། ༢ སྟག་སྡེ་སྟག་རྫོང་ཁྲ་མོ། ༣ རྨ་རོང་ནག་རྫོང་མདའ་མཁར། ༤ མོང་རྩེ་གད་མཁར་སྐྱ་བོ། ༥ ར་སྐྱེས་སྲིན་པོའི་ཁ་རྫོང། ༦ གཟིག་ལུང་ཚེར་མཁར་ཟངས་རིང་། ༧ གྲིབ་གདོང་མཁར་ནག་ཡོལ་བ། ༨ སྒོ་རའི་དམར་འཁྱིལ་མ་རྫོང། ༩ ཝེར་རྫོང་སྦི་ལི་ཞབས་མཁར། ༡༠ ཆུ་འབུམ་རྟ་བྲང་ཆེ་རྫོང་། ༡༡ དགུ་ཡ་འབྲས་ཀྱི་ཐུན་རྫོང་། ༡༢ སྟོད་ན་དཔོན་པོ་སེང་གེ་རྫོང་དང་། ༡༣ སྨད་ན་གཡོག་མོ་ཁྲུ་ད་རྫོང་། ༡༤ བར་ན་བློན་པོ་སྐྱ་ག་རྫོང་། ༡༥ ངེད་ཁྱིམ་ཤྭ་བ་ཡུ་མོ་རྫོང་། ༡༦ ཐོད་ལ་སྟག་མོ་ངར་བ་རྫོང་། ༡༧ རི་དམར་མེ་རི་འབར་བ་རྫོང་དང་། ༡༨ ཁྱུང་པོ་འབུམ་རྗེས་བཞེངས། ཧོར་གཡག་ལ་སེར་པོ་མན་ཆད་དང་། གཟི་མ་ཡོ་ག་པ་ཚུར་བཅད། ཁྱུང་པོ་འབུམ་རྗེའི་མུ་ཕུར་བཏབ། འདམ་རྒྱལ་ཆེན་བཅོ་བརྒྱད་དང་། ཁམས་ཟོར་བ་ནག་པོ་ཚུར་བཅད་ལ། གསས་མཁར་བརྩིག་མི་ཡིན། ཞེས་སྟོབས་འབྱོར་དང་མངའ་ཐང་རྒྱ་ཆེན་པོ་ཡོད་པར་མངོན།

དེ་རྗེས་མི་རབས་ཁ་ཤས་ནས་བྱང་ནུབ་ཀྱི་འབངས་སྡེ་རྣམས། སོག་ཨ་ཡན་ཇག་པ་མི་བདུན་གྱིས་དབང་བསྒྱུར་ནས། ཕྱིས་ཧོར་པ་ཞེས་ཁྱུང་པོའི་བླ་མའི་འདུལ་ཞིང་ནི་ཡོད་ལ། དཔོན་གྱི་མངའ་འབངས་ནི་མིན་ནོ། །འབུམ་རྗེ་གྲགས་པའི་ལྕམ་རོང་བཟའ་ལ་སྲས་དཔོན་རབས་བདུན་པ་གྲགས་པ་རྣམ་རྒྱལ། དེའི་ལྕམ་རོང་མོའི་སྲས་ཆེ་བ་ནང་སོ་དྲུང་ཆེ་བཙུན་པ་ཡིན། དེའི་འོག་སྟག་ལ་གྲགས་མཆོག་དང་ལྷ་བཙན་རྣམ་རྒྱལ། ཆུང་བ་བསོད་ནམས་དབང་ལྡན་བཙུན་པ་ཡིན། ལྷ་བཙན་རྣམ་རྒྱལ་གྱི་ལྕམ་སྟག་ལུང་བོན་མོ་ལ་སྲས་བཙན་ལྷ་གྲགས་པ། མཆོག་ལེགས་གྲགས་པ། གྲགས་པ་རྒྱལ་གསུམ་སྒར་ཁང་དུ་བཞུགས། སྲས་ཆུང་བ་གྲགས་པ་རྒྱལ་གྱི་མཚན་ཡབ་ཁྱུང་དཀར་ཡིན་པས་ཕྱིས་སྟེང་ཆེན་དུ་བསུས།

དཔོན་རབས་བརྒྱད་པ། སྟག་ལ་གྲགས་མཆོག་གི་སྲས་གྲགས་དབང་། དཔོན་རབས་དགུ་པ་གྲགས་དབང་གི་ལྕམ་ཧོར་བཟའི་སྲས་ཁྲོ་རྒྱལ་གྲགས་པ། དེ་འོག་རྒྱལ་བ་གཡུང་དྲུང་བཙུན་པ་ཡིན། ཆུང་བ་དཔོན་རབས་བཅུ་པ་ཚེ་མཆོག་གྲགས་པ་སྒར་ཁང་དུ་བཞུགས་པའི་ལྕམ་སོག་བཟའི་སྲས་ལྷུན་གྲུབ་གྲགས་པ་དང་། ཀུན་དགའ་གྲགས་པ། བསོད་ནམས་གྲགས་པ། ཕུན་ཚོགས་གྲགས་པ་བཅས་བཞི་འཁྲུངས། དེ་ཚོའི་ཡབ་ཚེ་མཆོག་གྲགས་པ་སྒར་ཁང་དུ་བཞུགས། སྤུན་ཁྲོ་རྒྱལ་གྲགས་པ་བྱ་ཟེ་ལ་བཞུགས་པས། ཁོང་སྤུན་གཉིས་ཞིང་འབྲོག་གཏེ་བསྡུ་རྒྱུའི་ཐད། ཕན་ཚུན་འཁོན་འགྲས་བྱུང་ཞིང་མཐར་ཚེ་མཆོག་གྲགས་པས་བཤན་པ་བརྩལ་ནས། ཁྲོ་རྒྱལ་གྲགས་པ་ལ་མདའ་བརྒྱབ་ནས་བསད། དེ་རྗེས་ཚེ་མཆོག་གྲགས་པའང་འདས། ཁྲོ་རྒྱལ་གྲགས་པའི་རྗེ་མོ་ཧོར་ལྷ་རྗེ་དར་གྱི་སྲིང་མོ་ཡུགས་ས་ལུས་པས་ཧོར་སྡེས་དམག་ཁྲིད་དེ། ཁྱུང་པོ་ལ་དམག་བརྒྱབ་སྟེ་སྡེ་འགོ་བླངས། མཐར་ཧོར་ཁྱུང་འདུམ་འགྲིག་ནས་ཧོར་ལ་ཁྱུང་པོའི་ཁྲལ་འབུལ་རྒྱུ་བྱས།

དཔོན་རབས་བཅུ་གཅིག་པ། ལྷུན་གྲུབ་གྲགས་པའི་རྗེ་མོར་ཧོར་བཟའ་ཕུལ་བས་དེའི་སྲས་གཙོ་མཆོག་གྲགས་པ་དང་། རྣམ་དག་རྒྱལ་མཚན་བཙུན་པ་ཡིན། ལྕམ་འབྲོང་བཟའི་སྲས་གྲགས་པ་རྣམ་རྒྱལ་དང་། གྲགས་པ་རྣམ་སྲས་གཉིས་བྱ་ཟེ་ལ་བཞུགས། དཔོན་རབས་བཅུ་གཉིས་པ་གྲགས་པ་རྣམ་སྲས་ཀྱི་ལྕམ་སོག་བཟའ་ལ་དཔོན་རབས་བཅུ་གསུམ་པ་བསྟན་སྐྱོང་གྲགས་པ། དེའི་སྲས་དཔོན་རབས་བཅུ་བཞི་པ་དབང་རྒྱལ་གྲགས་པ། དེའི་སྲས་གཉིས་ལས་ཆེ་བ་རྣམ་སྲས་གྲགས་པ་ནག་རུ་ལ་ཕེབས། ཆུང་བ་དཔོན་རབ་བཅོ་ལྔ་པ་ཚེ་དབང་གྲགས་པའི་སྲས་བདུད་འདུལ་གྲགས་པའོ། །

ཡང་སྒར་ཁང་དུ་གཙོ་མཆོག་གྲགས་པའི་སྲས་གྲགས་པ་བསོད་ནམས་གྲགས་པ། དེའི་སྲས་མོ་ཚུལ་ཁྲིམས་དཔལ་བཟང་དང་། སྲས་པོ་སངས་གླིང་སྤྲུལ་སྐུ་གྲགས་དབང་དང་ཁྲོ་རྒྱལ་གྲགས་པ། དེའི་སྲས་གཡུ་དབང་པ། དེའི་སྲས་བཙན་རྒྱལ་གྲགས་པ། དེའི་སྲས་གསུམ་ལས་དབང་ཆེན་གྲགས་པ། ལྷུན་གྲུབ་གྲགས་པ། ཚེ་དབང་གྲགས་པ། དེའི་སྲས་གར་དབང་གྲགས་པ། ཚེ་དབང་གཡུང་དྲུང་། རྩེ་དྲུག་སངས་གླིང་སྤྲུལ་སྐུའི་སྲས་དབལ་འབར་སྟག་སླག་ཅན་སོགས་གདུང་རྒྱུད་ད་ལྟའི་བར་བྱོན། དེ་ལྟར་གསེར་བཟའ་ལྷ་མོ་མཚོ་སྐྱིད་ཀྱི་སྲས། ཤེས་རབ་རྒྱལ་མཚན་གྱི་གདུང་རྒྱུད་ལ་ཁྱུང་པོ་ལྷོ་པ་ཚང་དུ་གྲགས་ལ། རུ་ཤོག་ས་ཡི་མིང་དུ་ཁྱུང་སེར་དུ་འབོད་དོ།། །།

ཁྱུང་ནག་གི་གདན་ས་འཛིན་མཁན། གདུང་རབས་རིམ་བྱོན་གྱི་སྐོར། ཁྱུང་ནག་གི་གདུང་རབས་རིམ་བྱོན་གྱི་སྐོར་བཤད་པ་ལ། ཁྱུང་པོ་ཨ་བླའི་སྲས་ནང་པ་བྱང་ཤེས་ལ་སྲས་བདུན་མངའ་བས་ནག་རུ་མགོན་ནེ་བཟའ་སྒྲོན་སྐྱིད་ཀྱི་སྲས། ཨ་ལུག་གམ་ཨ་རྒྱལ་བསོད་ནམས་གྱི་སྲས་རྒྱུད་ལ་ཁྱུང་ནག་ཅེས་འབོད་ཅིང་། དཔོན་རབས་དང་པོ་ཨ་རྒྱལ་བསོད་ནམས། དེའི་ལྕམ་ཞུ་བཟའི་སྲས་ནང་པ་བློ་གྲོས་བཟང་པོ་དང་སྨོན་ལམ་བཟང་པོ་གཉིས། དཔོན་རབས་གཉིས་པ་སྨོན་ལམ་བཟང་པོའི་སྲས་གསུམ་ལས། ཁྲི་བཙན་གྲགས་པ། ཁྲི་སྡེ་རྒྱལ་མཚན། བསྟན་པའི་རྒྱལ་མཚན་བཙུན་པ་ཡིན། དཔོན་རབས་ལྔ་པ་ཁྲི་བཙན་གྲགས་པའི་སྲས་དཔོན་རབས་དྲུག་པ་ཁྲི་རྗེ་གྲགས་པ། དེའི་སྲས་དཔོན་རབས་བདུན་པ་ཁྲི་བཙུན་རྒྱལ་མཚན། དེའི་སྲས་དཔོན་རབས་བརྒྱད་པ་བསོད་ནམས་ལྷུན་གྲུབ། དེའི་སྲས་དཔོན་རབ་དགུ་པ་ཚེ་དབང་གྲགས་པ། དེའི་སྲས་དཔོན་རབ་བཅུ་པ་དཀོན་མཆོག་ལྷ་རྒྱལ། དེའི་སྲས་དཔོན་རབས་བཅུ་གཅིག་པ་ཁྲོ་བོ་རྒྱལ། དེའི་སྲས་དཔོན་རབ་བཅུ་གཉིས་པ་བསྟན་རྒྱལ་གྲགས་པ། དེའི་སྲས་དཔོན་རབས་བཅུ་གསུམ་པ་གཡུ་དབང་པ། དེའི་སྲས་དཔོན་རབ་བཅུ་བཞི་པ་ཚེ་དབང་བསྟན་འཛིན་དབང་རྒྱལ། དེའི་སྲས་དཔོན་རབ་བཅོ་ལྔ་པ་རྣམ་རྒྱལ་གྲགས་པ། དེའི་སྲས་དཔོན་རབ་བཅུ་དྲུག་ལྷུན་གྲུབ་རྒྱལ་མཚན་ལ་ལྕམ་སྐྱང་བཟའ་ཨ་ཞེ་བསུས་ཀྱང་། སྲས་མ་བྱུང་བར་འདས་ནས་ཁྱུང་ནག་གདུང་རྒྱུད་ཆད། སྐྱང་བཟའ་ཨ་ཞེ་ཡུགས་ས་ལུས་པ་ལ། བྱ་ཟེ་དཔོན་ཚང་གི་སྲས་པོ་རྣམ་སྲས་གྲགས་པ་གོ་མག་བསུས་པས། དེ་ལ་སྲས་པོ་གཉིས་དང་སྲས་མོ་གཅིག་འཁྲུངས་ཀྱང་། ཡབ་སྲས་གསུམ་སྔ་རྗེས་སུ་འདས་ནས། སྐྱང་བཟའ་མ་མེད་གཉིས་ལུས་པས་ནག་རུའི་གདུང་རྒྱུད་ཁྱུང་ཡིན་པ་གོ་མག་བསུ་རྒྱུ་གྲོས་བྱ་སྐབས། བྲག་གཡབ་ལ་ཆུང་ཚང་བླ་བྲང་ཟེར་བ་ཞིག་ཡོད་པ་གོ་ཐོས་བྱུང་ ༼ཁྱུང་དང་ཆུང་ནོར་བ་རེད་ཟེར།༽ ནས་བྲག་གཡབ་ཆུང་ཚང་བླ་བྲང་ལ་སྲས་པོ་ཞིག་གོ་མག་གནང་རོགས་ཞུ་མཁན་སོང་བར། བྲག་གཡབ་ནས་སྲས་པོ་མ་གནང་བས། རུས་ཆུང་ཚང་ཡིན་པའི་ཟུར་སྡོད་བྲག་གཡབ་མཁས་གྲུབ་ཅེས་པ་བསུས་ཏེ་སྐྱང་བཟའ་ཨ་ཞེའི་གོ་མག་དང་། ནག་རུའི་དཔོན་གསར་དུ་བསྐོས་ཀྱང་དེ་ལ་བུ་རྒྱུད་མ་བྱུང་། བྲག་གཡབ་མཁས་གྲུབ་ཀྱིས་ནག་རུ་དཔོན་ཚང་གི་ཐོབ་ཐང་བཀའ་གཏན་ཡིག་རིགས་སོགས་འཛིན་ཆས་གང་ཡོད་ཆུང་ཚང་བླ་བྲང་ལ་ཕུལ་བས། ཆུང་ཚང་བླ་མའི་ཕྱག་མཛོད་རྩི་ཐུར་ཟེར་བས་ནག་རུའི་དཔོན་གནས་བཟུང་།

དེའི་སྐབས་སྐྱང་བཟའ་མ་སྨད་གཉིས་དང་གཡོག་པོ་གུ་ལུས་གྲྭ་པ་གསུམ་བཅས་ལྷ་སར་སོང་བའི་སྐྱང་བཟའ་ལྷ་སར་གྲོངས། སྐྱང་བཟའི་བུ་མོ་དང་གུ་ལུས་གྲྭ་པ་གཉིས་འཕན་པོར་བཞག་པ་ལ། གུ་ལུས་གྲྭ་པ་བྲག་གཡབ་ཆུང་ཚང་གིས་ལྐོག་བསད་བཏང་བའི་སྐྱང་བཟའི་བུ་མོ་སྨྱོ་ནས་གྲོངས། སྐབས་དེར་ནག་རུ་ཕྱོགས་བཅུ་ལྡིང་དཔོན་གྱིས་ཆུང་ཚང་གི་ཉེས་དོན་སྡེ་པ་གཞུང་ལ་གྱོད་གཏུག་པས། བདེན་པ་མཐར་གསལ་ཏེ་ཆུང་ཚང་གི་ནག་རུའི་དཔོན་གནས་ཤོར། དེ་རྗེས་ནག་རུ་དཔོན་ཕྱོགས་བཅུ་ལྡིང་དཔོན་ནས་བྱས། དེ་ལ་བུ་མོ་གཅིག་དང་བུ་གཅིག་ཡོད་པ་ལས་བུ་མོ་འཆི་མེད་ཚེ་དཔག་ལོ་བཅུ་དྲུག་སྐབས་སུ། སྤུ་ལ་ཁྱུང་ནག་གི་གདུང་རྒྱུད་བུ་ལོ་དྲུག་པ་གཅིག་གོ་མག་བསུས་རྗེས་དམངས་གཙོ་བཅོས་བསྒྱུར་བྱས་སོ།། །།

ཁྱུང་པོ་ཚབ་ཚ་ཚང་གི་གདན་ས་འཛིན་མཁན། གདུང་རབས་རིམ་བྱོན་གྱི་སྐོར། ཁྱུང་པོ་ཚབ་ཚ་ཚང་གི་གདུང་རབས་རིམ་བྱོན་གྱི་སྐོར་བཤད་པ་ལ། ཨ་བླའི་སྲས་དབང་རྒྱས་གྲུབ་གྱི་ལྕམ་ཚབ་བཟའ་ལ། སྲས་ཆེ་བ་དཔལ་ལྡན་དང་ཆུང་བ་དབང་འབུམ་གཉིས་ཀྱི་སྲས་རྒྱུད་ལ་ཁྱུང་པོ་ཚབ་ཚ་ཚང་དུ་གྲགས་ལ། དཔལ་ལྡན་བཟང་པོ་རྒོད་ཚང་སྟོད་དུ་བཞུགས་ཏེ་གྲུ་ཁུག་གཡུང་དྲུང་གླིང་བདག་སྐྱོང་མཛད། ལྷོ་ནག་ཤོད་དང་བྱང་རྒྱུད་ཕལ་ཆེ་བའི་འབྲོག་ཤོག་ལ་མངའ་དབང་བསྒྱུར་ཏེ་བཞུགས། དཔལ་ལྡན་བཟང་པོའི་སྲས་བློ་གྲོས་དཔལ། དེའི་སྲས་ཆེ་བ་སྟོང་དཔོན་དཔལ། དེའི་སྲས་བསོད་ནམས་གྲགས་པ་དང་ཚུལ་ཁྲིམས་རྒྱལ་མཚན། དེའི་སྲས་གུ་རུ་རྒྱལ་དང་ཨ་བཙན་གསུམ། དེའི་སྲས་ཁྲོ་བོ་རྒྱལ་མཚན། དེའི་སྐབས་སྲིད་དབང་སོག་ཨ་ཡན་ཇག་པ་མི་བདུན་ལ་ཤོར། འབྲོག་ཤོག་ལ་ཧོར་པ་ཞེས་མིང་ཆགས། སོག་པོའི་མི་རྒྱུད་དུད་ཚང་བཞི་བཅུ་ཞེ་བརྒྱད་བྱང་དུ་ཡོང་བ་ལས་འཕེལ་བའི་འབྲོག་ཚོ་ལ་སོག་སྡེ་ཞེས་འབོད་དོ། །ཁྲོ་བོ་རྒྱལ་མཚན་གྱི་སྲས་ཨ་གྲགས། དེའི་སྲས་དུ་ཡང་ཤམ། དེའི་སྲས་བསོད་ནམས་རྒྱལ་མཚན་སོགས་སོ། །དབང་འབུམ་པ་འདམ་རྒྱུད་དུ་བཞུགས་ནས་བྱང་འདམ་རྒྱུད་ལ་དབང་བསྒྱུར། ལྕམ་རོང་བཟའི་སྲས་འདུལ་བ་རྒྱལ་མཚན་བཙུན་པ་མཛད། གཡུ་བཟའ་ལ་སྲས་ཨ་རྩེ། དེའི་སྲས་བརྒྱད་ལས། ཆེ་བ་རྒྱལ་མཚན་དཔལ། དེའི་སྲས་ཁྲོ་རྒྱལ་རྩེ་སོགས་མང་ངོ་།། །།

ཁྱུང་པོ་སྤུ་ལ་ཁའི་གདན་ས་འཛིན་མཁན། གདུང་རབས་རིམ་བྱོན་གྱི་སྐོར། ཁྱུང་པོ་སྤུ་ལ་ཁའི་གདུང་རབས་རིམ་བྱོན་གྱི་སྐོར་བཤད་པ་ལ། ཁྱུང་ཨ་བླ་གཞོན་ནུའི་དུས་སོག་བཟའ་ཨི་ཟི་མའི་སྲས་ལྷ་གཉེན་མགོན་གྱི་ལྕམ་ཨུ་ཤང་དཀར་ལ་སྲས་གཉིས་འཁྲུངས། ཕྱིས་སུ་བོད་ཡུལ་བྱང་རྩེ་སྒང་དུ་ཕེབས་ནས། དེར་བེ་རི་ཨ་ཡག་གི་བུ་མོ་བདེ་སྐྱིད་ལྷ་མོ་ལ་སྲས་ཕུར་བུ་མགོན་འཁྲུངས། དེའི་ལྕམ་བེར་བཟའ་ལ་སྲས་ཆེ་བ་དད་པ་རྒྱལ་མཚན། དབུ་ལ་ཐོག་བརྒྱབ་ཀྱང་མ་སྐྱོན་པའི་ཁྱུང་རྒོད་ཐོག་རྡུག་དུ་གྲགས་ལ་བཙུན་པ་ཡིན། ཆུང་བ་དཔོན་ཚང་རིན་ཆེན་དཔལ། དེའི་དབུ་བཟའ་ལ་སྲས་ཆུང་བ་ཚུལ་ཁྲིམས་རིན་ཆེན་བཙུན་པ་ཡིན། སྲས་ཆེ་བ་གཡུང་དྲུང་འོད། དེའི་སྲས་ཆུང་བ་ཡོན་ཏན་རྒྱལ་མཚན་བཙུན་པ་ཡིན། ཆེ་བ་བསོད་ནམས་འོད་ཟེར། དེའི་སྲས་ཁྱུང་པོ་ཨ་དར་སོགས་སོ། །དེའི་སྲས་རྒྱུད་ལ་ཕྱིས་སུ་སྤུ་ལ་བླ་མ་ཚང་ཞེས་འབོད་དོ།། །།

ཞར་བྱུང་དཀར་ནག་ནང་འཁྲུག་བྱས་པའི་སྐོར། དཀར་ནག་ནང་འཁྲུག་བྱས་པའི་རྒྱུ་རྐྱེན་སྐོར་ནི་བོད་རྒྱ་སོག་དང་གསུམ་ལ་འབྲེལ་ནས་ཡོད་པས། དང་པོ་བོད་ཀྱི་ཉེ་རབས་ལོ་རྒྱུས་ལ་གླང་དར་སྐབས་བོད་བཙན་པོའི་རྒྱལ་རབས་འཐོར་ནས། བོད་སིལ་བུར་གནས་སྐབས་སྤྱི་ལོའི་དུས་རབས་བཅུ་གཉིས་པའི་ནང་ཧོར་གྱིས་བོད་ཡོངས་དབང་དུ་བསྡུས་ནས། མདོ་ཁམས་སུ་དཔོན་པོ་ཨ་བླ་དང་། དབུས་གཙང་དུ་ཁྲི་དཔོན་ས་སྐྱ་བསྐོས། དེ་རྗེས་ས་སྐྱའི་སྲིད་དབང་ཕག་གྲུའི་འཕྲོག མིང་གོང་མས་ཕག་གྲུ་དབུས་གཙང་གི་དཔོན་དུ་བསྐོས། དེ་རྗེས་ཕག་གྲུའི་སྲིད་དབང་གཙང་པ་སྡེ་སྲིད་ཀྱིས་འཕྲོག དེ་རྗེས་དགེ་ལུགས་པས་སོག་པོ་གུ་ཤི་བསྟན་འཛིན་ཆོས་རྒྱལ་གྱི་དམག་དཔུང་བོད་དུ་ཁྲིད་ཡོང་ནས། གཙང་པ་སྡེ་སྲིད་བསད་དེ་བོད་ཀྱི་དམག་སྲིད་ཀྱི་དབང་ཆ་སོག་པོས་ཆུ་རྟ་ལོ་ནས་བཟུང་། ཆུ་འབྲུག་ཕྱི་ལོ་ ༡༦༥༢ ལོར་རྒྱལ་དབང་ལྔ་པ་རྒྱལ་ནང་དུ་གོང་མ་ཤུན་རྩི་མཇལ་བར་ཕེབས། གོང་མས་ཏྭ་ལའི་བླ་མ་ཞེས་པའི་མཚན་དང་འཇའ་ས་ཐམ་ག་བཅས་གནང་ནས་བོད་ཀྱི་ཆོས་སྲིད་ཀྱི་བྱེད་པོ་བསྐོས། དེ་ནས་བཟུང་སོག་པོ་གུ་ཤྲ་རིའི་མི་རྒྱུད་ཀྱིས་དམག་སྲིད་དབང་ཆེན་བཟུང་སྟེ་བོད་ལ་བསྡད་མཐར། གུ་ཤྲ་རིའི་མི་རྒྱུད་ལྷ་བཟང་ཧན་གྱིས་ཕྱི་ལོ་ ༡༧༠༥ ཤིང་བྱ་ལོར་སྡེ་སྲིད་སངས་རྒྱས་རྒྱལ་མཚོ་དཀྲོངས་ཏེ་ཆོས་སྲིད་དམག་གི་དབང་ཆ་ཚང་མ་བཟུང་། དེར་དགེ་ལུགས་པས་སླར་ཡང་སོག་པོ་ཇུན་གར་བའི་དམག་དཔུང་བོད་དུ་ཁྲིད་ནས་སོག་པོ་ལྷ་བཟང་ཧན་བསད་དེ། བོད་ཀྱི་དམག་སྲིད་དབང་ཆ་སོག་པོ་ཇུན་གར་བས་བཟུང་ནས་བོན་པོ་དང་། བཀའ་རྒྱུད། ས་སྐྱ། རྙིང་མ་བཅས་ཀྱི་དགོན་སྡེ་མང་པོ་དགེ་ལུགས་པར་ཞྭ་བསྒྱུར། དེའི་སྐབས་སོག་གྲུ་ཁུག་གཡུང་དྲུང་གླིང་སོགས་ཞྭ་བསྒྱུར་མ་ཐུབ་པས་དགོན་པ་མེ་ལ་བསྲེགས། བླ་གྲྭ་དམར་བསད་བཏང་། རྒྱུ་ནོར་བཙན་འཕྲོག་བྱས་པ་སོགས་གདུག་རྩུབ་ཤིན་དུ་ཆེ། སྐབས་དེར་རྒྱ་ནག་གིས་དམག་དཔུང་དང་པོ་བོད་དུ་ཡོང་བ་དམག་ཕམ། དེ་རྗེས་རྒྱ་ཡིས་དམག་དཔུང་ཐེངས་གཉིས་པ་བོད་དུ་ཡོང་ནས་ཕྱི་ལོ་ ༡༧༢༠ ལྕགས་བྱི་ལོར་སོག་པོ་ཇུན་གར་བའི་དམག་དཔུང་བོད་ནས་མཐར་བསྐྲད། བོད་ཀྱི་ཆོས་སྲིད་བྱེད་པོ་ཏཱ་ལ་དང་པན་ཆེན་གཉིས་བོད་སྡོད་ཨམ་བན་དང་བཀའ་བློན་བཞི་བཅས་བསྐོ་འཛུགས་བྱས་སོ། །

ཧོར་ཁྱུང་འདི་ཡང་དང་པོ་ཡོན་གོང་མའི་མངའ་འོག་ཏུ་གཏོགས་པས་སོག་དུས་ཟེར་ཞིང་ནང་ཁུལ་དུ་ཚོ་པ་བདུན་བཅུ་དོན་དགུ་ཡོད། དེ་རྗེས་ཕྱི་ལོ་ ༡༧༣༡ ལོར་དེམ་ཆི་སོགས་ཚོ་པ་བཞི་བཅུ་མཚོ་སྔོན་ལ་སྦྱར། ཧོར་ཁྱུང་ཚོ་པ་སོ་དགུ་འདི་ཟི་ཁྲོན་དུ་སྦྱར་བས་སྐབས་དེར་རྒྱ་དུས་ཟེར། ཕྱི་ལོ་ ༡༧༣༢ ཁྱི་ཆུ་ལོར་ཆིང་གོང་མས་བོད་ས་གནས་སྲིད་གཞུང་ལ་ཚུར་བསྒྱུར་ཏེ། བོད་སྡེ་པ་གཞུང་ནས་བདག་སྐྱོང་བྱས་པས་བོད་དུས་ཟེར་རོ། །

དཀར་ནག་དངོས་སུ་འཁྲུག་པའི་སྐོར། དཀར་ནག་དངོས་སུ་འཁྲུག་པའི་སྐོར་ལ། ཁྱུང་དཀར་སྟེང་ཆེན་དུ་ཁྱུང་པོ་རྣམ་རྒྱལ་བཞུགས་སྐབས། བྲག་གཡབ་སྤྱང་ཚང་གི་བློ་བཟང་ཞེས་པའི་བུ་རྒན་པ་ཨ་རྦང་དང་ཆུང་བ་མཐུ་སྟོབས་གཉིས་ཁྲིད་ནས། སྟེང་ཆེན་དུ་ཡོང་ནས་དཀར་རུ་ཚང་ལ་མགོ་བཏགས་ཞུས་ནས་བསྡད། དེ་རྗེས་ཁྱུང་དཀར་གདུང་རྒྱུད་ཆད་པས་དེ་དུས་དཀར་ནག་སེར་གསུམ་སྤྱི་ཁྱབ་དཔོན། རྒན་པོ་ཁྱུང་ནག་ཚེ་དབང་བསྟན་འཛིན་དབང་རྒྱལ་ཡིན་པས་སྟེང་ཆེན་དུ་ཁྱུང་དཀར་ནག་སེར་གསུམ་གྱི་ཐུན་མོངས་རྟེན་གསུམ་བཞུགས་ཡུལ་བུམ་ཁྲ་ལྷ་ཁང་ལ་བཞུགས། དེ་རྗེས་སྐྱོང་ཚང་ཨ་རྦང་སྤུན་གཉིས་ཀྱིས་དཀར་རུ་དཔོན་བེ་ཧུའི་གོ་གནས་བཟུང་བར་མ་ཚད། སྤྱི་ཁྱབ་རྒན་པོ་ཚེ་དབང་བསྟན་འཛིན་བསད་དེ་སྤྱི་ཁྱབ་རྒན་པོའི་དབང་ཆ་ཡང་ཧམ་འཕྲོག་བྱ་རྒྱུའི་ལྐོག་གྲོས་བྱས་པ་ཁྱུང་ནག་ཚེ་དབང་བསྟན་འཛིན་ལ་གསང་བརྡ་བྱུང་སྟབས། བུམ་ཁྲ་ལྷ་ཁང་ནས་བྲོས་ཏེ་ཁྱུང་ནག་རྫོང་དུ་བསྡད། དེ་ནས་བཟུང་དཀར་ནག་ནང་འཁྲུག་ལོ་གསུམ་བྱས་མཐར། བུམ་ཁྲ་ལྷ་ཁང་གི་རྟེན་གཙོ་རྣམས་ཁྱུང་ནག་ཚེ་དབང་བསྟན་འཛིན་ལ་དབང་བ་དང་། དེ་མིན་རྣམས་ཚད་བགོས་བྱས། དེ་སྐབས་ཁྱུང་ནག་ལ་རྟེན་གཙོ་བོ་ཤེས་རབ་སྨྲ་སེང་། ཁྱུང་པོ་གཙོ་མཆོག་རང་བྱོན། རྟ་མགོ་གཙུག་གི་ནོར་བུ། བཟོ་རྒྱལ་གར་མ་ལི་ཤོའི་ཕྱག་བཟོ་མཆོད་རྟེན་བཀྲ་ཤིས་དཔལ་འབར། དེའི་ནང་གཤེན་རབ་འཕེལ་གདུང་བྱ་ལྕོག་གའི་སྒོ་ང་ཙམ་བཞུགས་པ་དང་། རྟེན་སྔོན་མོ་འབྲུག་མགོ གསེར་གྲི་རྒྱ་མཚོའི་ཁོག་པ་སོགས་རྩ་ཆེའི་རྟེན་གསུམ་རྣམས་ནག་རུར་བཞུགས་ཡོད། དེ་རྗེས་ལུའུ་ཅུན་དམག་དཔུང་སྟེང་ཆེན་དུ་བསྡད་ཡོད་པའི་སྐབས། དམག་ཕོགས་དང་། ཁྲལ་རྐང་འགྲོ་ལག་འདོན་དཀར་ནག་སེར་གསུམ་མཉམ་དུ་བྱས་ཀྱང་། ལུའུ་ཅུན་དཔོན་དམག་གི་ངོ་སོ་ཆེ་ཆུང་ལྟ་བུར་ནག་རུར་མཐོང་ཆུང་བྱས་པ་མ་ཟད་དཀར་རུས་དབྱེན་སྦྱོར་གྱིས་ནག་རུ་བོད་དང་ལག་སྦྲེལ་བྱས་ཚུལ་མ་ཉེས་ཁག་གཡོག་བྱས་པར་བརྟེན། ལུའུ་ཅུན་དམག་གིས་ནག་རུ་དཔོན་བློན་རྣམས་སང་ཉིན་སྟེང་ཆེན་དུ་ཡོང་དགོས་ཞེས་འགུགས་ཡིག་བཏང་ནས་གསོད་འཆར་ཡོད་པ་ནག་རུས་ཤེས་རྗེས། དེ་ནུབ་ནག་རུ་དཔོན་བློན་རྣམས་བྲོས་བྱོལ་སོང་ནས་ལྷོ་རྔུལ་ཆུ་རྒྱུད་ལ་ཡོད་པའི་བོད་དམག་ལ་མགོ་བཏགས་ཞུས། དེར་ནག་རུ་བྲོས་པ་ཤེས་རྗེས་ལུའུ་ཅུན་དམག་དང་དཀར་རུ་མཉམ་སྦྲེལ་གྱིས་ཁྱུང་ནག་རྫོང་མེ་ལ་བསྲེགས་ནས་མི་སེར་བསད། རྒྱུ་ནོར་འཕྲོག་པ་སོགས་བྱས་སོ། །

ཕ་རུས་གཅིག་པའི་སྤུན་ཟླའི་འབངས་། །

བྲག་གཡབ་འཁྱམས་པོས་ཁྲག་ལྟར་དཀྲུགས། །

རྩ་ཆེའི་ནོར་བུ་ཐལ་བར་བསྒྱུར། །

ཕ་སྤུན་ཉེ་བ་དགྲ་རུ་མཐོང་། །

འདི་ཕྱི་གཉིས་ཕུང་ཤ་རེ་ཚ། ། ཅེས་རྗེས་སུ་དྲན་པའི་ཚིག་གོ །

དེ་རྗེས་བོད་དམག་དང་ནག་རུ་མཉམ་སྦྲེལ་གྱིས། སྟེང་ཆེན་ལ་དམག་བརྒྱབ་ཏེ་རྟེན་བང་ཁྲ་མ་མེ་ལ་བསྲེགས། དཀར་རུའི་མི་དྲག་བཅོ་བརྒྱད་སྣ་བྲེགས་པ་སོགས་བྱས་སོ། །

ནས་འབྲུ་རྔོ་དུས་སོག་མ་བསྲེགས། །

ནས་འབྲུ་སེམས་སྐྱོ་སླ་ངར་ངུ་། །

རྩ་བ་གཅིག་ལས་སྐྱེས་ན་ཡང་། །

བསྲེགས་འཕྲོག་འཚེ་བའི་དགྲ་དང་འདྲ། །

མ་འོང་གཉིས་ཀ་བརླག་པ་བརྗེད། །

འདས་དོན་དྲན་པའི་གདུང་བས་མནར། །ཅེས་རྗེས་སུ་དྲན་པའི་ཚིག་གོ།། །།

སླར་སྨྲས་པ།

བླ་མའི་བཀས་བསྐུལ་གྲོགས་ཀྱིས་མཐུན་རྐྱེན་བསྒྲུབ། །

འབད་བརྩོན་བྱས་དང་དཔྱད་གཞི་འཛོམས་པ་ལས། །

ཁྱུང་རབས་རྟ་བདུན་བསུ་བའི་ཕོ་ཉ་ལ། །

དོག་སློངས་སྐྱ་རེང་གསར་པ་འདི་ན་གྲུབ། །

གཅམ་བུའི་ངག་སྒྲོས་ཕལ་བར་མ་བསྟེན་ཅིང་། །

ཟོལ་བསྟོད་ཚིག་གི་ལོ་མའི་མ་སྒྲིབ་པར། །

ཁྱུང་རབས་ལོ་རྒྱུས་དཔག་བསམ་ལྗོན་ཤིང་ལས། །

དོན་གྱི་འབྲས་བུ་སྟོན་ལ་འབད་ཁུལ་བྱས། །

འོན་ཀྱང་ཁོ་བོ་ཐོས་ཉུང་རྣམ་དཔྱོད་ཞན། །

ཁྱུང་རབས་ལོ་རྒྱུས་འཁྱོགས་བཤད་ནོངས་པ་གང་། །

མཁས་ལ་བཤགས་སོ་བརྩེ་བས་འཆོས་པར་མཛོད། །

དགེ་འབྲས་མཆིས་སྲིད་བོན་བསྟན་རྒྱས་ཕྱིར་བསྔོ། །

ཞེས་ཁྱུང་རབས་འདི་ལྟར་བྲིས་ཤིག་ཅེས་ཡབ་མཐའ་ཞུ་བླ་མ་པད་མ་ཀུན་ལེགས་དང་། རྣལ་འབྱོར་བོན་དབྱིངས་རང་གྲོལ་རྣམ་གཉིས་ཀྱིས་བཀའ་མངགས་གནང་བ་ཡིད་ལ་བརྣག་ཀྱང་བྲེལ་འཕོང་དབང་གིས་ཡུན་རིང་ལུས། སླར་ཡང་གཅེན་པོ་ཚུལ་ཁྲིམས་ཡེ་ཤེས་སོགས་མཆེད་གྲོགས་འགས་བསྐུལ་མ་ཡང་ཡང་བྱས་ཀྱང་དཔྱད་གཞི་མ་བརྙེད་པར་བཞག ད་སྐབས་ཁྱུང་རབས་ << གཡུ་མགོ་མ >> དང་། << གོང་སྔོན་མ། >> << གསེར་སྒམ་མ། >> << ཁྱུང་པོ་རྒོད་ཚང་པའི་ལོ་རྒྱུས་ཁྱུང་པོའི་བླ་ཆུང་བློ་གྲོས་རྒྱལ་མཚན་ཅན། >> << ཁྱུང་པོའི་རྣམ་ཐར་མི་རྟག་རྒྱུད་སྐུལ། >> << ཁྱུང་རབས་པུ་ཏི་ཀ་ཡ་བག >> སོགས་ལ་དཔྱད་ནས། ཁྱུང་ནག་དགོན་པའི་བླ་མའི་མིང་ཙམ་འཛིན་པའི་མཐའ་ཞུ་འོད་ཟེར་མཐའ་རྒྱས་པས། བོད་ས་བྱི་ཕྱི་ལོ་ ༢༠༠༨ ལོར་ཁྱུང་ནག་དགོན་བསམ་གཏན་གླིང་དུ་ཕུར་པ་སྒྲུབ་པའི་ཐུན་མཚམས་སུ་བྲིས་པས། དགེ་བའི་ཕ་མའི་ཐོག་དྲངས་འགྲོ་བ་ཀུན་ཐར་པའི་གོ་འཕངས་ཐོབ་པའི་རྒྱུ་གྱུར་ཅིག།དགེའོ།། བཀྲ་ཤིས།། ༎ སླར་ཡང་ཕྱི་ལོ་ ༢༠༡༦ ། ༥ །༨ ཉིན་བསྐྱར་ཞུས་ལན་གཅིག་བྱས་པའོ།། །།